הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 11, 2022-02-01 10:45

שרן השכל: שלום לכולם, למי שהיה בדיון הקודם וגם מי שנמצא אתנו בדיון הנוכחי.

שרן השכל: אני פותחת את ישיבת הוועדה בנושא הצעת חוק הסדרת השימוש בקנאביס למטרות רפואיות, נתחיל היום את הפרק הנוסף שהוא הפרק של גידול וייצור הקנאביס.

שרן השכל: יש לא מעט שינויים שהכנסנו לתוך החקיקה.

שרן השכל: מה שנעשה, היועצת המשפטית של הוועדה, ענת מימון - שחזרה אלינו מסגר וקורונה, אנחנו שמחים שחזרת לבריאות איתנה - תוכל להציג בפנינו את הדברים, לקרוא את הנוסח וקצת להבהיר את הנוסח המשפטי בפני חברי הוועדה.

שרן השכל: לאחר מכן ניתן הזדמנות למפעלים ולחוות מגדלים, להגיב לאותו מתווה שהכנסנו.

שרן השכל: לבסוף נשמע את הגורמים המקצועיים במשרדים השונים.

שרן השכל: בבקשה, עו"ד ענת מימון.

ענת מימון: תודה.

ענת מימון: אנחנו מדברים על פרק גידול וייצור אבל הפרק הזה נסמך, כמו כל הפרקים האחרים, על הפרטים של הרישיונות.

ענת מימון: יש לנו בהתחלה פרק של רישוי, שכל עוסק בקנאביס יצטרך לקבל רישיון.

ענת מימון: כמובן שגם כל מי שמגדל וכל מי שמייצר כפוף לאותו פרק.

ענת מימון: הפרק שאנחנו עוסקים בו היום הוא פרק שבאמת מדבר יותר על ההוראות האופרטיביות של איך לגדל, מה מותר, מה אסור, איזה הגבלות יהיו.

ענת מימון: אני אקריא את הסעיפים, אנחנו כמובן נשמח לשמוע הערות גם לדברים וגם לדברים שאתם חושבים שצריכים להופיע ולא מופיעים בפרק הזה.

ענת מימון: נתחיל בסעיף 8, פרק ג'.

ענת מימון: תנאים נאותים 8.

ענת מימון: גידול קנאביס רפואי יעשה בתנאים נאותים, בבתי צמיחה או במבנים מתאימים בלבד ולא בשטח פתוח, תוך שמירה על תנאי היגיינה, בריאות ובטיחות ושמירת תקינות הציוד שמשמש לגידול.

ענת מימון: אנחנו בעצם מגדירים תנאים נאותים, תנאים שקבועים בנהלים של משרד הבריאות שמפורטים בתוספת, כרגע אין את זה בנוסח.

ענת מימון: התוספת כוללת כל מיני תקינה ותקנים שצריך לעמוד בהם כדי לגדל.

ענת מימון: יש נוהל לתנאי גידול נאותים, נוהל GMP, נוהל 130 לעניין תנאי הפצה נאותים, נוהל 126 בעניין האכסון ונוהל 43 לגבי הסימון של האריזות.

ענת מימון: אז התנאים הנאותים כוללים בעצם את כל הנהלים האלה.

ענת מימון: אני עוברת לסעיף 9 – היתר למבנה המשמש לגידול.

ענת מימון: היתר למבנה המשמש לגידול 9.

ענת מימון: רישיון לגידול קנאביס לצרכים רפואיים לפי חוק זה אינו כולל היתר הנדרש לפי חוק התכנון והבנייה, או לפי כל דין אחר למבנים המיועדים לגידול או בתי צמיחה, קיימים או מתוכננים.

ענת מימון: למעשה אנחנו אומרים פה, שככל שנדרש לאותו מבנה אישור לפי חוק התכנון והבנייה או לפי כל הוראה אחרת, כמובן שזה לא פותר מאותו אישור שנדרש על פי דינים אחרים.

ענת מימון: אני עוברת לסעיף 10.

ענת מימון: הדברה 10.

ענת מימון: (א) המגדל קנאביס למטרות רפואיות, יעשה שימוש באחת מההדברות המפורטות להלן, ובלבד שלא נאסרה על ידי משרד החקלאות, באישור ועדת הכלכלה של הכנסת.

ענת מימון: הדברה אורגנית הכוללת שימוש בחרקים מועילים וחומרים רכים בלבד.

ענת מימון: כלומר, ההדברה היחידה שמותר להשתמש, או הדברה ייעודית שהוגדרה לעניין הזה לצורך הדבר של צמח קנאביס, או הדברה אורגנית.

ענת מימון: גם במקרה הזה אנחנו מאפשרים לשר החקלאות, באישור ועדת הכלכלה, לאסור הדברות ספציפיות, ככל שבמהלך השנים יגלו שיש עוד הדברה שיכולה לפגוע בצמח אז אפשר יהיה לאסור על השימוש בהדברה הזאת.

ענת מימון: (ב) על גידולי קנאביס רפואי יחולו הוראות סעיף 1 לתקנות הגנת הצומח (קיום הוראות תווית אריזה), התשל"ז-1977.

ענת מימון: בהמשך, משרד החקלאות יסביר לנו בדיוק איזה הוראות זה מכיל ומה המשמעות של זה.

ענת מימון: תנאים להפצת קנאביס 11.

ענת מימון: (א) אצוות קנאביס למטרות רפואיות תותר להפצה בצורתו הטבעית למטרות רפואיות של הצמח או לאחר עיבודו, אם נתקיימו בה התנאים הבאים:

ענת מימון: יבוצעו בדיקות מעבדה לתוצרת הקנאביס טרם אריזתו לשיווק, ובלבד שבדיקות מעבדה כאמור לתוצרת קנאביס שעבר עיבוד יעשו גם לפני עיבוד התוצרת;

ענת מימון: (ב) אצוות קנאביס שנמצא בבדיקות מעבדה כי אינה עומדת בתנאים האמורים בסעיף קטן (א) – תושמד לפי הוראות סעיף 11א או תעבור הקרנה לפי הוראות סעיף 13.

ענת מימון: (ג) בדיקות מעבדה לפי סעיף זה יעשו אך ורק במעמדה מוכרת לפי הוראות סעיף 27ב1.

ענת מימון: אני אסביר.

ענת מימון: אנחנו מדברים פה, שאצוות הקנאביס, יהיה מותר להפיץ אותן, רק אם הן עומדות בתנאים של שאריות הדברה, עמידה בבדיקות מעבדה שייעשו ושהמפעל עומד בתנאים נאותים.

ענת מימון: ככל שזה עומד בתנאים האלה, זה מותר בהפצה.

ענת מימון: ככל שיש בעיה וזה לא עומד בתנאים האלה, או שהחומר יושמד או שיעבור להקרנה, נגיע לסעיפים האלה עוד מעט.

ענת מימון: בנוסף, אנחנו קובעים שבדיקות מעבדה ייעשו רק במעבדות מוכרות, הוספנו סעיף לגבי בדיקות מעבדה, עוד לא הגענו אליו אבל בעצם למעשה ההסדרה תהיה, שיהיו מעבדות שיוכרו לעניין הזה.

ענת מימון: הכוונה היא, שיהיו מספר מינימום של מעבדות שאפשר יהיה לפנות אליהן.

ענת מימון: כלומר, שלא ייווצר מצב שתהיה רק מעבדה אחת שעושה את הבדיקות האלה, אלא שיהיה מכלול של מעבדות שאפשר יהיה לפנות אליהן והן יוכלו לקבל הכרה לעניין הזה.

ענת מימון: השמדה של קנאביס 11א.

ענת מימון: המנהל, באישור ועדת הבריאות, יקבע הוראות לעניין דרכי ההשמדה של תוצרת קנאביס, שנמצא שאינה עומדת בתנאים האמורים בחוק זה, ובלבד שהליך ההשמדה יכול להיעשות על ידי בעל הרישיון.

ענת מימון: הכוונה, שלא יהיה מדובר בהליך מסובך, אלא שבעל הרישיון עצמו יוכל לבצע את ההשמדה כפי שהיא תיקבע על ידי המנהל.

ענת מימון: מהשטח שמענו שהליך ההשמדה זה הליך מאוד מורכב שמייצר גם הוצאות ועלויות ואנחנו רוצים לנסות לפשט את זה.

ענת מימון: עיבוד קנאביס 12.

ענת מימון: עיבוד צמח הקנאביס לשם ייצור מוצרים רפואיים אחרים שאינם מצורתו הטבעית, לרבות שמן, משחה ועוגיות, ייעשה אך ורק במפעל אשר קיבל לכך רישיון עוסק מתאים מאת המנהל, בהתאם להוראות שיקבע השר, באישור ועדת הבריאות של הכנסת.

ענת מימון: פה אנחנו מדברים על שלב העיבוד, שרוצים לקחת את הצמח ולהפוך אותו לתוצרת מסוג שמן, משחה, עוגיות.

שרן השכל: כל דבר, נוזל אידוי, דיברו על כדורים, המון תצורות שונות.

שרן השכל: הדבר הזה יעשה מה שנקרא בעצם מפעל.

ענת מימון: בדיוק.

ענת מימון: גם לגבי זה יקבעו הוראות מיוחדות.

ענת מימון: שימוש בהליכים 13.

ענת מימון: בהליך ייצור ועיבוד של קנאביס לצרכים רפואיים, אשר יש בו שאושרו מחקרית שינוי מצורתו הטבעית של הצמח, ייעשה שימוש אך ורק בהליכים אשר בטיחותם או השפעתם על התוצרת ומוצריה נבדקה ואושרה, לרבות שימוש בקרינה מכל סוג שהיא או הליכי פסטור.

ענת מימון: אני רק אעיר שבעניין הזה היו גם הערות שנשמעו, שביקשו לאסור על הקרנות.

ענת מימון: זה משהו שהוועדה צריכה להידרש אליו, נצטרך לשמוע האם באמת לקבוע שאסור בכלל או רק הקרנה לפי הליכים שאושרו וצריך לקבוע גם מי הגורם שמאשר את אותם הליכים, שמותר יהיה לעשות בהליך הייצור והעיבוד של הצמח.

ענת מימון: הודעה על שינוי בהליך 14.

ענת מימון: בעל רישיון לגידול או ייצור קנאביס לצרכים רפואיים ידווח למנהל הגידול או הייצור על כל שינוי מהותי בהליך הגידול או הייצור של הקנאביס, לרבות במקרים בהם חלה חשיפת התוצרת לחומר זר; בעל הרישיון ימסור הודעה על שינוי כאמור לציבור, אם יורה על כך המנהל.

ענת מימון: פה זה סעיף שהמטרה היא למנוע שינויים שנעשים בגידול ובייצור.

ענת מימון: השינויים שיכולים להשפיע בהמשך גם על מי שצורך את החומר ולכן אנחנו מבקשים שאם יש שינוי כזה, בעל הרישיון יעדכן את המנהל.

ניר יופטרו: מה זה מהותי?

ענת מימון: הכוונה היא, שינוי שיכולה להיות לו השפעה אבל צריך לדון ולראות.

ענת מימון: ואז, ככל שגם נדרש, בעל הרישיון יצטרך להודיע על כך לציבור ולמי שמשתמש בתוצרת כדי שלא תהיה השפעה שיכולה להזיק לבריאות חלילה.

ענת מימון: דיווח על תופעות לוואי 15.

ענת מימון: התקבל בידי עוסק דיווח על תופעות לוואי או תופעות חריגות בעקבות שימוש בתכשיר קנאביס אותו הוא מגדל, מייצר או משווק, ידווח על כך למנהל לא יאוחר מ-24 שעות מהמועד בו קיבל את הדיווח וינקוט בהקדם האפשרי אמצעים למניעת השימוש בתכשיר, כפי שיורה המנהל.

ענת מימון: יש הוראות כאלה גם לגבי מזון, לגבי תרופות.

ענת מימון: ככל שיש דיווח על איזה שהיא תופעת לוואי, אנחנו לא קובעים פה הליכים של ריקול פה בתוך החוק, אבל אנחנו אומרים שהוא יהיה כפוף להוראות של המנהל, המנהל ינחה אותו איך צריך לפעול וזה צריך להיות בהקדם האפשרי, זה צריך להיות תוך 24 שעות.

ענת מימון: דיווח על הפסקת גידול 16.

ענת מימון: החליט מגדל או יצרן על הפסקת גידולו או ייצורו של תכשיר קנאביס אותו הוא גידל או ייצר, יודיע על כך למנהל לאלתר, ולכל הפחות בתוך 60 ימי עסקים טרם הפסקת גידול או ייצור התכשיר בפועל, ויפעל בהתאם להנחיות המנהל.

ענת מימון: גם פה, כדי שלא ייווצר מצב שיורידו מהמדפים מוצרים שאנשים השתמשו, ללא כל הודעה מוקדמת, אז אנחנו מבקשים 60 ימים לפני שהוא יפסיק את הגידול או את הייצור של אותו תכשיר.

ענת מימון: הוא צריך למסור על כך הודעה למנהל והמנהל ינחה אותו איך לפעול ואיך המידע הזה גם יעבור הלאה.

ענת מימון: זה לגבי הגידול והייצור, ההוראות הכלליות שחשבנו שהן מתאימות.

ענת מימון: כמובן שיכולות להיות הוראות נוספות רלוונטיות, אנחנו נשמח לשמוע.

שרן השכל: תודה רבה על הסקירה ועל ההקראה.

שרן השכל: משהו ששלחו לי עכשיו בהודעה, היום מותרת המכירה רק באריזה של 10 גרם לייצר.

ענת מימון: יש לנו את הפרק של אריזה וסימון.

שרן השכל: אה, זה אריזה וסימון, זה פרק אחר, בסדר, נדון בזה לאחר מכן.

שרן השכל: אנחנו נתחיל קודם כל עם המפעלים והחקלאים, המגדלים, כדי לשמוע את עמדתם.

שרן השכל: אני אקציב פה זמנים כדי שנוכל לעמוד ולתת לאנשים שנמצאים פה לדבר.

שרן השכל: מי שמעוניין מהנוכחים או בזום לעלות לדבר, נא לשלוח לשלומית, מנהלת הוועדה, הודעה, ואנחנו ניתן לכל אחד שתי דקות לדובר.

שרן השכל: הדוברת הראשונה, יפעת קריב, סמנ"כלית תיקון עולם, שנמצאת אתנו בזום, בבקשה.

שרן השכל: לאחר מכן, קובי מולכו, מנכ"ל בטר.

שרן השכל: יפעת, בבקשה, לרשותך חמש דקות.

יפעת קריב: תודה רבה על הדיון המשמעותי.

יפעת קריב: יושבת לידי היועצת המשפטית שלנו, עו"ד ליאת נובק, ברגע שנצלול לכל הנושאים המשפטיים, אז כמובן נעבור סעיף סעיף ונעיר את ההערות.

יפעת קריב: חשוב לנו להגיד שני דברים.

יפעת קריב: אחד, לא דיברנו עדיין על ההגדרות של החוק ולכן ההגדרות של החוק, אנחנו לא יודעים מה כתוב שם, בעצם, איך מתייחסים כרגע לקנאביס בהצעת חוק?

יפעת קריב: כי בסעיף 22, בהצעת החוק המקורית, התייחסת לזה כאל תכשיר רפואי, על פי פקודת הרוקחים.

יפעת קריב: אנחנו לא יודעים אם זה נשאר או לא נשאר.

יפעת קריב: זה סעיף קריטי לנו.

יפעת קריב: אנחנו רוצים לדעת אם הסעיף הזה נמצא או לא כי כל ההתייחסות של הגידול והייצור מאוד רלוונטי לסעיף הזה שנמצא בהצעת החוק המקורית.

יפעת קריב: ובכלל, מה ההגדרה של הקנאביס, שלפי זה נוכל לדעת השלכות על גידול והשלכות על ייצור.

יפעת קריב: אנחנו מתייחסים לזה כאל תכשיר רפואי לכל דבר ועניין ולפי זה נתייחס לנקודות.

יפעת קריב: דבר נוסף שאני מבקשת לומר בפתיח, שאנחנו מבקשים שהכול יחול על הייבוא.

יפעת קריב: בהמשך לדיון שהיה אתמול, אתמול נחשפנו למספרים בנוגע לייבוא, אם בחודש צורכים כ-4 טון במדינת ישראל, הייבוא עולה על 4 טון, כך שכל מה שמגיע בסופו של דבר למטופלים הוא רק מהייבוא.

יפעת קריב: אז לפני שאנחנו משיטים עוד ועוד רגולציה על המגדל המקומי, אנחנו רוצים להשוות את תנאי הגידול בארץ לתנאי הייבוא ומבחינתנו, כל מקום שרשום מפעל או יצרן, נוסיף את המילה יבואן או ייבוא, כדי שהכול יהיה בהלימה.

יפעת קריב: זאת הבקשה מבחינתנו לאורך כל הצעת החוק, כדי שחס וחלילה לא יהיו קשיים גדולים יותר על המגדל הישראלי.

יפעת קריב: נשמח מאוד גם בשם התעשייה, כדי שנמצא את עמק השווה לשמור על התעשייה כחול לבן ועל המגדלים המקומיים, לתת איזשהו יתרון לחקלאי הישראלי, אני מבקשת דיון מצומצם בנושא הזה, זה קריטי לנו.

יפעת קריב: אני רוצה להגיד, שהמאבק הגדול שלנו זה לשמור על תעשייה מקומית, חקלאות מקומית וגם בסופו של יום לייצא את זה.

יפעת קריב: זאת המטרה הגדולה.

יפעת קריב: כמובן שהמטופלים יקבלו את כל מה שהם רוצים ויהיה פה שוק חופשי אמיתי.

יפעת קריב: אז נשמח לצלול לסעיפים, סעיף סעיף.

יפעת קריב: לגבי הסעיף הראשון, נתחיל עם סעיף מס' 8.

יפעת קריב: סעיף 8, הבקשה פה לאמץ את התקן האירופאי, GACP, לצורך הגדרת תנאי גידול נאותים ללא כפל רגולציה.

יפעת קריב: בעצם, שלא יהיו תנאים לגידול בישראל כתנאים לגידול בחו"ל.

יפעת קריב: יובל יכול לדייק את זה אבל התקן המוכר לנו כרגע זה GACP, אני מבקשת שזה יהיה התקן האחיד להגדרת תנאי גידול נאותים.

יפעת קריב: סעיף 10 – לא ברור לנו למה משרד החקלאות, באישור ועדת הכלכלה של הכנסת?

יפעת קריב: כלומר, איך בכלל נכנסה ועדת הכלכלה של הכנסת?

יפעת קריב: למה אנחנו צריכים עוד רגולציה של ועדת כלכלה שקשורה לחומרי הדברה?

ענת מימון: כי תקנות הגנת הצומח וחומרי הדברה זה בסמכותה של ועדת הכלכלה.

יפעת קריב: אז בעצם מוסיפים לנו עוד רגולציה.

יפעת קריב: מה שאנחנו מבקשים, רשימה אחידה של חומרי הדברה.

יפעת קריב: מבחינתנו - - -

יובל לנדשפט: ה-GACP הוא לא תקן, הוא המלצה.

יובל לנדשפט: אם רוצים עושים אותה.

יובל לנדשפט: למשל, ב-GACP צריך לא להשתמש בחומרי הדברה רגילים או לדאוג להיגיינה אבל אם המגדל לא רוצה אז הוא כותב בהנחיות.

יובל לנדשפט: ה-GACP הוא המלצה, הוא לא תקן.

יובל לנדשפט: תקן לגידול קנאביס, יש את התקנים הבינלאומיים והם מונחלים היום במדינות העולם.

יובל לנדשפט: דרך אגב, אני חייב להתייחס למה שאמרת קודם לגבי נושא הייבוא.

יובל לנדשפט: הייבוא חייב להיות מיוצר בתקנים שהם מקבילים לפחות לתקינה הישראלית מחשש לשלום הציבור וכמות הבדיקות המושטת על החומר המיובא היא גדולה הרבה יותר, כיוון שעל המגדלים הישראלים אנחנו יודעים מה מותר ומה אסור בהדברת קנאביס בישראל אבל בעולם אנחנו לא יודעים, אנחנו חייבים לבדוק כמעט כל דבר בקנאביס.

יובל לנדשפט: אפילו יש עליהם הרבה יותר, רק שאתמול בדיון אתמול לא הצלחנו לומר את זה.

יפעת קריב: יובל, מכיוון שאתמול לא הייתה ההזדמנות לדבר, נשמח לדיון המשך אתך לדייק את הדברים שקשורים לייבוא.

שרן השכל: יפעת, בעניין הייבוא והייצוא, יש פרק שלם על זה ונדון בו בנפרד, ככל הנראה זה יהיה כנראה בשבוע הבא.

שרן השכל: אבל אני מבקשת כרגע לשים את הייבוא והייצוא בנפרד, זה פרק נפרד לחלוטין.

שרן השכל: כרגע אנחנו מדברים אך ורק על הגידול של הקנאביס כאן במדינת ישראל.

יפעת קריב: טוב, אז בסעיף 8 נבקש לדייק מהו התקן, שהוא תקן אחיד, תקן אירופאי - - -

ענת מימון: יפעת, אני רק אגיד, שהיום בתוספת כבר מוגדרים התקנים לפי השלבים.

ענת מימון: ולגבי גידול הצמחים, זה תקן GAP, זה מה שכתוב.

ליאת נובק אליאב: בחו"ל זה נקרא GACP.

ענת מימון: אז צריך באמת לבדוק כי עכשיו שמענו שיובל אומר שזה לא תקן ה-GACP.

ענת מימון: צריך לבדוק את זה.

יפעת קריב: אנחנו מכירים את זה כתקן שאנחנו גם מקבלים אותו וזה חלק מהתקנים שדורשים מאתנו בשביל לייצא חומר.

יפעת קריב: כלומר, הבידוק חייב להיעשות ב-GACP.

יובל לנדשפט: לגבי ה-GACP אני אסביר לכם שוב, אם תרצו, אשלח לכם גם תוך כדי ישיבה מייל על זה, הוא המלצות, הוא לא תקינה.

יובל לנדשפט: כוונתנו בסופו של דבר, שהמטופל בישראל יקבל את הטוב ביותר.

יובל לנדשפט: מבחינת בריאות הציבור אנחנו שמים את המטופל לנגד עינינו בכל דבר שיש, גם בייבוא – אבל נניח את זה לדיון הבא – אבל גם בייצור מקומי.

יובל לנדשפט: לכן אנחנו חושבים שרמת תקינה טובה ואיכותית, נכון, לא צריך להכביד היכן שלא צריך אבל בדיקות חייבות להיעשות, חייבים לבדוק שאריות חומרי הדברה, צריך לבדוק מתכות כבדות, רעננים, טוקסינים - - -

ליאת נובק אליאב: אנחנו בעד לעשות את הבדיקות.

ליאת נובק אליאב: בהדברה אורגנית כתוב, הקולט חרקים, כל העניינים האלה עוד יכולים להשתנות.

שרן השכל: חבר'ה, תיקון עולם, אתם כבר חרגתם מזמן מהזמן ויש לנו כאן עוד המון דוברים אז אני מבקשת לגעת ספציפית בנקודות.

יפעת קריב: אז לסעיף 10, רק לבקש רשימה אחידה של חומרי הדברה, להעביר את הנושא, למה צריך לחזור לוועדת הכלכלה ולא פשוט - - -

שרן השכל: משום שהמטרה היא כרגע לאשר רשימת חומרי הדברה אחת שמוכרת, שהיא בטוחה לחולים.

שרן השכל: במידה ומשרד החקלאות, כפי שקבוע בחוק להגנת הצומח, ירצה לערוך שינויים, יהיה על כך פיקוח ובקרה וזה לא ייעשה כאיזשהו מישהו שנכנס למשרד החקלאות שהחליט שהיום מותר להדביר עם משהו שעלול לסכן את החולים.

שרן השכל: לכן זה יעבור את הפיקוח, יעבור את הדיון הציבורי בוועדה, יעבור את האישור שלהם, החולים יבואו ויסבירו האם יש פה חומרים מסוכנים, הרופאים יסבירו האם יש חומרים מסוכנים, התעשייה תסביר האם זקוקה לחומר ההדברה הזה.

יפעת קריב: אבל את רואה מה מגדלים באירופה ומה מגדלים בקנדה, למה לסרבל את ישראל?

יפעת קריב: אם נצא לארבע מערכות בחירות, כמו שהיו, אז לא יתקיים דיון על חומרי הדברה?

שרן השכל: סליחה, יפעת, רשימת חומרי ההדברה תפורסם.

שרן השכל: תהיה לכם רשימה של חומרי הדברה שאתם תוכלו להדביר את הצמחים.

שרן השכל: במידה וייערכו שינויים, כן יצטרכו לבוא לוועדה ולהסביר איזה חומר זה, לוודא שהוא לא רעיל משום שכפי שזה נהוג היום, וראיתי גם כתבות מלפני מספר ימים, שלמעשה כרגע מותרים לשימוש חומרים שהם רעילים ומסוכנים ואין על זה שום פיקוח ובקרה.

שרן השכל: זה חסם שלנו, אנחנו באים לקראת המטופלים.

ליאת נובק אליאב: לקח בערך כשנה לעדכן את הרשימה - - -

שרן השכל: זה לא ייקרה כרגע.

שרן השכל: אף אחד לא ייקח עכשיו שנה כדי לפרסם חומרי הדברה, הדבר הזה יפורסם לפני כן ובבקשה, עוד נקודה אחת כי אנחנו כבר ממש מעל לעשר דקות וקיבלתן כפול מהזמן.

יפעת קריב: תני לי לעבור במהירות, אני רצה על זה.

יפעת קריב: אותו הדבר לגבי הסעיף הבא, סעיף 11(א), גם פה, השר, באישור ועדת הבריאות.

יפעת קריב: אם שר הבריאות, באישור ועדת הבריאות, זה ייקח אותנו אחורה, לא יכול להיות להביא הוראה לשר, זה לוקח אותנו למקום שממש מסרבל אותנו.

יפעת קריב: לגבי סעיף 12.

ליאת נובק אליאב: כשאתם מציינים בסעיף 12, עידוד צמח הקנאביס לשם ייצור מוצרים רפואיים אחרים שאינם מצורתו הטבעית, מה הכוונה?

ליאת נובק אליאב: הרי גם חומר הגלם, כשהוא גדל, הוא בצורתו הטבעית אבל ברגע שקוטפים אותו וקוטפים את התפרחות, זה כבר לא צורתו הטבעית ושם מתחיל תהליך עיבוד.

ליאת נובק אליאב: אז תפרחות נכללות או לא נכללות בסעיף 12? זה לא ברור.

ליאת נובק אליאב: לפי מה שאנחנו מצליחים להבין, בסעיף 12 לא נכללות תפרחות, זאת אומרת, רק שמן, משחה ועוגיות, על אף שכן נעשים תהליכי עיבוד גם בתפרחות.

יפעת קריב: זו נקודה מאוד משמעותית.

ליאת נובק אליאב: עוד משהו לעניין העוגיות.

שרן השכל: התפרחות, למיטב הבנתנו או כפי שאנחנו ניסחנו, התפרחות לא כלולות במידה ומעבירים את זה למפעל ורוצים לייצר מזה שמנים או דברים כאלה, תידרש בדיקה כדי לוודא שאין שם חומרים מסוכנים.

ליאת נובק אליאב: הבנתי.

ליאת נובק אליאב: רציתי להסב את תשומת לבכם, שגם בתפרחות מתנהל תהליך עיבוד: ייבוש, עישון וניקיון ועדיין מתנהלת שיטה – לכן התהליך הזה, לא בטוח שהוא נכון, שהוא בסופו של דבר, כולל האריזה, תיעשה בחווה שלא מפוקחת כמו מפעל GMT.

יפעת קריב: בעצם אם זו האמירה אז בוא נגיד אותה בצורה מסודרת.

יפעת קריב: בעצם אתם אומרים, שאפשר להוסיף תפרחות מתוך החוות, ללא שום תהליך GMT.

יפעת קריב: זה בעצם חוזר להיות מוצר חקלאי - - -

שרן השכל: לא, זה עובר בדיקה לפני שזה יוצא מהחווה.

ליאת נובק אליאב: נכון, אבל איזה בדיקה?

ליאת נובק אליאב: סתם שתדעו, שזה עובר בדיקה של קיו, זה לא עובר בדיקה של האריזה.

ליאת נובק אליאב: כלומר, זה בכלל תהליך ייצור אחר.

ליאת נובק אליאב: בחווה, עדיין נעשה תהליך עיבוד לתפרחות כאשר תהליך העיבוד נעשה באריזה של 10 גרם - - -

שרן השכל: חבר'ה, יבוצעו בדיקות מעבדה לתוצרת קנאביס טרם אריזתו לשיווק.

שרן השכל: ובלבד שבדיקות המעבדה כאמור לתוצרת הקנאביס שעבר עיבוד יעשו גם לפני עיבוד התוצרת.

ליאת נובק אליאב: כאילו לכאורה נראה, שלא נעשה עיבוד לתפרחות, וכן נעשה תהליך עיבוד לתפרחות.

יפעת קריב: מה שאנחנו בעצם רוצים לתת דגש, שאם אתם אומרים שאפשר להוסיף תפרחות מהחוות, התעשייה מתנגדת לנושא הזה.

יפעת קריב: לצורך זה, זה אומר שלא נדרשים חדרים נקיים בתוך המפעלים.

שרן השכל: תודה, אנחנו נטפל בזה.

שרן השכל: יש עוד נקודות?

ליאת נובק אליאב: דבר נוסף שכן ציינתם, שכולם אולי ישמחו לוותר על זה, לייצר קנאביס לעוגיות.

ליאת נובק אליאב: זה יסייע לילדים ולמטופלים.

ענת מימון: זה כתוב.

ליאת נובק אליאב: נכון, רק הלכה למעשה זה בלתי אפשרי.

ליאת נובק אליאב: כלומר, מפעל GMP אני לא יכולה להכניס חומר גלם שהוא food grade.

ליאת נובק אליאב: אז יש לי פה בעיה, כולם היו שמחים רק נשמח להבין איך עושים את זה, לעניין העוגיות.

יפעת קריב: רק אוסיף שלעניין תופעות לוואי צריך להגיד, פעמים רבות, ב-24 שעות הראשונות אחרי צריכת הקנאביס יש תופעות לוואי, אם זה כאבי ראש, בחילות, חייבים להגיד תופעות לוואי חריגות או כמו תופעות לוואי שניתנות לכל תרופה שהיא.

יפעת קריב: זה דברים שצריך לדייק אותם.

יפעת קריב: אם ההגדרה כתכשיר רפואי, יש תופעות לוואי בהגדרה לתכשיר רפואי.

יפעת קריב: אם מדובר בצמח, יש הגדרות שהם כמו מיני צמחים.

יפעת קריב: כל נושא ההגדרה הוא קריטי כדי לייצר את הפרק של הגידול והייצור.

שרן השכל: בסדר גמור, תשלחו לנו הערות לנוסח ואנחנו נעבור עליהן.

ליאת נובק אליאב: עוד הערה לעניין סעיף 16.

ליאת נובק אליאב: אם אני מבינה נכון את רצון המחוקק, הוא אמור לשמור על רצף טיפולי.

ליאת נובק אליאב: גם אם עניין רצף טיפולים צריך לקיים אותו לגבי כל חומר הגלם שמקבלים המטופלים, הן לגבי עניין הייבוא, אם נשמר הרצף הטיפולי או לא נשמר רצף טיפולי.

ליאת נובק אליאב: האם זאת הייתה כוונת המחוקק בסעיף 16 או שלא הבנתי אותה נכון?

יפעת קריב: בכל מקרה, נשמח שהייבוא ייכנס בכל מילה כי הייבוא הופך להיות השחקן המרכזי כרגע בתעשייה.

יפעת קריב: אז כל מה שחל עלינו - - -

שרן השכל: אמרתי כבר יפעת, זה לא כאן.

שרן השכל: תודה רבה.

ליאת נובק אליאב: תוספת אחת אחרונה.

ליאת נובק אליאב: סעיף 14, אתם מציינים שבעל רישיון לגידול או ייצור קנאביס ידווח למנהל על כל שינוי מהותי בהליך הגידול או הייצור.

ליאת נובק אליאב: ברור שזה מקרים של חשיפת חומר זר, כמובן שהוא מחויב פיקוח.

ליאת נובק אליאב: אבל מה הכוונה על כל שינוי?

ליאת נובק אליאב: כמובן גם בסעיף הזה ועד לרישיון לגידול, ייצור או אפשרות ייבוא תחת רישיון – על כל שינוי מהותי בהליך הגידול.

ליאת נובק אליאב: מה הכוונה?

ליאת נובק אליאב: כרגע, גם תהליכי הייצור וגם הגידול, חלקם סודות מסחריים של חלק מהחברות, מפעלי הגידול או תהליכי ייצור החומר, מה הכוונה במילים על כל שינוי מהותי?

ענת מימון: זה עלה גם פה בוועדה כשאלה.

ענת מימון: אמרנו שננסה להגדיר ולראות אם יש לנו דרך להגדיר מה זה שינוי מהותי, שלא על כל שינוי צריך יהיה לרוץ ולמסור הודעה.

ענת מימון: בסדר?

ליאת נובק אליאב: כן, אחרת זה שוב מסרבל ולא מקל.

שרן השכל: תודה רבה לכם.

שרן השכל: אנחנו נעבור לדובר הבא, קובי מולכו, מנכ"ל בטר, שנמצא אתנו כאן.

יעקב מולכו: שלום לכולם, ראש חודש טוב, אנחנו חברה שמגדלת קנאביס כבר מעל עשר שנים, שמונה שנים אנחנו מגדלים קנאביס אורגני.

יעקב מולכו: באופן כללי אני רוצה להביע עמדה, שחשוב לנו לקדם את החקיקה שכבר קוראת במשרד החקלאות ולקדם את העניין האורגני.

יעקב מולכו: לציבור המטופלים שלנו יש זכות לדעת שאנחנו מגדלים קנאביס אורגני.

יעקב מולכו: אנחנו לא יכולים לעשות שום דבר כי אין את התקן וזה לא משתלב עם התקן - - -

שרן השכל: אתם לא יכולים לרשום על האריזה: ללא חומרי הדברה?

יעקב מולכו: כן, אבל אנחנו עושים הרבה יותר מזה, אנחנו מאכילים באופן אורגני, אנחנו מגדלים באידיאולוגיה אורגנית שאומרת הרבה מאוד שיטות ממצע הגידול, אנחנו מגדלים את האדמה, מיקרואורגניזם באדמה, מעשירים את האדמה, אנחנו עושים כל מיני תוספות של קומפוסטיק, כמובן הכול בתוך התקן וכל מה שמותר, אבל יש לנו את הייחודיות שלנו ואת הדרך שלנו ואנחנו לא יכולים להעביר את זה הלאה, יותר מלהגיד שאנחנו לא משתמשים בחומרי הדברה כימיקליים.

יעקב מולכו: זה באופן פרסונלי לחברה שלנו.

יעקב מולכו: הסעיפים ששלחתם זה מאוד כללי ויש דברים שלא באמת הצלחנו להבין, אבל לא נרד לזה.

יעקב מולכו: למשל, בסעיף 11, משנים תקן, עוברים לתקן אירופאי, קנדי, יש איזשהו שינוי?

יעקב מולכו: כי לא באמת הצלחנו להבין.

יעקב מולכו: אני יכול להגיד, שמה שמוביל אותנו זה האיכות, חשובה לנו מאוד איכות הקנאביס.

יעקב מולכו: חלק מהאיכות זה הטריות.

יעקב מולכו: ככל שאני קוטף מהר ומעביר את זה למטופל, אני פחות פוגע באיכות.

יעקב מולכו: מהרגע שזה יוצא מהחווה שלי, זה עובר תקופה שיכולה להגיע גם לחודשיים, שאין שליטה על מה שקורה שם, בדיקות מעבדה, מפעלים, אין לי באמת שליטה על הטמפרטורות, על הלחות, אני לא באמת יודע מה קורה.

יעקב מולכו: זה אחד, מהמקום של המגדל.

יעקב מולכו: שנית, מהמקום של המטופל, האיכות נפגעת.

יעקב מולכו: האיכות נפגעת בגלל ריבוי בדיקות מעבדה, שלדעתנו אפשר לחסוך, אם זה ביציאה מהמפעל או בכניסה למפעל.

יעקב מולכו: זה משהו שמבחינתנו מאוד משמעותי.

יעקב מולכו: סעיף 14, מהו שינוי מהותי?

יעקב מולכו: זה מאוד כללי.

יעקב מולכו: אין לזה יותר מדי התייחסות.

יעקב מולכו: רמות הספים בישראל, מה שקשור לבדיקות מעבדה, לא קשור למה שקורה בעולם.

יעקב מולכו: אנחנו כמגדלים אורגניים גם מאוד מקפידים כי אנחנו מעשירים את המצע ומעשירים את המיקרוביולוגיה בגידול, אנחנו מקפידים ואם צריך כמובן אנחנו עושים את ההקרנות.

יעקב מולכו: אבל אם הסף ישתנה קצת, אני לא מדבר על דברים מקצועיים, אני לא מדען או חוקר אבל אני רואה תקנים אחרים בעולם, נוכל להוציא קנאביס אורגני בלי הקרנה.

יעקב מולכו: אם צריך התייחסות מקצועית ומדויקת, נוכל להעביר לוועדה.

שרן השכל: אנחנו מנסים להבין, האם ההקרנה היא משהו שפוגם באיכות הקנאביס?

שרן השכל: נאמר לנו לכאן ונאמר לנו לכאן, לכן אנחנו מחפשים חוות דעת מקצועיות לעניין הזה כדי להבין, האם זה פוגע, האם עלולות להיות תופעות לוואי או האם זה מיטיב עם אותה תוצרת?

יעקב מולכו: אחד, אנחנו לא באמת יודעים מה ההשפעה של ההקרנה על החומר.

יעקב מולכו: מבחינתנו, בתור מגדלים, אנחנו יודעים שזה מייבש קצת את החומר.

יעקב מולכו: ראינו גם בדיקות מעבדה שזה מעלה את רמת התאי צי ממש מעט.

יעקב מולכו: זה משפיע על איכות התפרחת ברמת השימוש הסופי, היא יותר יבשה, היא פחות טרייה.

יעקב מולכו: זה פוגע קצת באיכות הסופית.

יעקב מולכו: אנחנו יכולים לעשות את זה בלי הקרנה, אם ישנו קצת את הספים.

יעקב מולכו: עשינו מחקר פנימי, אנחנו נשמח לשתף אתכם בוועדה בעניין של פרחים לפני הקרנה ואחרי הקרנה, מה ההשפעה של לחות, השמן, טרפנים.

שרן השכל: תודה רבה על הדברים.

יעקב מולכו: אם מדברים על הקרנות, בתהליך השמן, המיצוי מגיע לטמפרטורות מאוד גבוהות והרבה פעמים, לפי בדיקות המעבדה של התפרחות, לא צריך אפילו לעשות הקרנה כי תהליך השמן מנקה את כל הטוקסינים והדברים המסוכנים.

יעקב מולכו: אני לא בטוח לגבי מתכות כבדות אבל אם בדיקות המעבדה אומרות עם רמת סף נמוכה של מתכות כבדות וזה יכול להיכנס אפילו עם טוקסינים, תהליך השמן יכול להרוג את הטוקסינים.

יעקב מולכו: עשינו על זה איזשהו תהליך עם השמן שאנחנו עושים.

שרן השכל: תודה רבה על הדברים.

שרן השכל: אני רוצה להעלות את ד"ר אורן גלעדי, סמנכ"ל פיתוח ב-BOL.

שרן השכל: אורן, אתה בזום?

שרן השכל: לא.

שרן השכל: בינתיים נעבור לרן גורליק, מנכ"ל קרונוס.

רן גורליק: יש לי נקודה אחת שאני רוצה לחדד, כל נושא טיפול הקנאביס שייצא מהחוות למטופלים, זה עלול להיות בעיה מאוד גדולה.

רן גורליק: כמו שהוועדה עשתה סיור בחוות, ראיתם את רמת הניקיון ורמת הטיפול במוצרים, באריזה שלהם, לדעתנו היצרנים, הדבר הזה צריך להיות רק במפעלים של GMP, זאת הדרך היחידה לשמור על המוצר הכי קרוב למוצר רפואי.

רן גורליק: ברגע שזה ייצא מהחוות שאין ביכולתן לעמוד ברמה של GMP כרגע, זה יכול לייצר בעיה גדולה מאוד למטופלים.

שרן השכל: אני מנסה להבין, אתה אומר להוציא את האריזה מהחוות או מהמפעלים?

רן גורליק: לא.

רן גורליק: לחזור אחורה למה שהיה לפני כמה שנים, שהחוות מכרו את התפרחות ישר משער החווה - - -

שרן השכל: לא, אף אחד לא הציע את זה פה בתוך ההצעה, זה לא נמצא בהצעה.

שרן השכל: השאלה היא לעניין האריזה.

שרן השכל: אבל זה גם כן בשיווק ואריזה, זה גם פרק אחר.

רן גורליק: אם ככה, בסדר, נגיע לסוגיה הזאת.

רן גורליק: אני רק רציתי להדגיש, שחייבים לשמור על כללי ה-GMP וההפרדה ביניהם.

שרן השכל: יש עוד הערה מלבד שמירה על תקן GMP?

רן גורליק: לא.

רן גורליק: אנחנו כמובן נדאג לזה, זה כמובן נמצא בנוסח, אנחנו רק צריכים לנסח את זה ולהגדיר את זה בצורה יותר ברורה ולראות לאיזה תקן אנחנו משווים את זה.

רן גורליק: ד"ר אורן גלעדי, בבקשה.

אורן גלעדי: בוקר טוב לכולם, רציתי הערה קטנה לגבי טיוטת החוק.

אורן גלעדי: החוק מדבר על גידול של קנאביס רפואי אבל לא ראיתי התייחסות לכל נושא גידול ההמפ, שלא מיועד לשימושים רפואיים ולדעתי החוק צריך להחריג אותו מההתייחסות ולאפשר שימוש בהמפ למטרות אחרות.

שרן השכל: בחקיקה הזאת אנחנו עוסקים אך ורק בקנאביס הרפואי, אנחנו לא נכניס כרגע תוצרים חקלאיים או תעשייתיים נוספים.

שרן השכל: החוק הזה יידון אך ורק בקנאביס הרפואי.

שרן השכל: האם יש הערות לעניין הגידול, נוסח החוק?

אורן גלעדי: לא.

אורן גלעדי: לא מעבר למה שנאמר עד עכשיו.

שרן השכל: תודה רבה לך, ד"ר אורן גלעדי, סמנכ"ל פיתוח ב-BOL.

שרן השכל: אני רוצה להעלות את יאיר לייפר, מנכ"ל טבע אדיר קאנמדיק, מצופר בערבה.

יאיר לייפר: אני לא מצופר בערבה, אני מטבע אדיר, ואני לא ביקשתי את רשות הדיבור, אבל הדיון מאוד מעניין.

שרן השכל: אז אתה לא צריך זכות דיבור?

שרן השכל: תודה רבה.

שרן השכל: אני רוצה להעלות את איתי רוגל, סמנכ"ל פיתוח עסקי, בזלת, בבקשה.

איתי רוגל: תודה על זכות הדיבור.

איתי רוגל: אני רוצה להגיד משהו אחד עקרוני, יפעת נגעה בזה אבל אני חייב להדגיש את זה.

איתי רוגל: אני חייב לומר שאני פשוט לא מבין למה החוק הזה יורד לרזולוציה שהיא בדרך כלל ברמה של תקנות.

איתי רוגל: ברגע שמחוקקים חוק שנכנס לרזולוציה שבמשמעות שלה, כל שינוי, בין אם זה מחומרי הדברה ועד לכל שינוי אחר שהוא ברגולציה, לא משנה מאיפה באה הדרישה, מהשטח או מהתעשייה או מהמגדלים, צריך ללכת לוועדות שונות בכנסת, זה מבחינתנו כאילו בא ואומר, לא יהיה שום שינוי, לא נוכל להעביר שום דבר.

איתי רוגל: מחר בבוקר תהיה טכנולוגיה חדשה, היא צריכה לחכות לכך שתהיה ממשלה ושהממשלה תקבע דיון בוועדה כזאת או אחרת.

איתי רוגל: אני לא מכיר דבר כזה שיורדים לרזולוציה כזאת שהיא לא ברמה של תקנות.

איתי רוגל: איפה הסמכות של התקנות?

איתי רוגל: באיזה משרד זה יושב?

איתי רוגל: זאת כבר החלטה של המחוקק אבל תאשרו את הגמישות.

איתי רוגל: הרי הירידה פה לרזולוציה, אני אומר לכם בכנות, היא ברמת הבלתי אפשרי.

איתי רוגל: זאת הערה אחת.

איתי רוגל: הערה שנייה, אתן סתם דוגמה, אתם כותבים בסעיף 10, בהתייחס לבדיקות מעבדה: בדיקות מעבדה ייעשו אך ורק במעבדה מוכרת.

איתי רוגל: כל מפעל GMP מכשיר מעבדות בתוך השטח שלו שהושקעו בהם מיליונים של שקלים עם תהליכי ולידציה ושיטות בדיקה שאני פשוט לא מבין, האם הכוונה בעצם שמחר בבוקר אנחנו צריכים לסגור את המעבדות שלנו?

ענת מימון: לא, לא, זאת לא הייתה הכוונה.

שרן השכל: זו לא הייתה הכוונה.

שרן השכל: הנה היועצת המשפטית תענה לך.

ענת מימון: הכוונה שיהיו מעבדות, מעבדות שיוכלו לבצע בדיקות לתוצרת קנאביס, מעבדות שיוכרו פעם אחת על ידי הרשות להסמכת מעבדות ככאלה.

ענת מימון: וכמובן שאם יש מפעל שיש לו מעבדה והמעבדה הזאת תהיה מוכרת ומאושרת, הוא יוכל לבצע את זה בתוך המפעל.

ענת מימון: זאת הכוונה.

שרן השכל: אני מניחה שאולי אפשר אפילו להוסיף, שמי שכבר אושר עד היום כמעבדה, תהיה הוראת מעבר שלמעשה היא תאושר אוטומטית והיא תקבל את אותו התקן.

שרן השכל: מי שרוצה בנוסף לזה להיות מאושר - - -

ניר יופטרו: אבל צריך שהבדיקות יהיו בלתי תלויות.

ניר יופטרו: זה לא הגיוני שהוא יבדוק את עצמו וידווח לעצמו על עצמו.

איתי רוגל: אני מצטער, אתה כל כך לא מבין מה זה תהליך GMP שאני מעדיף שתיתן לי רגע את זכות הדיבור.

איתי רוגל: אני מצטער, אבל יש גבול, חוסר הבנה בסיסי של מהם תהליכי GMP, אנחנו לא ממציאים את הגלגל, מפעלי GMP קיימים עשרות רבות של שנים בהרבה תחומי עבודה, כל חברת תרופות גם כן יש לה מעבדות פנימיות בדיוק לצרכים שאותם מגדיר הרגולטור ובוא נעשה קצת סדר בדברים כי יש פה הרבה דברים שהם פשוט מחוסר הבנה בסיסית ובסופו של דבר הם יתקעו לנו את התהליכים.

שרן השכל: איתי, נא לדבר בסבלנות ובפחות תוקפנות.

שרן השכל: בסופו של דבר מתקיים פה דיון, אנחנו מקשיבים לכולם.

שרן השכל: נמצאים פה המון אנשים שבסופו של דבר נמצאים בתוך התהליך הזה כבר שנים, ותאמין לי, כולם פה מדברים מדם לבם.

שרן השכל: אז אני מבקשת קצת יותר סבלנות והכלה.

איתי רוגל: אין בעיה, בסדר.

איתי רוגל: כשאתם מדברים על עיבוד הקנאביס, צריך להבין קצת יותר למה התכוונתי.

איתי רוגל: זה נכון שמפעלים, בוודאי בצד של התעשייה, לא הכרנו את כל התעשייה המפוארת הזאת בסוף רק כדי לארוז תפרחת.

איתי רוגל: זה נכון.

איתי רוגל: מצד שני, אנחנו עושים את זה בתהליכים שהם שונים בחוות ואני כן רוצה להדגיש, אחד, אנחנו כתעשייה מתנגדים לאפשרות שהחוות יבצעו אריזה ושיווק מהחווה למטופל.

איתי רוגל: לחזור אחורה להסדרה הישנה, בעינינו זה דבר שהוא פסול.

איתי רוגל: אבל אני גם רוצה להדגיש כמה נקודות בתוך הדבר הזה.

איתי רוגל: אחד, אם תלכו בכיוון הזה, המשמעות היא שאנחנו בעצם עובדים לא לפי הדירקטיבה האירופאית.

איתי רוגל: אם הכוונה הייתה להשוות תקנים, המשמעות בכל מה שנוגע לחוות גידול, יש שלב שהוא נקרא פוסט הרווסט, השלב הזה באופן עקרוני נעשה בתנאי GMP.

איתי רוגל: לא יכול להיות שלחווה יהיו תנאים נמוכים או נחותים מהדבר הזה שנקרא GMP.

איתי רוגל: ה-GMP, אני אקח אותך אפילו לעולם של תכנון ובנייה.

איתי רוגל: GMP זה תעשייה.

איתי רוגל: רוב החוות במדינת ישראל יושבות במשבצת של חקלאות.

איתי רוגל: אם אתם באים ואומרים, מחר בבוקר משבצות החקלאות ישונו לכך שהם גם יכולות להכיל תעשייה ויעמדו באותם תקנים שעומדים בהם מפעלי ה-GMP, זאת אמירה אחת.

איתי רוגל: אבל אם לא, תיווצר כאן אפליה וכמובן שאנחנו לא מוכנים לקבל את האפליה בתוך האמירה הזאת.

ענת מימון: אני לא הבנתי איך הבעיה הזאת נוצרת מהנוסח של הסעיפים, אם אתה יכול להפנות אותי, מאיפה נובע הקושי הזה לגבי החוות וה-GMP?

ענת מימון: מה בסעיפים שהקראתי יוצר את הקושי הזה?

ענת מימון: זה מה שאני שואלת.

איתי רוגל: אני קורא את סעיף 12, שהחוות יכולות בסופו של דבר לייצר והשלב הבא לארוז.

ענת מימון: הם יצטרכו לקבל רישיון לצורך זה.

ענת מימון: זו תהיה חווה שבצידה יש גם מקום לעיבוד התוצרת.

ענת מימון: זאת הכוונה ב-12.

איתי רוגל: איפה כתוב שהחווה צריכה רישיון שהוא שונה - - -

ענת מימון: ייעשה אך רק במפעל שקיבל רישיון עיסוק מתאים.

איתי רוגל: אני מבין.

איתי רוגל: אבל שוב, אני חוזר רגע אחד לאמירה.

איתי רוגל: ברמת השוואת התקנים לאירופה, זה תקן שונה לחלוטין.

איתי רוגל: האירופאים מתייחסים לדבר הזה שנקרא פוסט הרווסט, גם ברמה הפיזית של איפה זה נמצא, במקום נפרד, תחת תקן אחר ויש לזה התייחסות מאוד מפורטת.

איתי רוגל: אם אתם רוצים להשוות תקנים, צריך לקרוא את התקן האירופאי ולפעול על פיו.

איתי רוגל: אני מצטער, זה לא תואם את הכיוון שנאמר פה.

איתי רוגל: הייתה לי עוד אמירה אחת, זה נושא שעלה ואני מבקש שתקדישו לו תשומת לב, יכול להיות שכדאי לקבל התייחסות, כמובן של היק"ר אבל גם של המשרד לביטחון פנים.

איתי רוגל: נושא ההשמדות, הדבר הנכון היה, ליצור מנגנון שבו יהיו מרכזי השמדה שהם לא בהכרח צריכים לשבת במתקן הקיים היום, בין אם זה חווה ובין אם זה מפעלים, מרכז השמדה שבאופן עקרוני יוכלו לעקוב ולעשות רישום מסודר של מה מושמד.

איתי רוגל: בצורה כזאת לעשות סדר, זה יעשה סדר גם למשטרת ישראל.

איתי רוגל: לדעתי, אני חושב שכדאי לשקול ולהרחיב ולבקש התייחסויות שונות לנושא הזה, אם רוצים לנהל את העסק הזה לאורך זמן.

שרן השכל: תודה רבה לך, איתי רוגל, סמנכ"ל פיתוח עסקי בבזלת.

שרן השכל: אני רוצה לתת את זכות הדיבור ליוגב שריג מחברת שיח.

שרן השכל: בוקר טוב, יוגב.

יוגב שריג: בוקר טוב, תודה רבה.

יוגב שריג: כמה הערות קטנות, אני לא אחזור על מה שאמרו אבל סעיף 10(ב), על תוויות אריזה, זה בעצם סותר את סעיף 10(א) – איך שאני מבין אותו – כבר עברנו את זה בתביעה ייצוגית.

יוגב שריג: אין באמת תוויות אריזה של קנאביס בחומרי הדברה, זה עלות של מיליונים וחברות ההדברה לא עושות את זה, צריך לתת לזה פתרון.

יוגב שריג: אם 10(א) עונה על זה, זה בסדר, אני מעריך שמשרד החקלאות ייתן על כך תשובה.

יוגב שריג: לגבי השמדה – המטרה החשובה באמת זה הורדת הרגולציה.

יוגב שריג: היום ההשמדה מדברת על שריפה, אנחנו, גם ברמה האישית וגם סביבתית, נגד שריפה, זה דבר שהוא פחות טוב לכולם.

יוגב שריג: צריך ליצור מנגנון הרבה יותר פשוט, אם זה גריסה, אם זה הפיכה לקומפוסט או כל מנגנון אחר.

יוגב שריג: מה שאיתי אמר לגבי מרכזי השמדה, אני חושב שצריך להפריד בין מרכזי השמדה של תפרחות ומוצר סופי ושל כל הגזם בחווה.

יוגב שריג: אין ספק שאנחנו את כל הגזם בחווה לא יכולים להשמיד ולקחת את זה למקומות, זה דברים שצריכים להיות אונליין כל הזמן.

שרן השכל: מה אתם בעצם מציעים כפתרון?

יוגב שריג: הפתרון שאנחנו מציעים לעשות היום, לגרוס את זה לחלקיקים דקיקים מאוד, אנחנו גם מחממים את זה שמים את זה במכולת חימום כדי להוציא את כל הנוזלים.

יוגב שריג: אחרי זה אפשר להוסיף על זה סיד או אקונומיקה או כל דבר אחר, מה שיחליטו, ואז להטמין את זה כמו כל גזם חקלאי אחר.

יוגב שריג: או שאנחנו הופכים את זה לקומפוסט אצלנו אבל זה צריך להיות הליך פשוט, אין שם חומרים פעילים, אין שם דברים שצריכים להפחיד, בשונה מאצווה שלמה שהחליטו להשמיד אותה בגלל תוקף או בגלל דברים כאלה ואותם צריכים להשמיד בצורה יותר מסודרת ובקרה מלאה.

שרן השכל: אולי באמת אפשרות לגריסה של אבקה.

ענת מימון: צריך לראות.

יוגב שריג: נקודה אחרונה, בסוף אנחנו רוצים, ככל שהרגולציה תרד, אנחנו נצליח להוריד את המחיר למטופל בצורה משמעותית.

יוגב שריג: זה הרבה בתקנים, אני חושב שכאן יובל והיק"ר עושים את המאמץ להוריד את הרגולציה בצורה משמעותית אבל אחד הדברים שחייבים, המבדקים.

יוגב שריג: היום אנחנו עוברים שבעה מבדקים בשנה, זה משהו שלמגדלים בתחילת הדרך זה בסדר, זה טוב, יצרו פה סטנדרט מאוד גבוה.

יוגב שריג: אני חושב שאפשר להגדיר, שאחרי מספר שנים עם רישיון עיסוק ניתן ללכת למבדק שנתי או חצי שנתי.

יוגב שריג: אבל בטח לא את כל התהליך הזה שלוקח הרבה זמן ובסופו של יום כסף וזה מתגלגל גם למטופל.

יוגב שריג: תודה רבה.

שרן השכל: בהצעת החוק צמצמנו את זה לכדי שלוש בדיקות?

ענת מימון: לבדיקות מעבדה, כן, עשינו שלושה שלבים.

יוגב שריג: אני דיברתי על בדיקות בתוך המפעלים עצמם, לא בדיקות המעבדה, אלא בדיקות על התקנים שלנו.

שרן השכל: כמה פעמים באים לבקר אתכם?

יוגב שריג: היום על פי התקן זה שבעה מבדקים - - -

שרן השכל: מה זה, בשנה?

יוגב שריג: כן, שבעה מבדקים בשנה.

יוגב שריג: חלקם זה מבדקים של החברה הבודקת וחלקם אמורים להיות מבדקים של משרד הבריאות.

שרן השכל: אבל יש את הרישיון שבפעם הראשונה מקבלים אותו לשנה, אחר כך לשלוש שנים, מי שעבר את שלוש השנים, באמת תהיה בדיקת אחת לשנה או בדיקת פתע אחת בשנה.

שרן השכל: מי שבעצם עבר את כל ההליך אז גם אפשר להוסיף את זה.

שרן השכל: הערות נוספות?

יוגב שריג: לא.

יוגב שריג: תודה רבה.

שרן השכל: תודה רבה לך, יוגב.

שרן השכל: אני רוצה לעבור לליאור פיסו, מגרינפיס.

ליאור פיסו: בוקר טוב לכולם, תודה על הבמה.

ליאור פיסו: האמת היא, לא התכוונתי כל כך להתערב בדיון היום כי את רוב הדברים אמרו חבריי ואני לא אוהבת לחזור על הדברים.

ליאור פיסו: אני רוצה רק להבין, הפרק הזה למעשה עוסק, הכותרת שלו זה גידול וייצור.

ליאור פיסו: איכשהו במהלך הדיון, הדיון הפך לסוגית האריזה.

ליאור פיסו: אנחנו עוד לא קיבלנו את הפרק שעוסק - - -

שרן השכל: לא, לא, זה לא מופיע עדיין, הפרק של אריזה הוא פרק נפרד ואנחנו נדון עליו בנפרד.

ליאור פיסו: אוקי, ברשותך, אני לא רוצה לנושא האריזה, אני רק חייבת להעיר לכמה מההערות של חבריי כאן בנוגע לכן פוסט הרווסט, לא פוסט הרווסט.

ליאור פיסו: בכל מקום בעולם הזה, בכל מקום שהוא לא מדינת ישראל, אורזים בשקיות של 10 גרם או לתוצרת סופית, לא משנה, בפוסט הרווסט שנמצא בחוות גידול.

ליאור פיסו: עכשיו, אני לא אומרת שכל פוסט הרווסט במדינת ישראל ראוי לאריזה, אני לא חושבת שזה גורע מתקן GMP, אני רק חושבת שכאן בישראל הכניסו את סוגית התב"א, זכות האדמה, סוג האדמה וסוג הזכויות שניתן לעשות באדמה, הגידול יושב אצל כולם על אדמה חקלאית ועדיין אני חושבת שאפשר לסגת מנושא סוג הקרקע וכן לאפשר לפוסט הרווסט שעומד בתקינה של GMP על פי כל הרגולציות, לארוז גם למוצר סופי.

ליאור פיסו: כי אם זה עומד להידון בנפרד, אני לא רוצה להאריך - - -

שרן השכל: הוא יידון בנפרד בפרק נוסף.

ליאור פיסו: מצוין.

ליאור פיסו: אחרי כל מה שחבריי אמרו כאן, רצוי שיטיילו קצת ויראו מתקני פוסט שקמו ובנו היום במדינת ישראל שהם לא נחותים בשום דבר ממפעלי GMP שלהם, צריך לעשות את הבידול, כמובן כל מקרה לגופו.

שרן השכל: תודה רבה לך.

שרן השכל: אני רוצה לתת את זכות הדיבור לדנה בר-און, נמצאת אתנו גם בזום.

שרן השכל: דנה, לא שומעים אותך.

שרן השכל: אם תוכלי לסדר את המיקרופון שלך.

שרן השכל: בזמן הזה נעבור לפרופ' קורצ'ין, שביקש גם זכות דיבור.

עמוס קורצ׳ין: תודה רבה וברכות על הדיון הפורה שמתקיים פה.

עמוס קורצ׳ין: אני רוצה להגיד דבר אחד שמפריע, כולנו מעוניינים לשפר את הטיפול בחולים או באנשים שנזקקים לטיפול הזה ואחד הדברים שמפריעים מאוד, זה חוסר היכולת שלנו להמשיך את הטיפול שהתחלנו אותו, אם הוא מצליח.

עמוס קורצ׳ין: כי בן אדם מגיע לחידוש של טיפול והוא מקבל תכשיר אחר שיכול להיות עם אותו הרכב של PHC ו-CBD אבל מרכיבים אחרים - אז דיברנו מספיק פעמים שיש עוד 150 מרכיבים נוספים שיהיו שונים - ולכן התגובה של האדם תהיה שונה.

עמוס קורצ׳ין: לכן יש חשיבות גדולה לדאוג לרציפות הטיפול.

עמוס קורצ׳ין: יש חשיבות גדולה לזה שאנחנו נדע מה הטיפול הזה מכיל חוץ מאשר שני המרכיבים העיקריים האלה.

עמוס קורצ׳ין: היות ובכל המעבדות המצוינות האלה שדובר עליהן קודם, יש אנליזה הרבה יותר מפורטת, לא לגבי כל 150 אבל לגבי כמה עשרות מרכיבים, הדבר הזה מן הראוי שיהיה כלול בדף ההסבר, לא על המעטפה, כדי שיהיה אפשר לעקוב ואדם והמטפל בו יידע מה אנחנו נותנים לחולים.

עמוס קורצ׳ין: עוד הערה אחת לגבי הדיון הקודם על ההתמכרויות.

עמוס קורצ׳ין: מכל ההתמכרויות שדובר עליהן, זה מגוון מאוד גדול, ההתמכרויות לקנאביס הן מועטות ביותר.

עמוס קורצ׳ין: כל המספרים שניתנו, מתוכם הקנאביס זה חלק זעיר מאוד.

עמוס קורצ׳ין: לכן לא צריך ללכת מעבר לזה, בניגוד לאופיואידים, ששם חלק גדול מההתמכרויות נגרמות על ידי טיפול רפואי בקנאביס גם אם יש התמכרות.

עמוס קורצ׳ין: אני לא מכיר בן אדם שהתמכר לקנאביס בעקבות טיפול רפואי ולכן צריך לשים את הדברים האלה בהקשר הנכון.

עמוס קורצ׳ין: אם יש הימורים לכל מיני דברים, ההימורים השכיחים ביותר בארץ, אלה שהממשלה תומכת בהם, אלה ההימורים והתמכרויות להימורים מפעל הפיס וכו', אלה ההתמכרויות החשובות שבהן אנחנו לא מטפלים.

עמוס קורצ׳ין: קנאביס נמצא לגמרי בשטח אחר ולא צריך להתייחס אליו כהתמכרות.

שרן השכל: תודה רבה לך, פרופ' קורצ'ין.

שרן השכל: אם אפשר להעלות חזרה את דנה בר-און, בבקשה.

שרן השכל: זה עדיין לא עובד.

שרן השכל: נשמע את דקל דוד עוזר.

חץ-דוד עוזר: הסיפור שאני רוצה להעלות אותו הוא בנוגע לאפשרות שהמטופלים יגדלו בעצמם.

חץ-דוד עוזר: זה לא סיפור פשוט כל כך כמו שאנשים חושבים כי צריך לאפשר למטופלים להתקשר עם החברות שמספקות את שתילי האם - - -

שרן השכל: דקל, אנחנו לא שומעים אותך, אתה מקוטע והתמונה הוקפאה.

חץ-דוד עוזר: צריך לבנות איזשהו רישיון מיוחד למטופלים.

חץ-דוד עוזר: צריך להבין, הרי נותנים למטופלים, הם גם צריכים זנים ספציפיים וגם הם צריכים כמויות קטנות והמכסות שניתנות להם גורמות להם להשלים חומר בשוק השחור.

חץ-דוד עוזר: החומר הזה הוא לא מתאים, הוא לא מהזנים וכדומה.

חץ-דוד עוזר: כלומר, יש פה איזה שהיא בעיה מאוד רצינית.

חץ-דוד עוזר: אם היו נותנים לחלק מהמטופלים, אני לא אומר שזה יפתור את הבעיה כי אף מטופל לא רוצה לגדל לעצמו קנאביס, זה לא דבר נעים, זה לא דבר שכל כך פשוט לגדל בבית כמו שחושבים, זה דבר מורכב.

חץ-דוד עוזר: אבל מי שמוכן לעשות את זה - - -

שרן השכל: דקל, התמונה קפאה שוב, אתה באזור ללא קליטה.

שרן השכל: אנחנו נאלצים לקטוע כי אנחנו לא קולטים אותך ולא שומעים את מה שאתה אומר.

חץ-דוד עוזר: מה שאמרתי, יש את הסוגיה של המטופלים שרוצים לעזור לנו לעזור להם.

חץ-דוד עוזר: איך זה רע?

חץ-דוד עוזר: לא מדובר פה באנשים שיש להם אישור למכור בחוץ, הפוך, זה אנשים שיודעים בדיוק איך הם מגדלים, יש מישהו שמפקח עליהם, הם מקבלים את הזרעים שלהם מאנשים שהם מומחים בזה, נותנים להם את שתילי האם המקוריים, הם נקשרים בהסכמים, זה לא שהמטופל יכול לגדל לעצמו והוא משיג זרעים מאיפה שבא לו.

חץ-דוד עוזר: אנחנו רוצים לעזור להם.

חץ-דוד עוזר: אני מבקש שהסוגיה הזאת שחשבו שהיא ממש מחוץ לגדר, אני מדגיש, זה טוב ל-4%-5% מהמטופלים אבל זה 4%-5% מהמטופלים שעזרנו להם וזה כמה עשרות אלפי אנשים, אולי עשרות אלפים.

חץ-דוד עוזר: אז אני ממש מבקש לבחון מחדש את הסוגיה הזאת.

חץ-דוד עוזר: אם אני יכול להציע את הקונסטרוקציה החוקית שאני חושב שצריכה להיות, אי אפשר לקבל על זה החלטה עכשיו אבל אני חושב שזה מאוד חשוב וזה יכול לעזור למטופלים.

חץ-דוד עוזר: תודה רבה.

שרן השכל: תודה רבה על הדברים.

שרן השכל: אני רוצה לנסות עוד פעם אחת את דנה בר-און, בבקשה.

שרן השכל: זה לא עובד, אנחנו נאלצים לוותר, לא מצליחים לשמוע אותך.

שרן השכל: נעבור לויקטור סמילה, בבקשה, גם לרשותך שתי דקות.

אביחי ויקטור סמילה: הדבר הכי חשוב בגידולים, לא דובר עליו, למה הפרח מוגבל?

אביחי ויקטור סמילה: למה אתם מגבילים את ה-CBD?

אביחי ויקטור סמילה: למה יש הגבלה על הפרח?

אביחי ויקטור סמילה: למה רק עד 24-9?

ענת מימון: זה לא מוגבל אצלי.

שרן השכל: זה לא נמצא בהצעת החוק, אתה טועה.

שרן השכל: בפרק סימון ושיווק זה לא מוגבל בהצעה.

אביחי ויקטור סמילה: אני אומר, הדבר הכי חשוב - - -

שרן השכל: אבל זה לא בפרק הזה, זה בפרק אחר.

אביחי ויקטור סמילה: אנחנו מדברים על גידול וייצור.

שרן השכל: נכון, גידול וייצור.

אביחי ויקטור סמילה: היא דיברה גם על הדברות, דיברנו על זה גם בפעם שעברה.

שרן השכל: זה נמצא בפרק אחר.

אביחי ויקטור סמילה: מישהו עשה מחקר על הדברה, מה קורה לנו בגוף כשאנחנו צורכים אותה?

אביחי ויקטור סמילה: יש למעלה מ-50 חומרים כימיים.

אביחי ויקטור סמילה: יש מחקר בדיקה על עשרה אנשים, מה קורה לחומר הזה בזמן עישון?

אביחי ויקטור סמילה: הרי בפירות וירקות, על מנגו, זה שזה מותר, זה בסדר שמותר על מנגו ועל עגבנייה, אבל מה עם הריאות שלנו?

אביחי ויקטור סמילה: מה עם הריאות שלנו?

אביחי ויקטור סמילה: אנחנו מעשנים את זה ב-400 מעלות, במכשיר אידוי.

אביחי ויקטור סמילה: מה קורה עם החומר הזה שאני שואף?

ענת מימון: לגבי הדברה, צריך לשמוע את משרד החקלאות.

ענת מימון: משרד החקלאות קבע רק הדברה אורגנית או הדברה ייעודית.

אביחי ויקטור סמילה: גם אורגנית וגם כימית, הוא אמר שזה טוב לעגבנייה, למלפפון, לענבים, אבל לפני שאת שמה את זה בקערה או בסלט לילדים שלך, את שוטפת את זה בברז.

אביחי ויקטור סמילה: תסבירי לי איך אני שוטף פרח?

שרן השכל: לכן אנחנו נבקש ונשמע את הגורמים המקצועיים, משרד החקלאות, להעביר לנו את רשימת חומרי ההדברה, אנחנו נקיים בהם דיון, נכניס אותם לתוספת.

שרן השכל: מעבר לכך, במידה והם ירצו לערוך שינויים, הם כמובן יצטרכו להביא את זה לדיון.

אביחי ויקטור סמילה: ההקרנות והריסוסים הורסים את הפרח, ההקרנה משנה את הטעם של הפרח.

אביחי ויקטור סמילה: לכן הם מצאו שיטה חדשה בחוות, הם מפרקים את הפרח עם קרח יבש, מוציאים לו – ואז הם מדביקים אותו בצורה מלאכותית אחרי הקרנה.

שרן השכל: תודה רבה.

שרן השכל: אני רוצה להעלות את משרד הכלכלה, אם אפשר את לנה, בבקשה.

לנה זייגר: בוקר טוב, התבטאות מאוד קצרה כי אנחנו בכמה התבטאויות בנושא GMP והפוסט הרווסט, אני מבינה שזה לאו דווקא הפרק הזה, אלא צריך להסתכל בכללי על פרקים נוספים שיפורסמו בהמשך.

לנה זייגר: רק הערה כללית, רצינו להגיד, מבחינתנו, משיקולי החסמים הקיימים והפוטנציאליים בעתיד לייצור ולסחר בינלאומי, רק רצינו להעיר שזה מאוד חשוב לתת תשומת לב להלימה לתקנים בינלאומיים ולבניית המערכת הזאת באופן כזה שהיא תתממשק עם איך שזה בנוי בחו"ל כדי שמבחינת היצרנים הישראליים לא יהיו חסמים כמו שאנחנו רואים אותם היום.

שרן השכל: האם אתם מכירים תקן בינלאומי ל-GMP או שאנחנו יכולים להשוות אותו אליו?

לנה זייגר: בוודאי אבל אני לא חושבת שאני המומחיות להתבטא בזה, אם תרצו, יובל יוכל להוסיף.

לנה זייגר: יש EUGMP שזה התקן המרכזי והתקנים האחרים מותאמים אליו, גם EUGMP מופעל בישראל בתחומים של פרמה, אבל אני לא באמת מומחית לכך, אני מעדיפה שלא להיכנס לנושאים טכניים שהם לא במומחיות שלי.

שרן השכל: תודה רבה על הדברים.

שרן השכל: אני רוצה להעלות את משרד החקלאות, חיים תגר, מנהל אגף בכיר ענפי שירות וסביבה חקלאית, בבקשה.

חיים תגר: אני אתייחס לנושא חומרי ההדברה, שעלה פה מספר פעמים.

חיים תגר: צריך להבין ששימוש בחומרי הדברה במדינת ישראל חייב להיעשות תחת חוק הגנת הצומח.

חיים תגר: לקנאביס רפואי לא נרשם שום חומר הדברה למיטב ידיעתי ולכן הפתרון שניתן לתעשייה הזאת, זאת הייתה החרגה באופן יוצאת דופן של רשימת חומרים שנקבעו על ידי אנשי מקצוע.

חיים תגר: שלחתי את הרשימה המעודכנת ביותר בצ'אט של הקבוצה כרגע, אם תרצו, אעביר לכם את זה בצורה שתרצו.

חיים תגר: אלה החומרים שמחייבים את התעשייה להשתמש בהם.

חיים תגר: אם המגדל לא נדרש להשתמש כי אין לו פגעים, מחלות, הוא לא חייב להשתמש בכלל.

חיים תגר: אבל כיוון שלא ניתן לייצר ולגדל גידול חקלאי כמעט בכלל ללא שימוש בחומרי הדברה, היו חייבים פתרון וזה הפתרון שניתן להם.

ענת מימון: אני רוצה להבין, אתם קבעתם את זה במסגרת רשימה שהיא לא בתקנות של הגנת הצומח?

ענת מימון: למה לא מכוח החוק?

חיים תגר: צריך להבין, כדי להשתמש בחומר הדברה, לכל חומר הדברה יש תווית שעוברת ועדות משותפות למשרד הבריאות ולמשרד החקלאות.

חיים תגר: במקרה של קנאביס, אף חברת כימיקלים לא הגישה בקשה מכיוון שתהליך הרישוי דורש בדיקות בטיחות ויעילות ותאריך ארוך ויקר.

חיים תגר: בגידול הקנאביס, עם כל הכבוד, כגידול חקלאי, הוא גידול קטן ומוגבל בהיקפו.

חיים תגר: זה לא שווה לעשות רישוי מיוחד לגידול הזה.

חיים תגר: אם לא מופיע על התווית השם קנאביס רפואי, כמו הדרים, עגבניות או פלפל או כרפס, לא משנה מה, אז לא ניתן להשתמש בתכשיר הזה בקנאביס.

חיים תגר: התעשייה הקימה בקשה כדי שיינתן לה פתרון לשימוש חוקי בתכשירי הדברה.

חיים תגר: התכשירים שנבחרו הם תכשירים מאוד ידידותיים שניתן לרסס אותם סמוך למועד הקטיף של הפריחה, יחסית, הם כאלה שמתפרקים מהר.

חיים תגר: עכשיו צריך לעשות הבחנה בין תכשירי הדברה לבין שאריות חומרי הדברה.

חיים תגר: שאריות חומרי הדברה היו אסורות טוטלית בקנאביס רפואי.

חיים תגר: לאחרונה, שוב קם לחץ של התעשייה, לא מאיזה בקשה שלנו, התבקשנו לאמץ מספר תקנים של שאריות חומרי הדברה מקנדה ויש רשימה של שאריות חומרי הדברה המותרת בגידול קנאביס.

חיים תגר: רוב הרשימה, כמעט כולה, אני חושב שמעל 90% או יותר מזה, הם אפס, זאת אומרת, אפס שאריות.

חיים תגר: ומספר מצומצם מאוד של תכשירי הדברה זה בריכוזים ממש ממש נמוכים, ריכוזים של סף גילוי של מכשירי הבקרה ומעבדות.

חיים תגר: כך שהנושא של סיכון בריאותי כתוצאה משימוש בחומרי הדברה וקנאביס מבחינתנו כמעט ולא קיים ולכן אני לא מבין את קול הצעקה שהשמיעו פה.

חיים תגר: לדעתי זה נובע מחוסר הבנה - - -

שרן השכל: קודם כל אנחנו שמחים שסוף כל סוף יצאה הרשימה, אני יודעת שזה לא היה אצלכם - - -

חיים תגר: צריך להבין, הייתה רשימה קודמת שהייתה בשימוש ונדרש עדכון מעת לעת והעדכון הזה יצא לפני שנתיים, משהו כזה, אחרי הרשימה הקודמת.

שרן השכל: תוכל לשלוח בבקשה לוועדה את הרשימה הזאת?

חיים תגר: הוספתי את זה כלינק לצ'אט.

חיים תגר: אני אשלח לכם.

שרן השכל: אם תוכל לשלוח לנו למייל של הוועדה על מנת שנוכל לעבור על זה.

שרן השכל: אנחנו קיבלנו פניות ממגזין קנאביס לעניין חומר מווסת צמיחה בשם פקלובוטרזול, שאתם אישרתם לאחרונה לשימוש בהדברה.

שרן השכל: כתוב, שהחומר הזה עלול להיות מסוכן ורעיל כאשר נעשה בו שימוש מוגבר מדי.

חיים תגר: כל טענה שיש לכם בנושאים האלה, אני מבקש להעביר לנו בצורה סדורה ותקבלו על זה תשובה מוסמכת.

חיים תגר: הרבה פעמים השימוש בתכשירים, כמו שציינתם, בשלב בכלל של ריבוי הצמח, עוד לפני שהוא בכלל מגיע לשטח הגידול, הוא נועד לצרכים אגרונומיים ואין לו שאריות בסופו של דבר במוצר הסופי, בפריחה.

חיים תגר: כל דבר צריך לקבל מענה, אם יש לכם טענות כאלה, תעבירו אותם אלינו ונענה עליהן בכתב בצורה מקצועית ומסודרת.

שרן השכל: בסדר גמור, נרכז את הפניות, בעניין החומרים, נקבל לידינו את הרשימה ונוכל גם להוסיף אותם.

חיים תגר: לכל הנושא של סעיף 10, לדעתי צריך לשנות אותו לחלוטין, הוא צריך להיות סעיף מאוד מצומצם שאומר, שהשימוש בחומרי הדברה וקנאביס רפואי ייעשה בהתאם לתקנות הגנת הצומח, קיום הוראות התווית והאריזה, כל מה שכתוב פה, זה הכול.

ענת מימון: הוועדה כן מבקשת שתהיה הפנייה לרשימה הסגורה שכבר פרסמתם.

חיים תגר: אין בעיה, אתם יכולים להוסיף רשימה בנספח, הרשימה הזאת מתעדכנת מעת לעת ואין צורך - - -

שרן השכל: אבל האם בחוק הגנת הצומח, כאשר אתם משנים את הרשימות, אתם מקבלים אישור מוועדת הכלכלה?

חיים תגר: לא, אין צורך במקרה הזה מכיוון שלא מדובר ברישוי תכשירי הדברה, מדובר פה בהחרגה של שימוש מחוץ לתווית שניתנת על ידי שר החקלאות.

חיים תגר: היא נחתמה לאחרונה בספטמבר על ידי שר החקלאות לתקופה של שלוש שנים.

חיים תגר: זה פעם שנייה שזה נחתם, זאת אומרת, שאנחנו כבר בשנה הרביעית של שימוש בהחרגה מהחוק מכיוון שאם לא, לא יהיו שום חומרי הדברה שמשמשים את התעשייה הזאת.

שרן השכל: לא הבנתי.

שרן השכל: אם זה לא יעבור פיקוח של ועדת הכלכלה, לא יהיו חומרי הדברה?

חיים תגר: לא, זה לא עובר, זה לא צריך להגיע לוועדת הכלכלה.

חיים תגר: הסמכות לפרסום הרשימה ולהחרגה מהוראות התווית היא בידי שר החקלאות והוא חתם על החרגה לשלוש שנים, בספטמבר האחרון.

חיים תגר: זה לא עובר דרך ועדת הכלכלה.

שרן השכל: השאלה היא, איזה סוג של פיקוח ובקרה זה עובר?

שרן השכל: אני אסביר למה.

שרן השכל: לא מעט טענות נשמעות פה מצד מטופלים לעניין שבסופו של דבר, אותו צמח קנאביס, כשאנחנו משתמשים בחומר הדברה וכו', המבדקים של מה שנעשה לאחריו, זה לא אותם מבדקים של רשות הצומח כמו למשל עגבניות או מלפפונים, שאחר כך שוטפים אותם.

שרן השכל: אלה חומרים שלאחר מכן מעובדים יחד עם חומרים שונים, בטמפרטורות שונות, החל מחום מאוד גבוה וקיצוני לקור מאוד נמוך וקיצוני.

שרן השכל: לכן, הפיקוח והבקרה פה של גורמים רפואיים בעניין הזה הוא קריטי משום שזה לא מוצר לצורך מאכל, זה מוצר לצורך רפואי.

שרן השכל: מדובר פה במטופלים עם מחלות, במקרים מאוד קשים גם מחלות אוטואימוניות, שזה עלול להזיק להם ברמה קשה.

שרן השכל: אז השאלה, איזה סוג של פיקוח ובקרה יש על אותם חומרים?

חיים תגר: הנושא של פיקוח ובקרה על הנושאים האלה צריך להיות תחת משרד הבריאות אבל אני כן אתן תשובה.

חיים תגר: שימוש בחומרי הדברה, השטיפה עוזרת רק לחלק קטן מאוד מהחומרים.

חיים תגר: החומרים נכנסים פנימה לתוך רקמת הצמח והפרי כך שעל הפירות והירקות, גם אם את שוטפת אותם, בתוכם יש חומרי הדברה.

חיים תגר: לעניין הטמפרטורה, כשאת משתמשת בירקות ופירות בבישול ובאפייה, את גם מבשלת אותם בטמפרטורה גבוהה.

חיים תגר: צריך להבין, שהתקנות כיום מבחינת שאריות חומרי הדברה, אנחנו מדברים על כמעט אפס, יש מספר מצומצם של חומרי הדברה שיש להם תקן שמותר שתהיה בהם שאריות, זה ממש חומרים בודדים והשארית המותרת היא אפסית.

חיים תגר: אני אשלח לכם את הרשימה.

חיים תגר: ולכן אין פה בכלל סיכון, אי אפשר לדבר פה על שאריות חומרי הדברה כי אין שאריות חומרי הדברה בקנאביס.

חיים תגר: בנוסף, כל אצווה עוברת בדיקת מעבדה לבדיקת שאריות חומרי הדברה בהתאם לתקינה.

חיים תגר: אני חושב שזה חומר מאוד בטוח ונעשו פה כל האמצעים כדי להבטיח שלא יהיו שאריות.

חיים תגר: הייתה שאלה נוספת שעלתה לגבי אורגני.

חיים תגר: משרד החקלאות גם אמון על הנושא הזה.

חיים תגר: היה שינוי של החוק האורגני והוא פורסם ברשומות.

חיים תגר: מגדל שרוצה להיות מגדל אורגני, שהתוצרת שלו תוכר כתוצרת אורגנית, צריך לפנות לאחד מגופי הבקרה שלו, שהם גם גופי הבקרה שעורכים את הבקרה בחוות הקנאביס מטעם היק"ר, או חברת IQC או חברת סקאל.

חיים תגר: הם גם אמונים מטעם משרד הבריאות לבצע את הבקרה על תהליך הכרה באורגני.

חיים תגר: מי שמעוניין בזה, שיפנה אליי.

ניר יופטרו: זה קיים?

חיים תגר: זה קיים, הרשומות פורסו, זה ייכנס לתוקף בעוד שבועיים.

חיים תגר: מה שעיכב את ההכרה בקנאביס כאורגני זה עצם העובדה שה-GMP מחייב גידול קנאביס במצב מנותק.

חיים תגר: על פי החוק האורגני, לא ניתן לגדל גידול אורגני במצב מנותק בגלל הקרקע, זה חלק מהפילוסופיה של גידול אורגני.

חיים תגר: עשינו את השינוי הנדרש וכיום קנאביס יכול להיות מוכר כגידול אורגני.

ניר יופטרו: אבל עוד דבר, אורגני לא יכול להיות מוקרן, אי אפשר לקבל תקן של אורגני אם הוא עובר הקרנה.

חיים תגר: אז תגדל אותו ללא שום עומס מיקרוביאלי.

שרן השכל: היק"ר לא מאפשר, גם אם אין עומס מיקרוביאלי, היק"ר מחייב בהקרנה.

שרן השכל: אבל אנחנו נפתור את זה עם הצעת החוק.

ניר יופטרו: אני רוצה לשאול את משרד החקלאות, אתם אומרים שמחממים את הירקות בתנור ואנחנו באמת מחממים אותם גם ב-100 מעלות כשמבשלים אותם.

ניר יופטרו: הבעיה היא, שהמטבוליזם שלנו בקיבה עובד שונה לגמרי מהשאיפה שלהם לריאות.

ניר יופטרו: את רוב הקנאביס היום במדינת ישראל אנחנו מעשנים, את רובו לא נצרך בשמן, הוא לא נצרך דרך הקיבה.

ניר יופטרו: ההשפעה על הריאות, במיוחד לחולי סרטן ריאות או לחולים במחלות ריאות קשות אחרות כמו COPD, זה ממש יכול לסכן חיים.

ניר יופטרו: יש גם הבדל בין שאריות חומר ההדברה עצמו לבין חומרי הנשא של החומר.

ניר יופטרו: אנחנו כן מרגישים הבדל מהותי מאצווה שלא השתמשו בה בחומרי הדברה אורגניים, ואני לא מדבר על הכימיים, שאנשים מתלוננים על שיעול ועל גירודים בעור.

ניר יופטרו: יש לנו הוכחות שמאז תחילת כניסה של כל מיני חומרים שאישרתם בשנים האחרונות, יש תופעות לוואי.

ניר יופטרו: האם הדברים האלה נבדקו?

חיים תגר: אני חייב להגיד שאני לא יודע, אני לא חושב שזה נבדק ברמות האלה ואם יש צורך, אני מציע שזה כן ייבדק.

חיים תגר: אין לנו התנגדות שהדברים ייבדקו.

שרן השכל: ניר, אני מבקשת שתעבירו אלינו גם את הפניות ואת החומרים מתוך הרשימה כדי שנוכל לבדוק את זה לעומק.

ניר יופטרו: תודה.

שרן השכל: תעבירו ליועצת המשפטית ולמנהלת הוועדה ואנחנו נשב על זה.

שרן השכל: תודה רבה לך, חיים תגר.

שרן השכל: נעבור למשרד לביטחון פנים.

ענת מססה קינן: לא ראינו פה סעיף שמדבר על אבטחה כללית כי בעיקרון תנאי האבטחה והמיגון באופן כללי מוסדרים ונקבעים על ידי משטרת ישראל.

גל כהן: יש לנו פרק של שינוע ואבטחה.

ענת מססה קינן: אבל זה לא רק שינוע.

ענת מימון: גם בחצרים וגם בעת שינוי, זה פרק אחר.

ענת מססה קינן: בכל השלבים?

ענת מימון: כן, בחצרים ובעת שינוע.

שרן השכל: זה ספציפית לגידול ולייצור.

ענת מססה קינן: כן, אבל תנאי האבטחה נקבעים לכל שלבי השרשרת, אז אנחנו רוצים לוודא שבפרק שמסדיר תנאי אבטחה, יהיה ברור שהוא יכול על כל תנאי השרשרת.

שרן השכל: בסדר, אנחנו נבהיר את זה, מובן לחלוטין.

טל פז מזרחי: לגבי ההשמדה, רצינו רק לוודא ולרשום שזה ייעשה בהיוועצות עם משטרת ישראל, בדיוק בגלל אותן סיבות, דיברנו על זה בהרחבה אתמול בוועדת הכלכלה.

שרן השכל: תודה רבה לכן.

שרן השכל: משרד המשפטים, עו"ד הדיל יונס, מעוניינת להגיב?

שרן השכל: לא על הקו.

שרן השכל: אסף פורת, בבקשה.

אסף פורת: תודה רבה.

אסף פורת: אני אסף פורת, חבר הנהלת עמותת הקנאביס הרפואי.

אסף פורת: הדבר הראשון שארצה להתייחס לדברים של האדון ממשרד החקלאות, ההחרגה שהוא מדבר עליה, המשמעות היא, שחומרים שלא נבדקו לשימוש בקנאביס יותרו לשימוש בקנאביס.

אסף פורת: הצעת החוק בעצם מבטלת את ההחרגה הזאת כי כמו שדובר, ירקות ופירות, כשמדבירים אותם זה שונה מהתרה לקנאביס.

אסף פורת: יש הדברה שהיא ייעודית לקנאביס וכרגע לא משתמשים בה, משתמשים בהדברה שהיא מותרת ולכן יש גם תופעות לוואי לחולים, שזה לא אמור לקרות.

אסף פורת: חוץ מזה, הקרנות, כרגע יש הקרנות של בטא וגמא, זה הקרנות שפוגעות בנו.

אסף פורת: זה פוגע באיכות הטיפולית, שמענו את זה גם מנציגי בטר שדיברו קודם.

אסף פורת: אז קודם כל צריך לדעת, שגם אם יבדקו את שאריות החומרים של חומרי ההדברה, לא יידעו לאיזה רזולוציות לרדת.

אסף פורת: יש חומרים שלא יודעים מה ההשפעה שלהם עלינו ולכן אנחנו דורשים שלא ישתמשו בהם בגידול או בייצור.

אסף פורת: מה שאנחנו דורשים זה בעצם הצמדה לתקן בינלאומי, לתקן האירופי או לתקן הקנדי.

אסף פורת: זה הדבר שהעמותה דורשת.

אסף פורת: ובמאמר מוסגר אני רוצה להגיד, אני וחבריי מזה שבעה חודשים מוחים כל יום שבת מול שר הבריאות.

אסף פורת: אנחנו מוחים נגד רפורמת הקנאביס כל יום שבת כבר שבעה חודשים, לצערי הוא לא מתייחס, אני מקווה שהוא שומע את דברינו כעת ושהוא יקשיב למצוקה שלנו.

אסף פורת: תודה רבה על זכות הדיבור.

שרן השכל: תודה רבה לך אסף, מעמותת הקנאביס הרפואי.

שרן השכל: אם אפשר להעלות את משרד הבריאות, יובל לנדשפט, מנהל היק"ר.

שרן השכל: צוהריים טובים, יובל.

יובל לנדשפט: שלום לכולם.

יובל לנדשפט: אפתח ואומר במשהו שמפריע לי כל הזמן.

יובל לנדשפט: אני שמח שגם אסף פה ואת אמרת את זה, שהיק"ר מחייב הקרנה.

יובל לנדשפט: אומר את זה ואומר בשפה הבת-ימית השגורה בפי, לא נכון.

יובל לנדשפט: היק"ר לא מחייב הקרנה של שום שלב.

יובל לנדשפט: אם מישהו יראה לי איפה זה כתוב בנהלים, אמחא לו כפיים.

יובל לנדשפט: אין חובה להקרין.

יובל לנדשפט: אין חובה להקרין, אני אומר בפעם השלישית, אין חובה להקרין.

יובל לנדשפט: לא כל החברות בישראל מקרינות.

יובל לנדשפט: יש כאלה שמגדלות נקי מאוד ולא צריכות להקרין.

יובל לנדשפט: ויש חוות שמגדלות בתנאים מסוימים, יש חוות בערבה, שיעידו שלשם כך הקימו חווה, אבל יש גם בצפון.

יובל לנדשפט: אז אסף, אין חובה להקרין.

יובל לנדשפט: שנית, חוות שכן מקרינות, הן מקרינות על מנת להוריד עומס מיקרוביאלי.

יובל לנדשפט: הקרנות – ואני אומר את זה גם לקובי מבטר – לא משנות שום דבר לגבי כל יתר הדברים האחרים, פרט לחיידקים, עומס מיקרוביאלי, מורידות אותו, הורגות את החיידקים.

יובל לנדשפט: מה שקורה לטוקסינים, שאריות חומרי הדברה, רעלים, מתכות כבדות ועוד הרבה דברים, הן לא משנות בכלל, כמו גם הליכי הייצור האחרים, אם הם בחימום או בהפקת שמן, נהפוך הוא, כשמפיקים שמן מתפרחות קנאביס, ככל שיש שאריות חומרי הדברה, הן מתרכזות והריכוז שלהן עולה בתמצית השמן המרוכז.

יובל לנדשפט: לכן לומר, לא צריך לעשות שום דבר אלא ישר מהשדה להעביר את זה לאריזה, זה ממש לא תורם שום דבר לבריאות הציבור, נהפוך הוא.

יובל לנדשפט: הייתי חייב לומר את זה כדי לשים דברים על דיוקם ופעם אחת להפסיק את הלרלור לגבי העניין של חובת הקרנות.

יובל לנדשפט: אין חובה להקרין.

יובל לנדשפט: אסף, תעשה סימן שהבנת, אם לא, תרים אליי טלפון ונדבר אחר כך, אסביר לך.

יובל לנדשפט: בוא נעבור לכל הנושאים שעלו פה כי הצעת החוק היא טובה אבל אגיד קודם כל במאקרו.

יובל לנדשפט: נוצר פה שוק.

יובל לנדשפט: נוצר פה משק והדבר החשוב ביותר הוא המטופלים.

יובל לנדשפט: בזמן האחרון, זה נכון, מאז שהשר ניצן הורוביץ נכנס לתפקידו, הנושא קיבל קידום והרבה מאוד תשומות וקשב, ישיבות, פגישות, לקדם עניינים בנושא הקנאביס, שאנחנו ייחלנו להם זמן רב.

יובל לנדשפט: לא סוד שבזמן הקורונה התחום לא קיבל את כל הקשב שרצינו לו.

יובל לנדשפט: שרן יודעת, גם כשאנחנו נפגשים על כל הדקויות שבחוק, גם הנושא הזה עולה.

יובל לנדשפט: כשאנחנו נמצאים במרכז, כיק"ר, כמשרד הבריאות, שמנסים לאזן בין הרצון של התעשייה ליצור פה מוצר איכותי בהקטנת עלויות, בין הצורך של החקלאים לעשות ואולי לנסות להפחית – אנחנו מסכימים גם לכללים שככל שמישהו מתקדם יותר במהלך הבדיקות שלו, בניהול סיכונים מחושב ניתן להוריד לו חלק מהבדיקות, בדיוק כמו בנהג חדש, שצריך לנהוג עם יותר בקרה ולאחר מכן עם פחות בקרה ולאחר מכן פחות ופחות, אבל עדיין במהלך הדרך נדרשים מבדקים וביקורות על מנת לוודא שהדבר מתקיים ושבריאות הציבור איננה מסוכנת.

יובל לנדשפט: אני אומר מספר דברים וזה מתחבר למה שאמר איתי.

יובל לנדשפט: כשענף נוצר, הרי בהתחלה שינינו גם את הספר הירוק, אבל גם את ה-GMP לנושא הגידול, ה-GMP לנושא הייצור, לנושא ההפצה, ה-GSP השתנה לנושא האבטחה כיוון שנוצר פה משהו חדש ואין אותו בעולם.

יובל לנדשפט: ה-GMP שקיים בעולם הוא לא תקן, אם תרצו, אני יכול לתת לכם פה דיבור בינינו לבין ה-FBA.

שרן השכל: לא, זה בסדר.

שרן השכל: השאלה שלנו יובל, היא לעניין הגידול והייצור - - -

יובל לנדשפט: ברשותך רגע, אשלים במסגרת שתי הדקות שנותרו ואומר, נוצר פה ענף, בתחילתו הוא צריך בקרה, שינויים.

יובל לנדשפט: היום, בעולם נוצרה פה תעשייה לא קטנה, הגדולה ביותר במספר המטופלים בעולם – שוב אני חוזר, לנגד עיניו של השר והמנכ"ל עומדים קודם כל המטופלים – יש מקום גם לדעתנו להיכנס לתחום מסודר של חקיקה, של דברים ועל כך ייתנו את הדעת המשפטנים, האם נדרש לכך בתקנות, כי הסכמנו למה שאמרה חברת הכנסת שרן השכל, שהגיע הזמן להיכנס לחקיקה מסודרת בתחום המיוחד הזה.

יובל לנדשפט: אז כמו שאמרנו, ה-GACP הוא אורגני, לא משרד הבריאות אחראי על זה אלא אנחנו אחראים על כל העשייה בתחום.

יובל לנדשפט: על מנת שמשהו יהיה אורגני, חיים צדק, אכן הוא צריך להיות מגודל בקרקע כי חומר רפואי לא יכול להיות בקרקע ולשאוב למשל מתכות כבדות, זיהומים שמגיעים ממינרליים, זיהומים קרקעיים וכדומה שיכולים להיכנס לשורש ולהשפיע אחר כך על הטיפול הרפואי למטופל.

יובל לנדשפט: לפיכך, החריג השר, ממש לאחרונה, את חובת הגידול בקרקע ואפשר את כניסתו של הקנאביס לעולם האורגני.

יובל לנדשפט: זה קרה ממש עכשיו.

יובל לנדשפט: אנחנו, עם משרד החקלאות, כתף אל כתף, עובדים על זה כבר זמן ארוך.

יובל לנדשפט: כנ"ל לגבי חומרי הדברה.

יובל לנדשפט: אנחנו, ביק"ר, לא מומחים בחומרי הדברה.

יובל לנדשפט: חומרי ההדברה, חומרים שלא אושרו לשימוש בקנאביס, האישור הרשמי לשימוש בחומרי הדברה כלפי צמח מסוים נקרא תווית.

יובל לנדשפט: כמו בתרופות נקרא רישום תרופה, במשרד החקלאות זה נקרא תווית.

יובל לנדשפט: לעשות תווית לחומר מסוים לקנאביס, נדרשים הרבה מאוד ניסויים וניסויי שדה.

יובל לנדשפט: אין חומר בעולם מאושר לשימוש בקנאביס על ידי תווית.

יובל לנדשפט: זה לפחות מה שנמסר לנו על ידי משרד החקלאות.

יובל לנדשפט: אנחנו מאמינים שחברות שבאות לעשות רישום של משהו, זה תהליך ארוך, מסודר של ניסויים, ממש כמו הניסויים הקליניים שאנחנו במשרד הבריאות עורכים כשבאים לאשר חומר כתכשיר רפואי.

יובל לנדשפט: וכשחברה רוצה לאשר חומר כתכשיר הדברה, היא חייבת לעבור את אותה מסכת מחקרים מסודרים ואין חברה בעולם שעשתה לופ לקנאביס.

יובל לנדשפט: משרד החקלאות, באומץ ובשכל, החריג רשימה של חומרים על בסיס הידע המקצועי שאושר בישראל על ידי המגדלים, המדריכים החקלאיים שם ושל הגנת הצומח, עברו בחוות, בדקו במה משתמשים, בדקו איך זה מיושם על חומרים אחרים והצליחו להגיע לרשימה מסוימת והמליצו לשר.

יובל לנדשפט: משרד החקלאות החריג אותם ברשימה מסוימת שמפורסמת.

יובל לנדשפט: דרך אגב, כל הרשימות וגם הספים, הם מצויים באתר היק"ר כי אנחנו אחראים על הפרסום.

יובל לנדשפט: כנ"ל, דרך אגב, גם נוהלי אבטחה.

יובל לנדשפט: והשר החריג.

יובל לנדשפט: אילולא השר היה מחריג את רשימת החומרים והיה מתיר שימוש באותם חומרים, אי אפשר היה להשתמש באותם חומרים.

יובל לנדשפט: לפני ההחרגה, בעבר, במה שנקרא הסדרה ישנה, השתמשו בחומרי הדברה, חלקם היו מסוכנים מאוד.

יובל לנדשפט: פעם כשאני הגעתי לאיזה חווה, ראיתי איזה חומרי הדברה היו ואנחנו הטלנו הסגר על תוצרת החווה.

יובל לנדשפט: אבל לא בודקים רק באיזה חומרים מותר להשתמש, כמו שאמרנו, זה רק אותם חומרים שמשרד החקלאות מצא שבאמת בחומר המשווק אין שאריות חומרי הדברה.

יובל לנדשפט: כמו שחיים אמר, רוב השאריות הסתמכו על הרשימה הקנדית וחלקן נקבע להן שאריות חומרי הדברה של אפס, ממש אפס, שהשארית צריכה להיות אפס.

יובל לנדשפט: אדבר רגע גם על תהליכי ההשמדה, יש תהליכים רבים.

יובל לנדשפט: היות וקנאביס מוגדר כסם מסוכן מקצה קודקוד הצמיחה שלו עד קצה השורשון, כל הדבר הזה מוגדר כסם מסוכן ובתהליך הייצור של קנאביס לשימוש רפואי משתמשים רק בתפרחות, יש הרבה מאוד חומר להשמיד, אבל יש גם חומר להשמדה במפעלים או אפילו באתרים בפוסט הרווסט, אותו מקום של טיפול בתוצרת לאחר הקציר, ופסולת להשמדה גם במפעלים, לעיתים גם בבתי המסחר כשיש חזרה של חומרים או פקיעה תוקף של אצווה וכיוצא בזה.

יובל לנדשפט: בהתחלה לא היו אמצעי השמדה, הכול היה צריך להישרף או להיטמן.

יובל לנדשפט: עלו גם רעיונות נוספים, יוגב אמר, בוא נשפוך על זה סיד ואקונומיקה ונטמון.

יובל לנדשפט: הדברים לא עולים בקנה אחד עם חוקי הגנת הסביבה.

יובל לנדשפט: אנחנו ביק"ר פתחנו לכל מי שמוכיח טיפול ביעילות ועמידה בחוק - את האפשרויות והיום אפשרויות ההשמדה של פסולת קנאביס הן מגוונות.

יובל לנדשפט: אפשר לקיים משלוח החוצה למתקני שריפה מאושרים לשרוף בחווה על ידי מתקני פליטה מאושרים, זה נקרא מתקן השמדה קטן, כמובן תחת התקינה של המשרד, שעומד בתקינה, הכול מפורט בנוהל, גם הוא מפורסם.

יובל לנדשפט: ויש דברים נוספים שניתן לעשות.

יובל לנדשפט: אם המטופל יידע איזה תהליכים הופעלו על הקנאביס שהוא צורך, הוצאנו חובת סימון וזה כתוצאה מבקשות של מטופלים, ופרסמנו את אותה רשימת סמלילים מיוחדת מאוד, שיש חובה על המפעל לתאר על הקופסה והם חייבים לשקף בצורה מדויקת את כל התהליכים שהופעלו על הצמח מתחילת גידולו ובכלל זה, האם יושמו חומרי הדברה, האם יושמו חומרים נוספים?

יובל לנדשפט: האם בוצעה הקרנה?

יובל לנדשפט: האם בוצעה הקרנה בבטא או בגמא?

יובל לנדשפט: אני רק אומר אסף, בארץ לא מבוצעת הקרנה בגמא, בכלל לא.

יובל לנדשפט: אין לנו מספיק מידע, המידע שנאסף פה על בטיחות התהליך במה שנקרא פסטור קר או שקוראים לו בטא, פסטור קר על ידי זרם אלקטרוני חזק, לא על ידי מקור קורן, רדיואקטיבי, הקרנה בבטא היא לא על ידי רדיואקטיביות, זה בגמא.

יובל לנדשפט: בחוץ לארץ מותרת הגמא.

יובל לנדשפט: אנחנו בודקים כעת האם חלק מהחומרים המיובאים הם באמת מוקרנים בגמא.

יובל לנדשפט: זאת חובה של היבואנים והספקים לסמן חומר שמוקרן בגמא.

ניר יופטרו: אבל למה מסמנים את הגמא בירוק ולא באדום?

ניר יופטרו: ולמה מסמנים את הריסוס הכימי באדום ולא בירוק?

ניר יופטרו: המטופלים מתבלבלים, הם חושבים שזה בסדר כשיש את הדברים האלה באריזות.

ניר יופטרו: מן הסתם, ירוק זה חיובי.

יובל לנדשפט: אנחנו בענף ירוק.

שרן השכל: יובל, מה שאתה מתאר זה יותר הסימונים ופחות העניין עצמו לעניין חומרי ההדברה עצמם.

יובל לנדשפט: הנה, אני אגע, גם תהליכי ההשמדה הם תהליכים רבים ובכלל זה גם נבדק תהליך השמדה חדש של ערבוב בפסולת עם פסולת חקלאית.

יובל לנדשפט: אני רק אומר, הכול חייב להיות מתואם גם מול משטרת ישראל.

יובל לנדשפט: כמו שאמר קובי, בצדק רב, פסולת של יתר חלקי הצמח או של השורשים, אין בה כמעט חומרים פעילים.

יובל לנדשפט: אבל פסולת, כולנו יודעים שמה שקורה בפוסט הרווסט, ישמחו לקבל במקומות רבים.

יובל לנדשפט: לעיתים היא מכילה, רמת ה-TNC מגיעה ל-38% ו-50%.

יובל לנדשפט: יש מספר חברות שעוסקות בטרים יבש, אבקת אבקנים כמו שנקרא לפעמים, היא מגיעה ל-48% וראיתי בבדיקות אפילו 48% ו-50% TNC.

יובל לנדשפט: גם למשטרת ישראל יש פה את הסיי כי זו החובה שלה על פי החוק, לתת את דעתה על ההובלה אל אתרי ההשמדה.

יובל לנדשפט: דרך אגב, חלק מהפסולת לא נזרקת אלא משמשת לאחר מכן בתהליכי הייצור, בחלק מהחוות, שוב פעם, על פי הניקיון, כי חובה להבטיח שהמטופל יקבל מוצר שבסופו של דבר הוא נקי.

יובל לנדשפט: דבר אחרון שאגע בו הוא נושא של בדיקות, כמות המבדקים.

יובל לנדשפט: הרי אם לא ייבדקו הדברים, המטופלים לא יידעו מה הם מקבלים.

ניר יופטרו: למה, אנחנו יודעים מה אנחנו מקבלים היום?

יובל לנדשפט: אנחנו נמצאים פה בדיסוננס בין הבקשות של המפעלים והמגדלים לסמן רק את הקטגוריה, למשל T15, C3 ולא את ריכוז החומרים המדויק שבאותה אצווה כי זה חוסך להם הרבה בדיקות.

יובל לנדשפט: הרצון של המטופל לדעת בדיוק מה ריכוז החומרים - - -

שרן השכל: לא מדובר פה בעניין של בדיקת ריכוז חומרים, אנחנו מדברים אך ורק לעניין בדיקת שאריות, חומרי הדברה.

יובל לנדשפט: חובה לבדוק את כל הדברים האלה, כאשר סך הבדיקות שיש הן שש, לא שבע.

יובל לנדשפט: שבע זה ביקורת על של היק"ר שמבוצעת בדרך כלל בפתע, אנחנו לא מודיעים, אנחנו מגיעים לעשות ביקורות פתע כי אנחנו מאמינים שביקורת פתע מציפה מציאות.

שרן השכל: איפה הבדיקה הכי קריטית מבחינתך?

יובל לנדשפט: אני כבר אומר.

שרן השכל: אנחנו כבר רבע שעה - - -

יובל לנדשפט: סליחה, אני מסיים במשפט אחרון.

יובל לנדשפט: על פי תהליכי איכות בעולם כולו, שתי בדיקות הן הכי קריטיות: בכניסה לתהליך ובסופו של תהליך.

יובל לנדשפט: כלומר, כניסה אל שלב הייצור ובסופו של שלב הייצור.

שרן השכל: כלומר, ברגע שלוקחים את - - -

יובל לנדשפט: לא, לא, אמרתי ייצור.

יובל לנדשפט: אם נעבור לגידול למשל, בשלב הגידול - - -

שרן השכל: ברגע שסיימו את הייבוש?

יובל לנדשפט: לא, אני לא דיברתי על חוות ריבוי, דיברתי על הגידול.

יובל לנדשפט: בסיומו של שלב הפוסט הרווסט, זאת אומרת, התוצרת המיובשת כבר, הפרחים היבשים, לפני שהם נכנסים לשקיות הגדולות של חצי קילו עד קילו.

יובל לנדשפט: כאשר הצמח עובר משלב הריבוי, נניח שהשתמשו בהורמון השרשה, פעם, בעבר, לפני שקבענו כללים במה מותר להשתמש, השתמשו בכל דבר, חלק מהחוות השתמשו בהורמון השרשה שיכיל חומר מסוים שמסוגל לעשות - - -

שרן השכל: את זה אתה תגלה גם בשלב הייבוש או בשלב הקציר, לא?

יובל לנדשפט: ממש לא.

יובל לנדשפט: חובה כבר בשלב הזה לעצור את זה למשל ולראות שאותו חומר השרשה לא אותו חומר שהוכר אז כמסוכן, לא נשאר ולא עובר לשלב הגידול.

שרן השכל: שנייה, יובל.

שרן השכל: אף מטופל לא משתמש בקנאביס לפני שלב הקציר.

שרן השכל: אני מניחה שאם הוא מסוכן, אנחנו גם נראה את אותו חומר בשלב הקציר, לא?

יובל לנדשפט: לא תמיד כיוון שלא תמיד בודקים גם את כל החומרים.

שרן השכל: הבדיקה של הקציר והבדיקה אחרי ההשרשה הן בדיקות שונות או שזה אותה בדיקה?

יובל לנדשפט: נכון.

יובל לנדשפט: אם תסתכלו ב-GAP איזה בדיקות צריך לעשות באיזה שלב בגידול, תראו את השונות.

יובל לנדשפט: שוב, אמרנו שזה לכאלה שרק מתחילים לשלב ה-180 או לשלב הנהג חדש, איך שאנחנו קוראים לו, ובשלב האחרון, ככל שמגישים, פרסמנו את זה לאחרונה, חברות ותיקות יותר יכולות להגיש לנו סקר סיכונים ושקלול, זה בשיחות שהיו לנו עם המשרד התעשייה, כנ"ל גם מפעלים.

יובל לנדשפט: הרי גם הרישיונות שלנו, בהתחלה הרישיונות הם לשנה ואחר כך הרישיונות הם לשלוש שנים.

יובל לנדשפט: כשרואים שעוסק מסוים, בין אם חווה, בין אם מפעל, בין אם בית מרקחת, הוא כבר מצוי, הוא עבר את השנה הראשונה, הוא כבר לא נהג חדש, הוא כבר יכול, צבר ניסיון, השלב הבא ברישוי הוא שלב לתקופה ארוכה יותר וניתן להגיש רציונל להפחתת ביקורות ומבחנים לאור ניתוח ושיקול סיכונים סופיים לאישור שלנו.

יובל לנדשפט: לעיתים אנחנו מאשרים אבל זה תלוי פר עוסקים, כי יש עוסקים שאומרים אוקי, ויש עוסקים אומרים, סליחה, הרמה שלך עדיין איננה מתאימה, האיכות אותה הפגנת היא לא טובה, אנחנו עוד לא הגענו לקונסיסטנטיות - - -

שרן השכל: כן, ברור אבל בסוף הם מקבלים את תוצאות הבדיקה הסופית ובבדיקה הסופית - - -

יובל לנדשפט: לא, לא, כיוון שיש בדיקות בתהליך – יש בדיקות ויעידו פה בעלי המפעלים – שנפסלות תוך כדי תהליך.

יובל לנדשפט: אומרות חוות לעיתים, אנחנו משמידות חומר.

יובל לנדשפט: אני אגע רק בנקודה אחרונה וזה המחיר, אני לא רואה שזה צף פה.

שרן השכל: יובל, זה לא נמצא בשלב הגידול והייצור אז נוותר כרגע על דיון בעניין המחיר.

יובל לנדשפט: יוגב נגע בו.

שרן השכל: זה לא, אנחנו מנסים כרגע לפשט את העניין.

יובל לנדשפט: זה חשוב עוד יותר גם למטופלים וגם לנו.

שרן השכל: יובל, אתה חורג פה מהדיון, מהפרק עצמו וזה יוצר סוג של בלבול ולכן אנחנו לא מצליחים לגעת בעניין המקצועי עליו אנחנו צריכים לדבר.

יובל לנדשפט: היועץ המשפטי אצלנו הכין רשימה - - -

שרן השכל: רגע, אני רוצה לשאול עכשיו שאלות ואני מבקשת ממך תשובות.

שרן השכל: שמענו במשך 20 דקות הכול על תהליך הייצור והגידול, נתנו לך את הזמן להסביר, דברים מאוד חשובים ומקצועיים.

שרן השכל: ספציפית עכשיו, כאשר אנחנו בהצעת החוק קובעים גידול קנאביס רפואי ייעשה בתנאים נאותים, האם אנחנו צריכים תקן GMP לקבוע אותו, או האם אנחנו יכולים להשתמש בתקן של ה-GAP?

שרן השכל: האם אנחנו יכולים להשתמש בתקן של ה-GAP של האיחוד האירופאי?

שרן השכל: האם אנחנו יכולים להקביל אותו?

שרן השכל: האם יש סוג של התנגדות מקצועית לעניין הזה?

יובל לנדשפט: אני אסביר.

יובל לנדשפט: ה-EU GMP הוא רק לחומרי גלם, הוא לא למוצר סופי.

שרן השכל: נכון, אבל אנחנו מדברים כרגע רק על גידול וייצור, אנחנו לא מדברים על מוצר סופי.

יובל לנדשפט: יש תקינה קנדית שהיא עברה את הביקורת, היא לא בודקת את אותם דברים שאמרתי, כמו חובת בדיקות או אפילו חובה בסוף, אבל אתם מוזמנים לקרוא אותה.

יובל לנדשפט: יש את התקינה ההולנדית שהיא מאוד דומה לתקינה שלנו, היא מקשה במספר מקומות, אתם יודעים, בהולנד יש רק מגדל חוקי אחד, אין תקינה ברמת ה-GMP, ברמה חקלאית - - -

שרן השכל: רגע, לגידול זה בעצם GAP.

שרן השכל: האם התקן הקנדי הוא תקן שגם מקובל באירופה?

יובל לנדשפט: חלקו כן וחלקו לא וזה תלוי באיזה מדינה.

שרן השכל: מה ההבדל המהותי מבחינתך בין התקן הקנדי לבין התקן הישראלי של ה-GAP?

יובל לנדשפט: אני לא יכול עכשיו לפרט את הכול, אני גם לא זוכר את הכול בעל פה.

שרן השכל: מבחינה מקצועית, האם בהצעת החוק אנחנו יכולים לקבוע, שתקן GAP הקנדי יהיה אותו תקן GAP ישראלי?

שרן השכל: האם יש התנגדות מקצועית לעניין הזה?

יובל לנדשפט: התשובה היא כן.

שרן השכל: למה?

יובל לנדשפט: אני אסביר.

יובל לנדשפט: כיוון שלטעמנו, מטעמים של בריאות הציבור, יש בו לקונות רבות שבהכרח מסכנות את בריאות הציבור.

שרן השכל: כמו מה למשל?

יובל לנדשפט: למשל, חומרי הדברה.

יובל לנדשפט: ולכן אותם חומרים שמיובאים לישראל צריכים לעבור כזאת סדרת בדיקות שהיא הרבה יותר גדולה מחומרי הדברה לקנאביס שמיוצר בישראל.

שרן השכל: אבל לחומרי הדברה יש לנו הוראות נפרדות, יש לנו על פי התקן הישראלי.

יובל לנדשפט: לא, לא, זה לא נפרד.

שרן השכל: אנחנו, בחוק שלנו, קובעים בעצם שהתנאים, תנאי גידול נאות ייעשה בתקן GAP קנדי, כאשר יש כאן סעיף שמדבר ספציפית לעניין חומרי ההדברה, שהוא יוקבל לעניין חוק הצומח כאן במדינת ישראל ויאושר על ידי משרד החקלאות כאן במדינת ישראל.

שרן השכל: אז אם עניין חומרי ההדברה זה עניין עקרוני ואנחנו פותרים אותו, האם יש עוד עניין מקצועי בתקן GAP הקנדי?

יובל לנדשפט: כן, יש דברים רבים נוספים.

שרן השכל: כמו מה?

שרן השכל: אנחנו רוצים להבין.

יובל לנדשפט: אני אתחיל.

יובל לנדשפט: לא רק הדברה.

יובל לנדשפט: קנאביס זה לא רק הדברה.

יובל לנדשפט: קנאביס זה גם תהליכים שמיושמים על הצמח, זה גם איכות המים שבהם משתמשים.

שרן השכל: רגע, עניין איכות המים.

יובל לנדשפט: אישור המים – זה מים, קרקע, דישון, חומרי הדברה, תהליכים המופעלים על הקנאביס במהלך הגידול ובמהלך הטיפול בתוצרת לאחר הקציר.

יובל לנדשפט: לא סתם אנחנו חושבים שהתקן הקנדי הוא בסיס טוב.

יובל לנדשפט: דרך אגב, כשייצרנו את התקן הישראלי, חיפשנו תקן בעולם להסתמך עליו ולהגיד זה התקן, רק שלא מצאנו משהו.

שרן השכל: האם התקן האירופאי הוא תקן יותר מחמיר?

יובל לנדשפט: אין תקן אירופאי לגידול.

יובל לנדשפט: אין תקן אירופאי לגידול קנאביס רפואי.

שרן השכל: אבל אמרו שיש תקן אירופי לגידול.

יובל לנדשפט: אני מדבר על קנאביס.

יובל לנדשפט: אין תקן אירופי לגידול קנאביס, למעט התקן ההולנדי.

יובל לנדשפט: וה-EU GMP שהוא לקנאביס פרופר, הוא כללי מאוד והוא לחומרים שמשמשים להכנות רוקחיות שעדיין צריך להיעשות.

יובל לנדשפט: זה לא מה שמתקיים פה.

שרן השכל: שאלה מבחינה מקצועית, אני מבינה שהיום 50% מהשוק הישראלי הוא למעשה ייבוא, זה מה שקרה בחודש האחרון עם הנתונים שנמסרו לנו מכמה מגדלים.

שרן השכל: אם 50% מהשוק הישראלי הוא למעשה ייבוא, כאשר רובו מגיע מקנדה, בקנדה הוא גודל באותם תנאים של GAP - - -

יובל לנדשפט: לא, לא, זה לא מדויק.

שרן השכל: מאיפה עוד הוא מגיע?

יובל לנדשפט: לא רובו מגיע מקנדה, אני לא יודע להגיד מאיפה, יש לי פה את המספרים, נתנו אותם אתמול בוועדה, ככל שהותר לנו לדבר, אבל חלקו מגיע - - -

שרן השכל: אז כפי שאתה יודע, פה יש לך זכות דיבור ואנחנו שומעים אותך וחשובה לנו עמדתך המקצועית, אף אחד לא קוטע אותך, כמובן לא בגסות, אנחנו מעריכים את העבודה שאתה עושה, אנחנו פשוט מנסים להבין מבחינה מקצועית.

שרן השכל: כלומר, משרד הבריאות כן מאשר את עניין הייבוא של התוצרת הקנדית.

שרן השכל: אם הוא לא עומד בסטנדרט איכותי לחולים, תקן GAP, מדוע אתם מאשרים את הייבוא?

שרן השכל: כלומר, אם הוא לא מושקה במים, נגיד שהוא מושקה ממי ביוב או שהקרקע לא נאותה, אלה דברים חמורים, אז איך אתם מאשרים את הייבוא שלו?

יובל לנדשפט: לא אמרתי דברים חמורים, לא אמרתי שהוא מושקה בביוב, לא נאמר, שרן.

שרן השכל: לא נאמר אבל אני שואלת, בתוצר קיצון - - -

יובל לנדשפט: אני אומר את דבריי, בבקשה לא להסיט אותם למקומות.

שרן השכל: אני מנסה להבין איפה הכשל ואיפה הבעייתיות?

שרן השכל: הבעייתיות בתקן GAP כדי להבין האם יש צורך לעשות עוד תיקונים מלבד ההדברה?

שרן השכל: כלומר, את ההדברה אנחנו יכולים לתקן.

שרן השכל: אז איפה יש כשלים שהם חמורים שהם באמת עלולים לסכן את החולים?

יובל לנדשפט: בעולם הבינו שהתקן הישראלי הוא כולל מטעם בריאות הציבור את הדברים שאנחנו לא רוצים שיגיעו, והתקן הקנדי איננו מספק והתקן הדרום אמריקאי לא סיפק.

יובל לנדשפט: כתוצאה מכך תרגמו את התקן הישראלי, יש שני תקנים – אנחנו אישרנו לאותן חברות, דרך אגב, זה שתי חברות, האחת, חברה שעוסקת בישראל, אבל השנייה היא חברה רב לאומית שיש לה תקינה בעולם.

יובל לנדשפט: ואותם מוצרים שמיובאים לישראל, מה שמיובא לישראל חייב לעמוד בתקנים שהם מקבילים לפחות לתקן הישראלי.

יובל לנדשפט: קיים תקן בעולם שנקרא, שני תקנים בעולם, אנחנו אישרנו אותם שהם מקבילים ברמה לתקינה הישראלית.

יובל לנדשפט: וכך מגדלים בקנדה, בתקן שהוא מקביל - - -

שרן השכל: רגע, אתם הגעתם לחווה בקנדה ואתם ראיתם שהם מגדלים באותם תנאים את איכות המים, את איכות הקרקע, את הדישון?

שרן השכל: בדקתם את זה בכל חווה וחווה שממנה מייבאים?

יובל לנדשפט: יופי של שאלה.

יובל לנדשפט: השאלה, מי בודק?

יובל לנדשפט: בשש הבדיקות או בשבע הבדיקות שיוגב שאל, אנחנו, היק"ר עושים בדיקה אחת, בדיקת פתע, יתר הבדיקות מרחוק.

יובל לנדשפט: גם בחוות, על ידי גופי התעדה, שהורשו – גם משרד החקלאות לא עושה ביקורות, הרי יש גוף התעדה חקלאיים, זה השם שלהם, שהם אלה שעושים את הביקורות.

יובל לנדשפט: אותן ביקורות נעשות על ידי גופי התעדה.

יובל לנדשפט: גופי התעדה בדרך כלל הם רב לאומיים, יש רשת של הקבלה התעדתית של תקינה בינלאומית.

יובל לנדשפט: וכן, אותם גופים מגיעים גם למקומות ולאותן חוות או אתרי גידול במקומות שאינם בישראל ועושים ביקורת.

יובל לנדשפט: התקן הבינלאומי הזה אושר על ידינו, כשהוא מקביל ברמתו לפחות לתקן הישראלי.

יובל לנדשפט: אבל אני רק אומר, עדיין דעתנו לא נחה ולכן חומר שמיובא לישראל חייב לעבור רשימה ארוכה מאוד של 120 - - -

שרן השכל: רגע, יובל, כשהחומר מגיע לארץ, איך אתה בודק את איכות המים?

יובל לנדשפט: אנחנו לא בודקים.

שרן השכל: אם זה בעצם לא דרישה - - -

יובל לנדשפט: זאת דרישה אבל הביקורת - - -

יובל לנדשפט: יובל, אתה מבין איפה זה לא מסתדר?

יובל לנדשפט: אני רוצה דיוק בדברים.

יובל לנדשפט: יש חברות התעדה, הן החברות שעושות את הביקורת.

יובל לנדשפט: כמו שאת הביקורת במפעלים בינתיים אנחנו עושים, רצינו שהמכון לביקורת ותקינה יעשה - - -

שרן השכל: אתה בודק את הבדיקות של אותה חברה?

יובל לנדשפט: כן, אנחנו בודקים את החברות.

יובל לנדשפט: כשחברה מגיעה לאתר גידול, היא בודקת את מכלול הדברים, היא בודקת את חומרי ההדברה המותרים, את הכללים, את הנהלים, את העבודה שלהם על פי כללים סדורים.

יובל לנדשפט: היא בודקת את כל אותם נהלים ובכלל זה גם את איכות המים, ובכלל זה גם את הבדיקות.

יובל לנדשפט: למשל, באיכות המים חייבות להיערך בדיקות שמערכת - - -

שרן השכל: יובל, מי מפקח על החברות האלה?

שרן השכל: כלומר, יכול להיות שזה חברות שבסוף הן מטעם אותן חברות?

יובל לנדשפט: לא, לא.

יובל לנדשפט: זה חברות שהן בלתי תלויות, יש חברות פיקוח בארץ.

יובל לנדשפט: הלוואי והיו יותר.

יובל לנדשפט: דרך אגב, זה כתוב ב-GAP, כל חברת פיקוח בינלאומית כזאת היא חייבת להיות ללא משוא פנים ובלתי תלויה ולא קשורה - - -

שרן השכל: וכל חווה שממנה יש ייבוא עוברת את הבדיקה הזאת ואתם מאשרים אותה, כלומר, אתם בודקים את זה?

יובל לנדשפט: לא.

שרן השכל: נו, יובל, באמת.

יובל לנדשפט: אני רוצה להיות מדויק.

שרן השכל: הגוף הזה בודק בעצם את החווה והיק"ר אמור לבדוק את הדוח של אותה חברה.

שרן השכל: חברות ההתעדה לא בודקות את כל החוות שמהן יש ייבוא.

יובל לנדשפט: היום לא ניתן לאשר ייבוא לישראל אלא אם כן--

שלומית אבינח: אבל אתה אומר שאתה לא בודק.

יובל לנדשפט: --בעלת תקינה שוות ערך לפחות לתקינה הישראלית.

שרן השכל: כל חווה שממנה יש ייבוא היום, יש חברת התעדה שהגיעה לאותה חווה, בדקה את ה-GAP שלה ולמעשה שלחה לכם דוח ואתם בדקתם את הדוח הזה וראיתם שהוא עומד באותו תקן?

יובל לנדשפט: כן, כאשר אנחנו לא בודקים כל דוח של כל חברה.

שרן השכל: אז זה לא כן.

שרן השכל: אתה לא בודק כל חברה.

יובל לנדשפט: אנחנו בודקים מדגמית את בדיקותיה של אותה חברה.

יובל לנדשפט: ממש לאחרונה היה לנו דיון עם אחד המתעידים כיוון שעכשיו קורונה, הוא בדיוק יכול להיכנס, הם עשו מבדק התעדה מרוחק ואנחנו רוצים לראות את המבדק עצמו, את כל תוצאותיו, את הצילומים באותה חווה מרוחקת כדי לראות את זה.

יובל לנדשפט: אנחנו ביק"ר, לא בודקים כי לא ניתן לבדוק – מי שמכיר, כל מערכת ביקורות מבוססת על דגימה - - -

שרן השכל: יובל, שנייה, אני אומרת לך ככה, אנחנו נצטרך להגיע פה לפשרה, משהו ביניים.

שרן השכל: כי מצד אחד אנחנו כן רוצים שיהיה תקן GAP.

שרן השכל: אנחנו כן מעוניינים לנסות להשיג ככל שניתן גם הקבלה לרמה הבינלאומית.

שרן השכל: בואו ננסה לקחת את התקן הקנדי, תכינו לנו רשימת דרישות, החל מחומרי הדברה ואחרים, לעניין מה עוד צריך להיות בתקן GAP?

שרן השכל: לחילופין, אפשרות נוספת, אפשר לקבוע את התקן GAP לגידול וייצור הישראלי אבל אנחנו נקבע אותו כתקן כי היום הוא כסוג של הנחיות.

שרן השכל: נקבע אותו כתקן, אפשר להוסיף אולי בתוספת לעניין החוק - - -

יובל לנדשפט: שרן, אני חייב לתקן רגע.

יובל לנדשפט: התהליך בקנדה, תהליך ההתעדה הוא זהה לזה שבישראל.

יובל לנדשפט: אנחנו בודקים את נוהלי חברות ההתעדה וחברות ההתעדה מאשרות מגדלים בקנדה או במקום אחר וכאשר הן עושות את הבדיקות, זה בדיוק בהתאם לתקן הישראלי.

יובל לנדשפט: אני רק אומר, התקן הישראלי, ה-GAP הוא נוהל שנקרא IMC GAP, הוא חוזר המשנה למנהל הכללי של משרד הבריאות, זה חוזרי משנה למנכ"ל.

שרן השכל: רגע, תקן גידול וייצור של מדינת ישראל הוא תקן IMC GAP או GAP?

יובל לנדשפט: לא, לא, אין תקן גידול וייצור, יש תקן גידול.

יובל לנדשפט: IMC זה Israel medical cannabis.

שרן השכל: אז בעצם התקן שאתם קבעתם היום זה תקן GAP.

יובל לנדשפט: זה תקן גידול, GAP - Good Agricultural Practices - - -

שרן השכל: אבל הוא בעצם נהלים והוא לא תקן, נכון?

רננה מיסקין: תקן יכול להיקבע בנוהל.

שרן השכל: אז אני מבקשת לקבוע את ה-GAP כסוג של נוהל בתנאים נאותים, נוסיף אותו בתוספת לחוק, נעבור עליו אחד לאחד, יכול להיות שנידרש לשינויים, ככל שזה לא עומד בתקינה בינלאומית נבקש שינויים.

שרן השכל: אני מבקשת, רננה ויובל, להעביר לנו את תקן הנוהל המלא של ה-GAP הספציפי לגידול וייצור כדי שנוכל לעבור עליו.

יובל לנדשפט: שרן, אנחנו נעביר, אבל ברשותכם, לאחרונה עדכנו את אותם ספים, שחיים דיבר עליהם, בתוך הנוהל.

יובל לנדשפט: ה-GAP שלנו הוא עדיין לא מכיל את אותם ספים.

יובל לנדשפט: זאת אומרת, הכול אפס, אין סף שאריות חומרי הדברה.

יובל לנדשפט: זה דבר שצריך להתעדכן אל תוך ה-GAP, היות ורק כעת הם סיימו, אנחנו צריכים להכיל את זה פנימה.

יובל לנדשפט: אז נעביר לכם את ה-GAP כמו שהוא קיים, אולי נשלח לכם את הקישור לאתר ונלמד אתכם גם איך למצוא כל דבר - - -

שרן השכל: לא ביקשתי אתר, ביקשתי שתעבירו לנו את זה.

שרן השכל: יש לנו קשר ישיר, נכון?

שרן השכל: אז תעבירו לנו את זה בבקשה.

שרן השכל: רננה, מלבד העניין הזה, יש לכם עוד הערות לעניין הצעת החוק?

רננה מיסקין: יובל העלה הרבה נקודות מקצועיות, חשוב להגיד שהוא לא נגע בכולן כי הפרק מאוד מורכב מקצועית, אשתדל להתמקד בהערות ראשוניות בגלל לוח הזמנים שקיבלנו - - -

שלומית אבינח: ממש לא, זה פורסם בשבוע שעבר.

רננה מיסקין: זה לוח זמנים שקשה לנו להתייחס בו ברמה הנדרשת כדי לקבל את כל ההתייחסויות הרלוונטיות, לא במאקרו אלא במיקרו.

רננה מיסקין: זאת הנקודה.

רננה מיסקין: לכן, ככל שיהיו הערות נוספות, נעביר אותן.

רננה מיסקין: כמה הערות, אני אומרת אותן רק בכותרות, אם תרצו, ארחיב.

רננה מיסקין: קודם כל לעניין הפנייה לנהלים, זה דבר מאוד חריג בחקיקה ראשית להפנות לנוהל ולשים אותו בתוספת, לקבוע, שייקבעו הוראות לעניין תנאים נאותים זה דבר אחד, ולשים אותן בתוספת זה דבר שני.

רננה מיסקין: נוהל זה דבר שנועד לזה שיש דינמיות מסוימת.

רננה מיסקין: דבר נוסף, גם אם זה חריג, מה שממש לא מקובל, זה אישור של ועדה לנוהל מקצועי - - -

ענת מימון: זה יהיה שר, זה לא יהיה נוהל, השר יקבע את זה.

רננה מיסקין: אז זה עוד דבר שמנהל מצד אחד הוא הסמכות המקצועית, והשר קובע הוראות.

שרן השכל: רננה, את צריכה להבין, אנחנו אחרי מספר שנים, בהחלט הצעדתם את כל העניין של תחום הקנאביס הרפואי קדימה ופרצתם פה דרך, אבל בסופו של דבר, הרבה מאוד מהעבודה נעשתה שלא בנוהל תקין ולא בצורה שקופה ולא תוך כדי דיון ציבורי ולא תוך כדי הערות.

שרן השכל: היו המון המון המון קשיים, בוא נגיד, יצרו חוסר אמון בין משרד הבריאות לבין המטופלים, לבין המגדלים, לבין התעשייה לגמרי.

שרן השכל: חוסר האמון הזה שהתפתח בשנים האחרונות, את צריכה להבין, נכון, יש פה המון סמכויות שהיו אצלכם, זה לא התנהל כשורה ב-100%, אומנם פרצתם את הדרך בעניין הזה וזה דבר מבורך, אבל חייבים כאן סוג של פיקוח ובקרה.

שרן השכל: ולכן אנחנו מכניסים גם בתוך החקיקה את העניין של פיקוח ובקרה.

שרן השכל: תאמיני לי, שאני לא הולכת לעזוב את הנושא, ככל שאני אראה שזה באמת מערים קשיים יותר מאשר שומר על התעשייה, על המטופלים, אנחנו נסיר אותם.

שרן השכל: אבל אי אפשר לבוא ולהגיד לנו, זה לא נהוג ככה ולכן לא נעשה את זה.

רננה מיסקין: לקיים דיון על דרישה מסוימת ולראות האם היא ראויה או לא ראויה, הכוונה היא ברמת המיקרו זה יהיה עניין של מידה כמובן.

רננה מיסקין: אבל סוגיה אחרת היא, האם נוהל מאושר בוועדה?

שרן השכל: לא, לא, לא נוהל, רק התקנות.

שרן השכל: הנוהל GAP לא יאושר על ידי ועדה.

שרן השכל: אומנם אנחנו מוסיפים את זה בתוספת, במידה ויצטרכו שינויים, זה באישור השר.

רננה מיסקין: השר, באישור ועדת הבריאות.

שרן השכל: לא, לא.

ענת מימון: את מדברת על סעיף 11א רבתי, שם זה צריך להיות השר, זה לא המנהל.

ענת מימון: זה המקום היחיד.

רננה מיסקין: גם כאן, נוהל לא נקבע על ידי השר, נוהל נקבע על ידי הגורם - - -

ענת מימון: אבל זה לא נוהל.

ענת מימון: יקבע הוראות, תקנות - - -

רננה מיסקין: נוהל יקבע על ידי הגורם המקצועי, יקבע על ידי השר.

ענת מימון: שר יכול לקבוע תקנות בעניין חומרי הדברה?

רננה מיסקין: תקנות זה נושא אחר.

ענת מימון: אז הכוונה היא לקביעת תקנות בסעיף 11א.

רננה מיסקין: אם הכוונה היא לקביעת תקנות אז זה נושא אחד, וגם צריך לנהל עליו דיון נפרד.

רננה מיסקין: אבל זה אומר שהנהלים הקיימים לא ימשיכו להיות נהלים אלא יהיו תקנות וזה לא מה שמופיע כרגע בנוסח.

רננה מיסקין: אז או שזה נוהל ואז המנהל צריך לקבוע אותו, זה לא יכול להיות שהוועדה מאשרת - - -

שרן השכל: אנחנו נתקן את זה.

רננה מיסקין: ואם מדובר על תקנות, זה נושא אחר.

ענת מימון: רננה, זה בדיוק מה שדובר לאורך כל הדרך.

ענת מימון: כמו שאמרנו, אנחנו רוצים לראות איזה הוראות - - -

רננה מיסקין: אנחנו אמרנו את העמדה שלנו, העמדה שלנו שזה צריך להישאר בנהלים - - -

ענת מימון: שנייה, אני רק אסביר שנייה כדי שלא יעלה שוב הנושא הזה.

ענת מימון: יהיו הוראות שיהיו בחקיקה ראשית.

ענת מימון: יהיו הוראות שיעברו לרמת תקנות, ויהיו הוראות שיישארו בנהלים, כמו המדרג שצריך להיות וזה מה שאנחנו מנסים לעשות פה.

ענת מימון: נכון, היום הכול בנהלים אבל לבוא ולהגיד, זה בנהלים היום, זה לא יכול להיות מאושר, לא, זה יעלה לרמה של תקנות, זאת הכוונה.

רננה מיסקין: אז אם הכוונה היא לתקנות, כמו שאמרתי, לזה צריך התייחסות נפרדת ואני לא ממצה פה את השיחה בנושא בגלל שיש לנו הערות גם על זה.

רננה מיסקין: מעבר לזה, יש פה דברים שלא מתאימים להסדרה בחקיקה ראשית, איזה מוצרים אפשר לייצר, איזה בדיקות עושים, כל מיני דברים כאלה, זה לא הגיוני לקבוע לזה חקיקה ראשית.

ענת מימון: יש את זה גם במזון, גם בתמרוקים.

ענת מימון: כשיש הוראות כאלה לגבי בדיקות מעבדה - - -

רננה מיסקין: גם לגבי מזון זה לא תקין.

ענת מימון: אני אפנה אותך.

רננה מיסקין: הרמה היא לא פרופורציונלית ולשנות את זה כל פעם, אם מחר מחליטים לא להשתמש יותר במשחה – שאגב, זה משהו שלא קיים עדיין - - -

שרן השכל: שנייה, למה לאסור שימוש במשחה?

רננה מיסקין: בגלל שגילו שזה גורם לסרטן.

שרן השכל: אם גילו שזה גורם לסרטן, תעבירו את זה בחקיקה ותתקנו את זה.

שרן השכל: חבר'ה, רננה, סליחה, היום החוק למעשה מתיר הכול, מה שפוגע בציבור, גם מבחינה בריאותית, יושבת אתנו היועצת המשפטית של ועדת הבריאות, רננה, בכל זאת, אני מבקשת.

שרן השכל: כרגע לנו מותר לייבא הכול, מה שאסור לנו לייבא נקבע בחוק והוא מוגדר.

רננה מיסקין: לא, זה לא אותו הדבר, זה שני דברים שונים לגמרי.

רננה מיסקין: מה שאסור לייבא, נקבע בחוק, זה ממש לא אותו הדבר כמו איך מייצרים במדינת ישראל, שזאת שאלה פתוחה, זאת לא שאלה של כן, לא, זאת שאלה פתוחה מאוד.

שרן השכל: היום אני במזון רוצה לייצר קרם ג'לי, פצפוצים קופצים בפה, האם יש תקנה שאוסרת את זה?

שרן השכל: לא.

שרן השכל: כל עוד אין תקנה שאוסרת את זה, מותר לי לייצר את אותו הדבר.

שרן השכל: אנחנו מגיעים ממקום שמראש אנחנו לא חושבים שהייתם צריכים להגביל פה את התעשייה.

רננה מיסקין: אני לא רוצה להגביל את התעשייה בהכרח.

שרן השכל: אתם מגבילים אותה היום, אתם לא מאפשרים ייצור של עוגיות, הפסקתם את הגלולות, היו גלולות עם שמנים, אתם לא מאשרים כדורים, אבקות כדורים של קנאביס של CBD, אתם לא מאשרים אידוי, מה שהיה לפני כן, שאמור לסייע לחולי סרטן.

שרן השכל: אתם לא מאפשרים את זה.

רננה מיסקין: הדברים לא קשורים אחד לשני.

רננה מיסקין: אני לא רוצה לאסור, אבל אם מבחינה מקצועית נמצא שצריך לאסור, הדרך הנכונה ברמת הבריאות היא - - -

שרן השכל: על אחת כמה וכמה אם החלטת שיש לאסור, בואי תנמקי, תסבירי ותתקני את זה בחקיקה.

רננה מיסקין: בחקיקה ראשית?

שרן השכל: קודם כל, ספציפית כאן את לא צריכה ללכת לחקיקה ראשית.

רננה מיסקין: בוודאי שכן, זאת בדיוק ההערה שלי.

ענת מימון: למה?

ענת מימון: באיזה סעיף?

רננה מיסקין: זה שמוגדרים - - -

שרן השכל: רננה, אני אקריא עוד פעם את הסעיף: עיבוד צמח הקנאביס לשם ייצור מוצרים רפואיים אחרים שאינם מצורתו הטבעית, לרבות שמן, משחה ועוגיות, ייעשה אך ורק במפעל אשר קיבל לכך רישיון עוסק מתאים מאת המנהל, בהתאם להוראות שיקבע השר, באישור ועדת הבריאות של הכנסת.

שרן השכל: מה זה אומר?

שרן השכל: זאת אומרת, שבמידה ואתם גיליתם שאידוי מסכן חולי סרטן, יותר מאשר עישון של קנאביס, שזה דבר הפוך לחלוטין מבחינה בריאותית אבל החלטתם כך, משרד הבריאות החליט כך, הוא יכול להוציא הוראות באישור ועדת הבריאות של הכנסת ולמעשה לאסור את זה.

רננה מיסקין: נתת את זה בתור דוגמה אבל אפשר לתת דוגמה אחרת - - -

שרן השכל: אז זאת לא הייתה דוגמה טובה ספציפית למוצרים, תני לי דוגמה שכן עובדת.

רננה מיסקין: אני אסביר את הנקודה ברמה בסיסית.

רננה מיסקין: ככל שהפירוט שניתן בחקיקה ראשית הוא יותר גדול, לדעתנו זה שגוי.

שרן השכל: זה ברור לנו.

שרן השכל: אבל אם המצב היה עובד בצורה תקינה בנהלים שאתם קבעתם, לא היינו נמצאים כאן היום, הכול היה עובד מצוין.

שרן השכל: הבעיה היא, מה שקיים היום והצורה שבה זה עובד בנהלים, אך ורק בנהלים, לא עובד היום.

שרן השכל: לכן מצאנו את הנקודות הבעייתיות ביותר, לא נכנסנו לכל דבר ודבר אבל לעניין המוצרים, לא יכול להיות שאתם תגבילו את המוצרים האלה.

רננה מיסקין: מחר רוצים להוסיף עוד בדיקה, מחר רוצים לעשות בדיקות אחרות באותן מעבדות, למה לא לאפשר?

שרן השכל: אז קודם כל, רננה, יש לכם אפשרות להוסיף בנהלים.

שרן השכל: אם זה ברמה של ניהול תקין - - -

רננה מיסקין: לא בחקיקה ראשית, אני לא רוצה בתוך חקיקה ראשית.

שרן השכל: אבל את לא צריכה חקיקה ראשית משום שאם זה קשור לניהול תקין - - -

רננה מיסקין: אני מסכימה, אבל לא בחקיקה ראשית.

שרן השכל: אבל זה לא נכון, את מטעה או שלא קראת את הנוסח כמו שצריך, אני לא יודעת.

שרן השכל: בואי תפני אותי לסעיף הבעייתי.

רננה מיסקין: אותו הדבר בקביעת רשימת חומרי ההדברה - - -

ענת מימון: לא, בתוספת.

ענת מימון: זה לא בתקנות.

ענת מימון: תוספת לא משנים בשלוש קריאות.

שרן השכל: יש כאן תחושה שהגעת לוועדה כדי להגיד: לא, על הכול.

רננה מיסקין: אני ממש לא אומרת לא על הכול.

שרן השכל: אז בואי תסבירי לנו, אנחנו מדברים על סעיף סעיף, תדברי ברמה פרטנית על כל הסעיפים, איפה הבעייתיות?

שרן השכל: ננסה לטפל בזה, ננסה להבין איפה צריך.

שרן השכל: את מדברת בצורה כללית, אנחנו לא רוצים לקבוע שום דבר בתקנות, אנחנו לא רוצים לקבוע שום דבר בחקיקה ראשית, זה לא נכון, אז בואו נבטל את זה, נזרוק את זה לפח.

שרן השכל: בואי תעברי אתנו סעיף סעיף, תסבירי לנו בכל סעיף איזה בעייתיות יש וננסה לפתור את זה.

רננה מיסקין: אנחנו בסוף של הסוף של הסוף ויש לי עוד כמה הערות שהן אמיתיות ולכן בעיניי להתמקד בנקודה הזאת - - -

שרן השכל: אבל פה הדיון.

שרן השכל: למשל, לעניין סעיף 8, לעניין ה-GAP, יש איזה בעיה משפטית?

רננה מיסקין: לעניין סעיף 8, מדובר על זה שספציפית זה יהיה בבתי צמיחה או בבתים מתאימים בלבד ולא בשטח פתוח, זה כתוב.

רננה מיסקין: האם צריך לשנות את זה שזה לא יהיה בשטח פתוח?

שרן השכל: אז תגידי לנו, תסבירי לנו.

רננה מיסקין: לא - - -

שרן השכל: אבל רננה, אנחנו פה כדי לעבור על החוק, אני לא מבינה.

רננה מיסקין: את עוברת על החוק, עברנו על סעיף 8.

שרן השכל: אז בואי נדבר על סעיף 8, את מדברת: ולא בשטח פתוח, יש אתו בעיה.

שרן השכל: מה את רוצה?

שרן השכל: את רוצה לקבוע את העניין של שטח פתוח או חממות בתקן GAP?

רננה מיסקין: כן, לצורך העניין.

שרן השכל: אין בעיה, הנה הנקודה.

ענת מימון: כל סעיף 8 מדבר שזה ייעשה בתנאים נאותים.

ענת מימון: מה זה תנאים נאותים?

ענת מימון: זה התקן.

רננה מיסקין: אני מסכימה.

שרן השכל: מה שהיא אומרת, המילה: ולא בשטח פתוח, מכניסים את זה כאילו בחקיקה ראשית, היא מעדיפה להכניס את זה ב-GAP.

ענת מימון: לכן גם אנחנו סימנו את זה בסוגריים ואם יש הערה נקודתית ואת רוצה למחוק, ולא בשטח פתוח - - -

רננה מיסקין: אבל זאת הערה רוחבית.

שרן השכל: לא, זה לא רוחבי, זה נקודתי ואנחנו מחפשים את הנקודתי.

שרן השכל: אוקי, אז העניין של שטח פתוח, בסעיף 8, אנחנו נוריד ונעביר ל-GAP.

שרן השכל: יש עוד משהו בסעיף 8 שהוא בעייתי?

רננה מיסקין: זאת שאלה מקצועית יותר.

רננה מיסקין: שמירת תקינות הציוד שמשמש לגידול: אני מציע במקום לפרט את כל הנקודות, פשוט לציין, שייעשה בתנאים נאותים.

שרן השכל: אך ורק בתנאים נאותים.

רננה מיסקין: נכון, ואז התנאים הנאותים ייקבעו בצורה יותר רחבה.

שרן השכל: או-קי.

רננה מיסקין: זאת ההערה שלי, אני באמת לא מנסה להקשות, אני רוצה להקל.

שרן השכל: סעיף 9, יש הערות לסעיף 9?

רננה מיסקין: כן.

רננה מיסקין: באופן כללי, זאת הערה רלוונטית גם לסעיף 10.

רננה מיסקין: כשיש הסדר חוקי שמסדיר כבר נושא כמו חוק התכנון והבנייה, או חוק ההתיישבות החקלאית לעניין היתר לשימוש חורג במים ובקרקע, תקנות הגנת הצומח, כמו שהתייחס חיים תג'ר, אני חושבת שהוא אמר משהו מאוד חשוב.

רננה מיסקין: ההסדרים האלה קיימים, הם הגיוניים, הם טובים, שמאזנים בפני עצמם את התוכן הספציפי שבו הם עוסקים.

רננה מיסקין: מהבחינה הזאת החוק הזה כמובן לא מייתר את הדרישה לחקיקה אחרת.

רננה מיסקין: לכן גם לעניין ההדברה וגם לעניין מבנה שמשמש - - -

שרן השכל: לא, אבל סעיף 9 אין אתו בעיה, נכון?

רננה מיסקין: יש בעיה, אני רק אסיים את המשפט.

רננה מיסקין: בעיניי אין צורך להתייחס לזה אלא לכתוב, שהדרישה לרישיון אינה פוגעת בדרישות אחרות לפי כל דין.

שרן השכל: זה בדיוק מה שכתוב.

ענת מימון: אנחנו רוצים, כשאדם יפתח את החוק וירצה לדעת ספציפית גם לגבי הנושא הזה, תהיה לו התמונה.

ענת מימון: זה אומר את אותו הדבר.

ענת מימון: יש סעיף בסוף של שמירת דינים, שעליו נדבר, שהוא יהיה שיורי.

ענת מימון: זה בסדר, כשרוצים שיהיה הסדר כולל בפני אדם שעוסק בתחום, הוא יוכל לפתוח ולראות, שההיתר שהוא נדרש לפי חוק התכנון והבנייה, עדיין הוא יידרש, ואם יש דינים אחרים, גם זה יעמוד בתוקפו.

רננה מיסקין: אז זה יופיע בדרישות הפרוטות לפרוטות.

רננה מיסקין: אני הבנתי מהנוסח הזה, שלא נדרש היתר לפי חוק התכנון והבנייה.

שרן השכל: איך הבנת מהסעיף הזה?

ענת מימון: את רוצה לשנות את הניסוח?

ענת מימון: רישיון לגידול קנאביס לצרכים רפואיים אינו כולל היתר הנדרש לפי חוק התכנון והבנייה.

ענת מימון: איך אפשר להבין את זה הפוך?

רננה מיסקין: כשיש רישיון, זה מייתר לו את ההיתר.

רננה מיסקין: ככה אני הבנתי את זה.

ענת מימון: אינו כולל.

שרן השכל: את רוצה שנשנה את הנוסח?

שרן השכל: רישיון לגידול קנאביס לצרכים רפואיים, המבקש יצטרך לבקש גם אישור והיתר לחוק התכנון והבנייה?

רננה מיסקין: לא.

רננה מיסקין: אין צורך לציין את זה, ברור.

שרן השכל: אבל יש צורך ציבורי.

ענת מימון: אנחנו מסכימים על המהות, שחוק התכנון והבנייה ממשיך לחול במקביל לחוק הזה.

ענת מימון: מבחינת הניסוח, אנחנו עוברים גם נסחות שבודקת אם אנחנו צריכים להגיד את זה מפורשות ובסוף יהיה סעיף שמירת דינים שיפרט.

ענת מימון: לפעמים אנחנו עושים את זה בסוף וכותבים: לא גורע מהדינים הבאים, ומפרטים.

רננה מיסקין: אז זה מה שצריך לעשות.

ענת מימון: לכן אני אומרת, הדרך החקיקתית, אם זה ייעשה בסעיף 9 או בסעיף 20 לגבי שמירת דינים של כל החוקים, אנחנו נגיע לזה בהמשך.

ענת מימון: מהותית אנחנו מסכימים.

שרן השכל: מהותית אין לך בעיה עם הסעיף הזה.

רננה מיסקין: ברור שאנחנו מתכוונים שצריך לעמוד בכל דין, לרבות חוק התכנון והבנייה.

שרן השכל: נהדר.

שרן השכל: סעיף 10, לעניין ההדברה, יש הערות ספציפיות?

רננה מיסקין: אני חושבת, כמו שציין חיים תג'ר, הסעיפים סותרים אחד את השני.

רננה מיסקין: מה שצריך לקבוע זה ההסדרים - - -

ענת מימון: נשנה לרשימה שהוא העביר לנו.

ענת מימון: הוא אמר שהוא העביר לנו רשימה.

שרן השכל: אנחנו נתקן את זה לפי ההערות שלו.

רננה מיסקין: בעצם צריך רק את סעיף (ב), זאת התשובה, לא צריך את סעיף (א).

ענת מימון: לא.

ענת מימון: יושבת-ראש הוועדה ביקשה שזה כן יופיע בתוספת.

ענת מימון: יחולו הוראות סעיף 1 לתקנות הגנת הצומח.

ענת מימון: והשימוש יהיה מותר לפי החומרים המפורטים בתוספת.

ענת מימון: הרי גם הוא הסביר שכרגע אין להם תוויות לחומרים של השימוש בקנאביס וזה ברשימה שהם פשוט הכינו, שמאושרת מפעם לפעם על-ידי השר.

ענת מימון: יושבת-ראש הוועדה ביקשה שזה יופיע אצלנו בתוספת הרשימה הזאת.

רננה מיסקין: אבל זה כל עוד יש החרגה.

ענת מימון: אז במצב כזה יתקנו את התוספת וירוקנו אותה, זה בסדר.

רננה מיסקין: לא נכון, בגלל שצריך לתקן את החקיקה הראשית, זאת בדיוק הנקודה.

ענת מימון: לא.

ענת מימון: אפשר לבוא ולמחוק את כל הפרטים בתוספת והתוספת תישאר ריקה בדרך של חקיקת משנה, זה גם אפשרות.

רננה מיסקין: שוב, התוספת תישאר ריקה, לעשות אות מתה בחוק, בעיניי - - -

שרן השכל: רננה, אנחנו אחר כך נטפל בזה, לנו זה חשוב, אנחנו נשאיר את זה.

שרן השכל: בואי נעבור לסעיף 11.

רננה מיסקין: אני אבהיר את המהות.

רננה מיסקין: כל הסדר שמתנגש בין החקיקה הרגילה שקיימת באופן כללי לבין החוק הזה הוא מקור לטעות ולבלגן.

שרן השכל: איפה בחקיקה ראשית יש משהו שנוגד את ההדברה?

רננה מיסקין: בדיוק מה שאמרתי, שההסדר שחל לעניין הדברה, להוסיף שבתוספת יופיעו רשימה של תכשירים זה בדיוק לעשות - - -

ענת מימון: אבל כבר היום יש רשימה כזאת, היא פשוט לא מפורסמת ואנחנו מבקשים לשים אותה בתוספת.

רננה מיסקין: אין בעיה, צריך לפרסם אותה.

ענת מימון: אין ויכוח שצריך לפרסם אותה ומותר למחוקק לבקש שזה יהיה בתוספת לחוק.

רננה מיסקין: ואני יכולה לציין שלדעתי זה ייצור בלבול.

ענת מימון: בסדר גמור.

שרן השכל: בסדר, ואנחנו לא מקבלים את זה.

שרן השכל: זה בסדר.

ענת מימון: זה לא משהו שאי אפשר לעשות.

שרן השכל: סעיף 11 בבקשה.

רננה מיסקין: ביקשתם הערות משפטיות, אני מעירה את ההערות המשפטיות שלי.

שרן השכל: בסדר גמור.

שרן השכל: סעיף 11.

ענת מימון: הערות משפטיות מקצועיות.

רננה מיסקין: בעיניי זה מהותי לחלוטין.

שרן השכל: סעיף 11 בבקשה.

רננה מיסקין: הערה מקצועית, אני רק אזכיר אותה, שצורתו הטבעית זה משהו שלא נכון להגיד כי נעשים תהליכים - - -

שרן השכל: אז מה לרשום, בתפרחת?

שרן השכל: להפצה בצורה של תפרחת?

רננה מיסקין: אני אבקש מיובל להציע פה כי אני לא יודעת להגיד.

רננה מיסקין: אבל נכון יותר אולי להגיד, תותר להפצה – זה לא נכון להגיד להפיץ אותה בצורתו הטבעית.

יובל לנדשפט: אני אגע בזה בדקה, נגעו בזה גם הדוברים לפניי, כשאומרים קנאביס בצורתו הטבעית, זה כל הצמח, זאת צורתו הטבעית.

יובל לנדשפט: ברגע שנגעו בו, קטמו את פרחיו, העבירו אותם בתהליך ייבוש, הבחלה ותהליכים אחרים, זה כבר לא צורתו הטבעית.

שרן השכל: מה היית מציע: יותר להפצה בתפרחת של הצמח או לאחר עיבודו אם יתקיימו בו התנאים הבאים?

יובל לנדשפט: אני מסביר.

יובל לנדשפט: צריך לכתוב: תפרחות קנאביס.

שרן השכל: או-קיי, מצוין.

רננה מיסקין: אני לא חושבת.

רננה מיסקין: אצוות קנאביס למטרות רפואיות יותרו להפצה אם נתקיימו בהם התנאים הבאים.

ענת מימון: הכוונה, להבדיל את זה מהמעובדים - - -

שרן השכל: אצוות קנאביס למטרות רפואיות תותר להפצה אם יתקיימו בה התנאים הבאים.

יובל לנדשפט: אבל יאמרו, הקנאביס הוא לא רק תפרחות, הוא גם שמנים, הוא בעתיד גם עוגיות, משחות.

שרן השכל: בעצם רק להוריד את זה ולכתוב:

שרן השכל: אצוות קנאביס למטרות רפואיות תותר להפצה אם יתקיימו בה התנאים הבאים.

יובל לנדשפט: לא, לא, תנו לי לסיים את המשפט.

יובל לנדשפט: מוצרי קנאביס למטרות רפואיות, או אצוות מוצרי קנאביס, כלומר, להוסיף את המילה, מוצרי, ואז ברור לכולם שזה לא הצמח בצורתו הטבעית אלא זה מוצר קנאביס ולא משנה אם זה תפרחת, משחה, קרם או כל דבר אחר שיותר.

רננה מיסקין: אולי זה אפילו צריך להיות מוצר מוגמר.

שרן השכל: קיבלנו, בסדר.

שרן השכל: סעיף קטן (1), רמת שאריות חומרי ההדברה, המזיקים, העובשים – יש הערות?

רננה מיסקין: זאת ההערה הקודמת שלי, שכל הרמות האלה, רמות של מה זה משהו שכן יכול להיות איזה שהיא דינמיות בעיניי וזה שמציינים את זה במפורש בחקיקה - - -

שרן השכל: הבעיה, כאשר זה דינמי, זה מאוד מסוכן ולמעשה זה מערער את השוק כולו.

שרן השכל: לכן נקבע את זה בסוג של תקנה, שהשר יאשר.

שרן השכל: במידה והרמות האלה ישונו, אנחנו נשנה את זה.

רננה מיסקין: לא לפרט אבל העובשים, הפטריות, ליצור מילה שכוללת את כל הדבר הזה ביחד.

שרן השכל: יובל, יש לך מילה שכוללת את כולם יחד?

ענת מימון: במזון יש לנו גם הוראה כזאת.

שרן השכל: שאריות מיקרו בקטריאליים?

יובל לנדשפט: לא, לא, אל תגידו מילים שהן לא נכונות, בבקשה.

רננה מיסקין: ננסה למצוא.

יובל לנדשפט: יש מינוחים נכונים שבכללם לא רק גורמים מיקרוביאליים אלא גם פטריות, עובשים, חומרי הדברה, חומרים כימיים, מתכות כבדות – פטרייה יכולה להיות מתה אבל היא כבר הפרישה טוקסינים.

שרן השכל: נכון, בגלל זה כתבנו את כולן.

יובל לנדשפט: וגם מיקרו טוקסינים.

יובל לנדשפט: אבל צריך להיות רמת שאריות, אנחנו נעביר לכם בדיוק מה צריך להיות כתוב שם.

יובל לנדשפט: כל מה שאנחנו רוצים, שלא יסכן את בריאות המטופל.

שרן השכל: מצוין, בסדר גמור.

יובל לנדשפט: יש לי עוד משהו להוסיף, משהו שלא חשבתי עליו מראש.

יובל לנדשפט: ראיתי שהיו פה הטוענים כנגד הקרנות, ובכלל זה אפשר לומר, שאריות רדיואקטיביות.

רננה מיסקין: יובל, אבל אני מציעה לצמצם, לא להרחיב.

רננה מיסקין: כל פעם שאתה מרחיב, אתה צריך לתקן את זה בחקיקה ראשית.

יובל לנדשפט: לא, אני פתחתי פה להנחתה.

שרן השכל: פסקה (2).

יובל לנדשפט: רגע, אני חייב להסביר את זה, זה מאוד חשוב, זה גם ינקה משהו שעומד כל הזמן לרועץ של ההקרנות.

יובל לנדשפט: אם יהיה נטול שאריות רדיואקטיביות, הרי ברור לחלוטין שזה צריך לעבור בדיקה ולראות שאין שום שאריות רדיואקטיביות, כמו בחומרי הדברה.

יובל לנדשפט: זה משהו שעכשיו חשבתי עליו, אפשר יהיה להוסיף את זה.

שרן השכל: תעבירו לנו את הנוסח לעניין חומרי הדברה, מזיקים, עובשים, פטריות, כל מה שזה כולל בתוכו.

רננה מיסקין: כמו שיובל גם ציין, אין תקינה בינלאומית למוצרי קנאביס מוגמרים ולכן זה גם לא רלוונטי.

שרן השכל: רגע, מה הרמה של הכמויות המיקרו והמזיקים והעובשים באירופה למשל?

יובל לנדשפט: יש רשימות שלמות, הגדרנו את זה בעבר, זה היה אצלנו 20,000, שינינו את המדרגה בעקבות דיונים ל-200, שזה מדרגה של 200 עד 500,000 - - -

שרן השכל: כמה מאשרים באירופה?

יובל לנדשפט: אותה מדרגה.

שרן השכל: 200,000?

יובל לנדשפט: זה נקרא מדרגה.

יובל לנדשפט: זה מדרגת 200 עד 500,000 CFUML למיליליטר.

שרן השכל: אז זה בהתאם לתקינה באירופה?

יובל לנדשפט: רק לגבי הנושא של מיקרוביאלי.

שרן השכל: מצוין.

שרן השכל: גם פה הסעיף מדבר אך ורק לעניין התקינה המיקרוביאלית.

יובל לנדשפט: רגע, אני רוצה להוסיף, אנחנו לא רוצים לסכן את בריאות המטופל, תקשיבו רגע בבקשה.

יובל לנדשפט: כשזה עובר למיצוי, אכן יש תהליכים שמופעלים על המוצר, שהם מאיימים את רמת המיקרוביאליות ולכן אפשר להשאיר זיהום מיקרוביאלי יותר גבוה, אבל לא לתפרחות.

יובל לנדשפט: תפרחות שהולכות לייצור ונקרא לזה קנאביס, שהוא חומר גלם, זה חלק מנהלים, אישרנו את האפשרות להרחיב את גבול הקבלה עבור חומרי גלם שמיועדים לייצור שמנים וזה יתעדכן בנוהל GMP האחרון לאותה מדרגה שהיא מדרגה אירופית, אבל בשמן בלבד, לא במוצרי עישון.

שרן השכל: כלומר, התפרחת היום, הרמה המיקרוביאלית היא עדיין 20,000?

יובל לנדשפט: בוודאי.

יובל לנדשפט: מישהו ירצה להכניס רמה של 40,000 קולי לגופו?

יובל לנדשפט: השתגענו?

שרן השכל: אבל כמה מאשרת התקינה האירופית?

יובל לנדשפט: היא לא מאשרת במוצר סופי.

יובל לנדשפט: התקינה האירופית מאשרת את זה לחומר גלם בלבד.

שרן השכל: בסדר, בסך הכול זה כן בהתאם.

שרן השכל: זה כן חופף.

יובל לנדשפט: נכון, עלינו לתקינה האירופית כי הבנו - - -

שרן השכל: מצוין, אז לא צריכה להיות בעיה בעניין הניסוח.

רננה מיסקין: אם לא קיימת תקינה - - -

שרן השכל: אם היא לא קיימת, את לא מתאמת אותה.

רננה מיסקין: אז אפשר אולי, ככל הניתן.

שרן השכל: נוסיף, ככל שקיימת.

יובל לנדשפט: שרן, אני לא חושב שזה נכון.

יובל לנדשפט: בוא נניח שתקינה בינלאומית פתאום קיימת, גם כשאומרים בינלאומית, מדינה מסוימת - - -

שרן השכל: זה עדיין לפי הוראות, שבסוף, התקנות שיקבע השר.

שרן השכל: זאת אומרת, זאת תקנה שהשר קובע.

שרן השכל: אם משרד הבריאות והגורמים המקצועיים חושבים שזה לא נכון, עדיין יש להם אפשרות, אבל נקיים דיון כדי לוודא ונבסס את זה שזה לא ישתנה כל כמה זמן.

יובל לנדשפט: הכוונה היא, שהנהלים לא ישתנו כל יומיים, שחושבים שזה לגחמתו של איזשהו פקיד.

יובל לנדשפט: לא כך הדבר.

יובל לנדשפט: שיהיה מנגנון מסודר, אמרנו השוק באמת הבשיל, שאפשר ליצור מנגנון מסודר של השינויים.

יובל לנדשפט: אבל לא הייתי מציע להיתלות בתקינה בינלאומית כי בינלאומית זה מילה כוללנית, אם מדינה תסיר לגמרי פיקוח, אנחנו נרצה שזה יחול על המטופלים שלנו?

יובל לנדשפט: או הפוך, אם היא תהדק אותו לרמה כזאת שהמגדלים פה יצעקו הצילו.

יובל לנדשפט: זה בלתי אפשרי.

יובל לנדשפט: כמו שאמרה רננה מראש, שזה יהיה אותם נהלים שיאושרו על ידי השר, הכנסת.

שרן השכל: לעניין התקינה הזאת אנחנו מבקשים שזה כן יגיע בעניין של הוראות.

שרן השכל: יש פה חילוקי דעות גם לעניין הכמות הסופית, המוצרים, כל הדברים האלה.

יובל לנדשפט: אני חייב לומר משהו דווקא להגנתם של השרים.

יובל לנדשפט: יש פה אחריות כבדה, לא נברח ממנה.

יובל לנדשפט: ברגע שאתה מאשר רף מסוים, אם זה מזוהם יותר, אתה לוקח אחריות.

יובל לנדשפט: השר ייקח אחריות על משהו שהוא לא מבין בו?

יובל לנדשפט: איזה שר ייקח את זה?

יובל לנדשפט: נניח שאנחנו רוצים להוריד רמה - - -

שרן השכל: אתה יודע איזה דברים אנחנו מאשרים בוועדות הכנסת, יובל?

שרן השכל: אנחנו מאשרים בוועדות הכנסת, אנחנו לוקחים אחריות על הרבה דברים, גם על העניין הזה אנחנו רוצים לקחת אחריות.

יובל לנדשפט: מה שאני אומר הוא, הגמישות, לא רק לקיחת האחריות.

יובל לנדשפט: לקיחת האחריות, בשביל זה יש אנשי מקצוע שיודעים לקחת אחריות או לפחות להמליץ לשר, במקום שהם אומרים לשר, גדול עלינו, תחליט.

שרן השכל: יובל, כשזה מגיע פה לוועדה, מה אתה חושב, שהחולים והמטופלים לא מגיעים לפה?

שרן השכל: אתם חושב שהם לא מוטרדים מהעובדים והפטריות?

שרן השכל: כמה פעמים אתה קיבלת מכל הארגונים ומכל המטופלים על עובשים ועל פטריות?

שרן השכל: אתה הרי מקבל את זה בלי הפסקה.

שרן השכל: אתה חושב שאנחנו לא נתונים ללחץ שלהם גם מהצד השני?

שרן השכל: הרי ברור שאנחנו רוצים להגן עליהם, אלה החולים שנמצאים בסיכון הכי גבוה.

שרן השכל: נראה לך שאנחנו לא ניזהר ככל שצריך?

שרן השכל: וכן, מהצד השני, יש לנו את התקנים האירופאיים, קנדיים, אחרים, שאנחנו רואים איך זה מתנהל בעולם, אנחנו יכולים להשוות את התעשייה בעולם.

שרן השכל: יכול להיות איזון בעניין הזה.

יובל לנדשפט: נכון, אני מסכים לגמרי, לכן אני מצטרף פה לעניין, שתקנים צריכים להיקבע, אנחנו צריכים להגן על ציבור המטופלים, אבל השאלה, איך זה משתלב - - -

שרן השכל: רגע, אני חותכת פה כי אנחנו ממש בהתחלה ויש לנו עוד מלא מלא סעיפים.

רננה מיסקין: גם פה לא ברור למה בחקיקה ראשית צריך לקבוע בדיוק באיזה שלב ייעשו בדיקות?

ענת מימון: כי היום יש טענה, שיש יותר מדי בדיקות.

שרן השכל: הטענה היום, שיש שבע בדיקות לאורך שרשרת הייצור.

רננה מיסקין: זה מבדקים, זה שני דברים שונים לגמרי.

שרן השכל: לא, לא, לא מבדקים של החווה, בדיקה של אותה אצווה, החל ממה שקורה ועד למוצר הסופי עצמו.

שרן השכל: יש בעצם בדיקות של מזיקים, של פטריות, של עובשים.

שרן השכל: לדעתי המספר היה שש או שבע בדיקות לאורך שרשרת הייצור, מלבד זה שכל בדיקה כזאת, העלות שלה היא כמה אלפי שקלים על כל אצווה וחזרו על זה אחד אחרי השני שהן מיותרות.

שרן השכל: ברור לנו שנדרשות מספר בדיקות ולכן אנחנו דורשים את המספר המינימאלי על מנת לבדוק שאכן בריאות החולים נשמרת במוצר הסופי.

שרן השכל: עם זאת, אנחנו לא מעמיסים על אותם מגדלים.

שרן השכל: הרי זה לא רק עומס של העלות של אותה בדיקה, הרי כל בדיקה כזאת לוקחת מספר שבועות, הם צריכים לשים את האצווה בצד, הם צריכים להמתין עם הליכי הייצור.

שרן השכל: זאת אומרת, במקום להעביר את זה בתוך שבועיים, לוקח להם יותר מחודשיים.

שרן השכל: יש פה גם פגיעה במוצר, גם פגיעה במחיר, לכן אנחנו מתכננים לצמצם את זה.

יובל לנדשפט: הבדיקות האלה, אמרתי קודם, ניתן להקל בבדיקות.

יובל לנדשפט: שוב, יש הבדל בהקלות בין נהג צעיר לבין נהג חדש לבין נהג ותיק.

יובל לנדשפט: זה אחד.

יובל לנדשפט: שניים, יש הבדל בין הבדיקות לבין הביקורות.

יובל לנדשפט: ביקורות זה דבר אחד - - -

שרן השכל: ברור, ביקורות אנחנו מטפלים בהן במקום אחר, אמרנו.

יובל לנדשפט: רגע, שוב, איפה נערכות הבדיקות?

יובל לנדשפט: האם במעבדה מוכרת ומאושרת?

יובל לנדשפט: ואם היא מאושרת, על ידי מי?

יובל לנדשפט: האם היא מאושרת על ידי היק"ר?

יובל לנדשפט: אם זה בתוך המפעלים, אנחנו בודקים את המעבדות.

יובל לנדשפט: או על ידי הרשות להסמכת מעבדות?

שרן השכל: אז כתוב בסעיף (ג), בדיקות מעבדה ייעשו אך ורק במעבדה מוכרת לפי הוראות סעיף 27ב1, ובלבד שתהיה הוראת מעבר, שכל מעבדה שאושרה עד עכשיו למעשה תקבל אוטומטית את הרישיון הזה.

שרן השכל: זה לעניין המעבדות.

שרן השכל: האם יש לכם הערות לעניין סעיף המעבדות?

רננה מיסקין: רגע, לפני סעיף המעבדות, דווקא המפעל בו מעובד הקנאביס פועל בתנאים נאותים – לא ברור איזה תנאים נאותים - - -

ענת מימון: תנאים נאותים זה הגדרה בחוק, זה הגדרה שמפנה לתקן.

רננה מיסקין: בסדר, אז אני אומרת, שזה סעיף יותר מוצלח.

רננה מיסקין: השאלה, מה זה מוסיף על הסעיפים שנקבעו לפניו?

שרן השכל: זה בעצם התנאים הנאותים.

שרן השכל: מה זה ה-GMP של המפעלים?

רננה מיסקין: כן, בדיוק.

שרן השכל: אז יש את הנוהל.

רננה מיסקין: לא ברור למה צריך את (1) ו-(2).

שרן השכל: רגע, יובל, זה בעצם GMP, מה שעושים במפעלים עצמם?

ענת מימון: כן.

שרן השכל: אז אנחנו לוקחים את ה-GMP ואנחנו קובעים שה-GMP זה בעצם אותו נוהל.

רננה מיסקין: אז (1) ו-(2) בעצם נכלל בתוך (3).

ענת מימון: לא, כי (1) ו-(2), אתם רוצים שחלק מהדברים יהיו בתקנות ולכן זה לא נכלל בתוך (3).

ענת מימון: רמת שאריות חומרי הדברה, כמו שקבוע ב-(1), לפי הוראות שיקבע השר.

שרן השכל: וגם בתקן GMP עצמו, כמו שאמרנו לכם בשיחה בינינו, גם בתקן GMP נבקש לערוך שם שינויים ולהסיר דברים או להבהיר דברים מסוימים.

יובל לנדשפט: בסדר גמור, בכל התקנים אפשר יהיה לשבת ולערוך אותם.

יובל לנדשפט: נראה לי שהבנתי טוב את ענת, זה בסדר, אפשר להתקדם הלאה לסעיף (ב).

שרן השכל: מצוין.

רננה מיסקין: יש לי הערה על הבדיקה אבל אני מרגישה שאני תופסת פה את כל הזמן.

רננה מיסקין: קבעתם מינימום שהוא מסנדל, הוא לא מבטיח שיהיו בדיקות, הוא רק קובע איזשהו סנדול.

רננה מיסקין: אני חושבת, זה שהוא יעבור בדיקות מעבדה, זה בהחלט מספק, לא צריך להגיד בדיוק מתי.

שרן השכל: כן, אבל אנחנו לא מוכנים שהם יעברו שבע בדיקות מעבדה לאורך כל שרשרת הייצור.

רננה מיסקין: זה לא משתנה בעקבות הסעיף הזה לכאן או לכאן.

ענת מימון: יש את סעיף 27ב1, שעוד לא הגענו אליו, ששם קבוע מתי ייעשו הבדיקות, באיזה שלבים, שזה לתוצרת, ריכוז חומר – נגיע לזה, זה לא כרגע.

ענת מימון: כרגע אנחנו רק אומרים, בשלב של הגידול והעיבוד, ייעשו הבדיקות האלה, אבל זה לא גורע.

רננה מיסקין: זאת ההערה שלי, אתן לא חייבות לקבל את זה.

ענת מימון: נגיע לזה.

שרן השכל: לעניין סעיף (ב) ו-(ג), המעבדות, זה בסדר?

רננה מיסקין: סעיף (ב) – נגיד והייתה איזה שהיא חריגה מהבדיקות אבל היא חריגה פחות משמעותית או שיש חוסר נוראי בשוק, שוב, זה משהו שנקבע בחקיקה ראשית ולכן זה הפרה של החוק.

רננה מיסקין: זה עוד דוגמה לכך שזה מוסדר ברמת רזולוציה נמוכה מדי.

יובל לנדשפט: או למשל, אם נרצה לפתור, לאור מה שאמרתי, מישהו כבר עבר את שלב הנהג הצעיר והוא כבר בנהג הוותיק והוא הגיש לנו פתאום, לאור טכנולוגיה חדשה שהוא הכניס, סקר סיכונים בהם ניתן לפתור אותו מעוד בדיקה.

יובל לנדשפט: הרי הכוונה זה לא כל היום לשבת ולבדוק.

יובל לנדשפט: הכוונה בסופו של דבר להקל במידת האפשר, תוך כדי, לשמוע על סקר סיכונים שמגיש וכדומה ורציונל מסוים.

יובל לנדשפט: במקרה כזה שאנחנו רוצים להקל, ויש פה שני מפעלים שבהחלט יודעים על מה מדובר, אני לא מתבייש להגיד, נמצא פה אתנו איתי, הם פתחו מחלקה גדולה, עתידנית ממש במפעל, שיש סיכוי שאפשר להוריד חלק מהבדיקות.

יובל לנדשפט: אני לא רוצה לחשוף את הטכנולוגיה שהם עומדים לעשות.

יובל לנדשפט: אז מה, זהו, הם סונדלו?

יובל לנדשפט: כי זה חוק, צריך לשנות את החוק?

ענת מימון: הרמה של הדברים קבועה בתקנות, לא בחוק.

ענת מימון: צריך לעשות בדיקה, אנחנו מדברים על התוצאה של הבדיקה.

יובל לנדשפט: ענת, אם הבנתם את מה שאני אומר, תעשו שזה יהיה כתוב ככה, זה בסדר גמור.

ענת מימון: הבנו.

ענת מימון: אתה מדבר על התוצאה של הבדיקה, לא לחסוך את הבדיקה אלא להגיד, מתוך הבדיקה עולה שהיא לא עומדת בתנאים אבל אפשר להקל ובכל זאת לאשר.

יובל לנדשפט: אני ממש מדבר על לחסוך בדיקה.

ענת מימון: אז דיברתם על שני דברים שונים.

רננה מיסקין: צודקת, דיברנו על שני דברים שונים.

רננה מיסקין: אבל להשאיר את זה פתוח כי הגבלה ברמה הזאת זה פשוט לא לאפשר לשוק לחיות.

ענת מימון: את רוצה להשאיר את זה פתוח?

שרן השכל: לא, אני רוצה להגביל את זה, השאלה, האם אנחנו נגביל את זה ב-GMP או שנגביל את זה בחקיקה?

רננה מיסקין: אני לא אומרת, ברמת העיקרון לא צריך להגביל - - -

שרן השכל: אני מבקשת שתעבירו לנו את נוהל GMP, ככל שאנחנו נפרסם את נוהל GMP והדבר באמת יתוקן שם, אני חושבת שאפשר יהיה להוריד את זה מהחקיקה הראשית.

רננה מיסקין: זה קיים היום.

יובל לנדשפט: זה קיים, כולל האפשרות לאותן הקלות.

שרן השכל: לא, לא.

שרן השכל: להוריד משמעותית את כמות הבדיקות.

שרן השכל: יש פה עלות, יש פה זמן.

יובל לנדשפט: אני חושב שהעניין הוא הורדה.

יובל לנדשפט: המילה, משמעותית, אני לא יודע להגיד אותה, זה שבע מתוך שמונה או חמש מתוך שמונה.

יובל לנדשפט: להוריד למי שבאמת מציג רציונל שהתוצאה הסופית נשמרת תוך כדי הורדת הבדיקות.

שרן השכל: אין בעיה בנהג החדש בשנה הראשונה לעשות את כל הבדיקות האלה.

שרן השכל: מרגע שהוא קיבל את הרישיון לשלוש שנים, צריכה להיות ירידה משמעותית, בטח מי שסיים את שלוש השנים וכבר עובד בתהליך רציף, שם בכלל יהיה ניתן להסיר.

שרן השכל: אנחנו נשב יחד על נוהל GMP, תעבירו לנו את זה בבקשה.

יובל לנדשפט: או למשל, במקרים, יש לנו מקרים כאלה, שאותן בדיקות סופיות של המוצר, בסוף התהליך, חלקן הן בדיקות התחלתיות של דלת על יד, שזה מפעל צמוד לחווה.

יובל לנדשפט: בתהליך ניהול סיכונים ניתן לוותר על כל הבדיקות האלה בסוף כי זה אותו הדבר והוא אפילו יושב באותה קרנטינה – קרנטינה זה הסגר עד שמגיעות תוצאות הבדיקה בתוך מספר ימים.

יובל לנדשפט: לעיתים זה גם לא מספר ימים, אם המעבדה היא בתוך המפעל.

יובל לנדשפט: יש פה לפחות שני מפעלים שהולכים לעשות את זה.

יובל לנדשפט: יש גם מפעלים שאנחנו מכירים טכנולוגיות חדשות שיכולות להוריד בדיקות - - -

שרן השכל: אבל יובל, כשיש בדיקות מיותרות, אנחנו צריכים להסיר אותן.

שרן השכל: אנחנו נשב על העניין של נוהל GMP.

יובל לנדשפט: מה שאני מנסה להסביר, שהבדיקות אינן מיותרות באותם מקומות שאמרת, אבל ניתן להקל הרבה יותר אפילו ממה שאת חושבת כי אני מכיר טכנולוגיות הולכות וקורות.

שרן השכל: בוא נראה, אנחנו נשב על נוהל GMP ונראה אם באמת אפשר לקצץ את זה.

יובל לנדשפט: לאפשר את ההקלה הזאת שעליה לא יצטרכו לשנות חקיקה ראשית.

שרן השכל: אוקי.

שרן השכל: סעיף 11א.

רננה מיסקין: היה לי משהו להגיד על זה.

רננה מיסקין: יובל יתייחס מקצועית לנושא ההשמדה, שזה יכול להיות בתוך המפעל, יכול להיות במקומות אחרים.

ענת מימון: לא קבענו פה, קבענו שזה יהיה בתקנות.

שרן השכל: כן, ההשמדה מגיעה בתקנות.

רננה מיסקין: זה כתוב פה כנוהל.

ענת מימון: אמרתי, שנתקן את זה באישור השר, בתקנות.

שרן השכל: תסלחו לי, הפסקה של שתי דקות ואני חוזרת.

שרן השכל: חזרנו.

שרן השכל: אני מקבלת את ההערה, בהשמדה, נוסיף בהתייעצות עם השר לביטחון פנים.

רננה מיסקין: זה נושא האבטחה, אני לא חושבת שצריך התייחסות נפרדת מעבר לדרישות האבטחה שגם ככה נמצאות היום - - -

ענת מימון: לא, הם ביקשו שגם בהשמדה תהיה התייעצות אתם, לא רק באבטחה.

ענת מימון: בהקשר של אבטחה זה רוחבי, לא רק בנושא הזה.

ענת מימון: אני מסכימה לחלוטין שאתם צריכים להיות מעורבים בנושא האבטחה.

שרן השכל: נבדוק.

שרן השכל: נכון לעכשיו נשים את זה.

שרן השכל: אם נראה שבפרק האבטחה אנחנו מייתרים את זה אז נסיר את זה, עד שנצליח להגיע לזה.

שרן השכל: אנחנו בסעיף 12.

שרן השכל: עיבוד צמח הקנאביס לשם ייצור מוצרים רפואיים אחרים שאינם מצורתו הטבעית, לרבות שמן, משחה ועוגיות, יעשה אך ורק במפעל אשר קיבל לכך רישיון עוסק מתאים מאת המנהל, בהתאם להוראות שיקבע השר, באישור ועדת הבריאות של הכנסת.

רננה מיסקין: אני לא רואה שום דבר שהסעיף הזה נותן, שסעיף 11 לא נותן.

רננה מיסקין: בוודאי שהתנאי להפצה לשם ייצור מוצר, תהיה בהתאם לתנאים נאותים ואך ורק במפעל שקיבל רישיון.

רננה מיסקין: לכן זה סעיף מיותר לחלוטין, הוא לא מוסיף שום דבר.

ענת מימון: יש פה פרטים נוספים.

שרן השכל: קודם כל יש כאן את העניין של מוצרים נוספים.

שרן השכל: כלומר, יש את המפעל בו מעובד קנאביס שפועל בתנאים נאותים.

שרן השכל: זאת דרישה.

שרן השכל: הם נדרשים גם לרישיון וגם לעמוד בתנאים נאותים.

שרן השכל: הרישיון זה בעצם הסעיף הראשון.

ענת מימון: הרישיון מתייחס גם לסוג של התצורה של הקנאביס.

ענת מימון: כלומר, אם מישהו מייצר בצורה א' ורוצה עכשיו לעבור ולהכין גם עוגיות, האם נדרש לרישיון שונה?

שרן השכל: אנחנו בעצם פה רוצים הבהרה, שעיבוד צמח הקנאביס, כלומר, מפעל שבו הוא מעובד, אבל לא רק מעובד, כלומר, לא רק תפרחות ולא רק שמנים, אלא ממש ייצור של מוצרים רפואיים אחרים החל מעוגיות, קפסולות ודברים אחרים, ייעשה אך ורק במפעל שקיבל רישיון לכך.

יובל לנדשפט: כל מוצר אשר הוכחה בטיחותו ויעילותו, יכול להיות מיוצר במפעל - העניין של עיבוד צמח הקנאביס, לקרוא לצורתו הטבעית - - -

ענת מימון: ציינו את זה כבר.

יובל לנדשפט: לכן אני חושב, שעיבוד צמח הקנאביס לשם ייצור לא מוצרים רפואיים – כי ברגע שאמרנו רפואי - - -

רננה מיסקין: לא, יובל, כתוב צרכים רפואיים.

יובל לנדשפט: נכון.

יובל לנדשפט: אני הייתי בכלל משאיר את זה "מוצרים" כי אולי והלוואי יום אחד יהיו מוצרים שאינם רפואיים ואז נוכל להשתמש גם בזה, אבל נשאיר את זה, רפואיים.

יובל לנדשפט: הייתי מוריד: אחרים.

יובל לנדשפט: מוריד את כל המילה, ואז: יעשה במפעל אשר קיבל רישיון עוסק, זה ברור, בהתאם להוראות כל דין, מפעל שיש לו אישורי בנייה, לא שנבנה על קרקע גנובה או לא מחובר לפי חוק החשמל וכו', כמובן לפי החוק, ורישיון עוסק מתאים, אם אתם רוצים גם את זה להכניס לתקנות, איך מקבלים רישיון עוסק, זה מה שנקרא מפת הדרכים.

שרן השכל: איפה בעצם הנוהל שמאפשר אך ורק שימוש בתפרחת או בשמן?

יובל לנדשפט: אין דבר כזה.

יובל לנדשפט: אפשר להשתמש בכל מוצר ובלבד שהוכחה בטיחותו ויעילותו.

שרן השכל: איפה זה כתוב?

רננה מיסקין: נוהל GMP קובע איזה מוצרים הוכחה יעילותם ובטיחותם וכיצד לייצר אותם.

יובל לנדשפט: לא, רננה, זה כיצד לייצר אותם.

יובל לנדשפט: בטיחותו ויעילותו, צריך להוכיח את זה, זה כתוב בנוהל 106, שאפשר להשתמש רק במוצרים שהוכח בטיחות ויעילות.

שרן השכל: איפה נמצא נוהל 106?

יובל לנדשפט: הכול נמצא באתר של היק"ר, נוכל להעביר לך אותו.

יובל לנדשפט: זה מופיע גם ב-GMP, גם ב-106, גם בהחלטת ממשלה 1587, גם בהחלטת ממשלה קודמת.

שרן השכל: השאלה היא, האם נוהל 106 הולך להיכנס בכלל בתוך החקיקה הזאת?

ענת מימון: כרגע לא.

שרן השכל: כרגע הוא לא נכנס.

רננה מיסקין: זה הכי חשוב שייכנס.

רננה מיסקין: נוהל 106 מסביר את אופן קבלת הרישיון של מטופלים.

רננה מיסקין: זה בעצם מקביל לנוהל מפת הדרכים.

יובל לנדשפט: שרן, נוהל 106 נותן לרופאים שרוצים לנשום - - -

שרן השכל: רגע, בעניין המטופלים, אנחנו מעבירים את זה בעצם מרישיון למרשם.

יובל לנדשפט: כן, אבל אין מניעה.

יובל לנדשפט: לא ניכנס לזה עכשיו כי זה ועדת בועז לב.

ענת מימון: לגופו של סעיף 12, אתם טוענים שהוא מיותר?

רננה מיסקין: כן.

ענת מימון: כלומר, גם ללא סעיף 12, כל בעל רישיון יוכל ליצור מוצרים שהוכחה יעילותם ובטיחותם מצמח הקנאביס, בכפוף כמובן לתנאי הרישיון.

רננה מיסקין: אופן ייצורם יוסדר בנוהל ה-GMP, בדיוק.

יובל לנדשפט: נכון, אבל אני חושב שכן חשוב - - -

שרן השכל: מה זה הוכחה?

שרן השכל: אם אני רוצה עכשיו לייצר לילדים חולי אפילפסיה - - -

ענת מימון: תצטרכי להראות שזה עובד ושזה בטוח.

שרן השכל: זה צריך מחקר?

יובל לנדשפט: וזה מה שנאמר, שהוכחה בטיחותו ויעילותו.

יובל לנדשפט: בכל תעשיית הפארמה צריך להוכיח שני דברים, בטיחות ואחר כך יעילות.

יובל לנדשפט: לראות שהוא לא גורם נזק, אל תעשה נזק - - -

שרן השכל: זאת הבעיה עם אידוי למשל.

שרן השכל: הרי אידוי ידוע גם לחולי סרטן - - -

יובל לנדשפט: זה מותר.

יובל לנדשפט: יש גם תפרחות לאידוי.

שרן השכל: את התפרחת אתה יכול לאדות אבל אתם לא מאשרים ייצור של מוצרי אידוי על ידי אותם מפעלים.

יובל לנדשפט: לא, לא.

יובל לנדשפט: אנחנו מאשרים למי שהוכיח בטיחות ויעילות.

יובל לנדשפט: מי שלא הוכיח בטיחות, איך נאשר לו את זה?

ניר יופטרו: כמו שאישרתם לפינציה לאשר לחו"ל.

יובל לנדשפט: אני לא יודע מי מדבר.

רננה מיסקין: אנחנו לא מתייחסים לעוסקים ספציפיים.

יובל לנדשפט: בטיחות ויעילות, המוצר שלו מאושר.

שרן השכל: אם בעצם התפרחת מאושרת לאידוי, מה הבעיה עם מכשירי האידוי?

שרן השכל: למה צריך להוכיח שהמכשיר עצמו יעיל אם האידוי הוא מותר?

יובל לנדשפט: אני מפנה אתכם לחוק אחר, זה נקרא חוק אמ"ר, אביזרים במכשור רפואי, שגם הם בכללם, השימוש במכשיר - - -

ענת מימון: זה לא ביק"ר.

יובל לנדשפט: גם חייבים לבדוק, גם המכשיר עצמו, זה רק החוקים של מדינת ישראל.

ענת מימון: כן, אבל האישור שם הוא לא דרככם.

יובל לנדשפט: וגם דרך השימוש בו.

שרן השכל: אתם מאשרים גם את זה או שזה רק הם?

יובל לנדשפט: ברגע שמישהו מביא לנו הוכחות שהמאדה עבר אמ"ר, אנחנו מאשרים אותו לשימוש ואז שמים בו תפרחות.

יובל לנדשפט: יש מספר מאדים שעברו אישור אמ"ר.

יובל לנדשפט: יש אגף במשרד הבריאות, נקרא אבזור ומכשור רפואי, הוא בודק את זה, הוא מופקד על החוק הזה.

יובל לנדשפט: למשל מכשיר הסייקי, המכשיר עצמו עבר את האישור של אמ"ר, עשה ניסוי בטיחות וניסוי יעילות.

שרן השכל: אוקי.

שרן השכל: בוא נדבר על גלולות שמן לילדים.

יובל לנדשפט: ייצרו גלולות אבל לא הוכיחו, לא בטיחות ולא יעילות.

יובל לנדשפט: עובדה, מנסים את זה עכשיו במחקר שנערך בצרפת.

יובל לנדשפט: חברה ישראלית מייצאת לשם כדורים או גלולות, שם זה משתתף במחקר גדול מאוד על 150,000 איש.

שרן השכל: מכשירי סיגריות אלקטרוניות, שאתם אפשר לאדות וכו', למה לא מאשרים שם לשים שמן קנאביס?

יובל לנדשפט: דרך אגב, זה היה בארצות הברית, שמן קנאביס כשהוא מגיע לריאות, עושה מחלות ריאה איומות ונוראיות, ה-FDA דש בזה, יש בעניין הזה מאמרים, סרטן בריאות.

שרן השכל: ועשן?

יובל לנדשפט: עשן גם אבל הוא פשוט לא נאסר.

יובל לנדשפט: שאלת אותי לגבי מכשירי - - -

שרן השכל: אז למה זה לא נאסר וזה כן נאסר.

יובל לנדשפט: יצא איסור של ה-FDA.

יובל לנדשפט: מי שעושה זאת, עושה זאת נגד ההמלצות הרפואיות.

שרן השכל: לא, אתם, אני מדברת על ישראל.

יובל לנדשפט: אנחנו נוכל לאשר כל דבר, כל מכשיר, אם אושר - - -

שרן השכל: אבל המכשיר עצמו אושר.

שרן השכל: המכשיר הזה הרי מאושר לאידוי, לסיגריות.

יובל לנדשפט: מה פתאום.

שרן השכל: מה זאת אומרת, לסיגריות?

ניר יופטרו: מוכרים אותו בכל המדינה.

יובל לנדשפט: זה שמוכרים משהו, זה לא תמיד אומר שזה מאושר.

שרן השכל: סיגריה אלקטרונית היא לא חוקית במדינת ישראל?

יובל לנדשפט: יש הבדל גדול בין שימוש רפואי לשימוש אחר.

יובל לנדשפט: אני לא רוצה להיכנס לעולם של דוגמאות כי זה מסיט אותנו מהנושא.

שרן השכל: יובל, אני אגיד ככה, אני גם פניתי אליך אישית בכמה עניינים, היו מקרים אישיים של ילדים עם בעיות מאוד גדולות לעניין הגלולות, לעניין דבש או כל מיני צורות שילדים היו משתמשים בהם.

שרן השכל: אנחנו לא רוצים להגביל את זה.

שרן השכל: אתה עושה ככה פרצוף - - -

יובל לנדשפט: לא, לא, זה בסדר גמור.

יובל לנדשפט: אני חושב שדבר כזה צריך להישאר לגבי המכשירים או תצורות עישון כאלה ואחרים, אצל גורמים מקצועיים שאין לי אפילו הבנה בנושא של אבזור ומכשור רפואי.

יובל לנדשפט: ברגע שמישהו מציג אישור מאמ"ר למאדה שלו, הוא מאושר גם לקנאביס.

שרן השכל: מה עם גלולה, עוגייה?

יובל לנדשפט: כל מוצר אחר חייב להוכיח, בטח אם אנחנו רוצים לקרוא לו תרופה.

שרן השכל: זה מאושר רק על ידיכם או גם על ידי אמ"ר?

יובל לנדשפט: גלולה – לא.

יובל לנדשפט: גלולה צריכה להוכיח בטיחות ויעילות.

יובל לנדשפט: קרם צריך להוכיח בטיחות ויעילות.

יובל לנדשפט: משחה צריכה להוכיח בטיחות ויעילות.

שרן השכל: מה התהליך להוכיח בטיחות ויעילות?

יובל לנדשפט: זה תהליך מפורט, אפילו פשוט ולא מסובך.

שרן השכל: זה בנוהל 106?

יובל לנדשפט: לא.

יובל לנדשפט: בתוך נוהל מחקרים, יש לזה פרק שלם בחוק, אפשר לעבור גם עליו ולהכניס אותו, הוא נוהל שאפילו מפשט את מה שצריך מהמחקרים הרגילים.

שרן השכל: זה בעיה.

שרן השכל: שינינו את כל הפרק של מחקרים ואנחנו לא רוצים להכניס עוד פרק של מחקרים.

שרן השכל: דיברנו על זה בשבוע שעבר.

שרן השכל: באיזה נוהל זה נמצא בפרק המחקרים?

רננה מיסקין: נוהל 108 של היק"ר.

שרן השכל: נוהל 108, זה היעילות?

רננה מיסקין: הנחיות להגשת בקשות לרישום המחקר בתחום הקנאביס.

שרן השכל: את זה אנחנו בכל מקרה מתקנים כי אנחנו שמים פרק אחר לחלוטין של אישור מחקר ופיתוח.

רננה מיסקין: זה שונה מהנוסח שראינו, אנחנו נשמח לראות אותו.

שרן השכל: לא, לא, זה בנוסח שדיברנו עליו בשבוע שעבר.

רננה מיסקין: בנוסח שדיברנו עליו בשבוע שעבר, בעיקר התייחסנו שדרישות למחקר נדרש בגלל האחזקה של קנאביס לצורך המחקר.

רננה מיסקין: שאר הדברים, כמו שציינתי, אין צורך לציין שנדרש אישור בהתאם לכל ניסוי בבעלי חיים או ניסוי קליני.

רננה מיסקין: ההסדרים האלה חלים גם לקנאביס ולכן הדבר היחיד שצריך להסדיר זה הסיפור של מה התנאים לקבל רישיון למחקר?

רננה מיסקין: בזה עוסק החוזר.

שרן השכל: זה נוהל 108?

רננה מיסקין: כן.

שרן השכל: אז תעבירו לנו בבקשה את נוהל 108, אנחנו צריכים לעבור עליו.

רננה מיסקין: אין בעיה.

שרן השכל: 13.

שרן השכל: בהליך ייצור ועיבוד של קנאביס לצרכים רפואיים, אשר יש בו כדי שינוי מצורתו הטבעית של הצמח, ייעשה שימוש אך ורק בהליכים אשר בטיחותם או השפעתם על התוצרת ומוצריה נבדקו ואושרו, לרבות שימוש בקרינה מכל סוג שהוא.

שרן השכל: אני מניחה, שזאת הפנייה לנוהל 108.

רננה מיסקין: לא.

רננה מיסקין: נוהל 108 זה מחקר.

רננה מיסקין: אם התכוונתם שהסעיף הזה ידבר על האופן של אישור מוצרים חדש, זה חופף למחקר, אז זה לא צריך להיות פה אלא בפרק המחקר.

ענת מימון: פה הכוונה להליכים שמעבירים – כמו הליכי קרינה, פסטור.

רננה מיסקין: אז גם זה רלוונטי לדרישות הייצור כי זה חלק מסוגיית הייצור.

רננה מיסקין: לגבי הקרנה, כמו שיובל ציין, אנחנו לא דורשים את זה כשזה מגודל נקי, החשש הוא מזיהומים שיגיעו למטופלים.

רננה מיסקין: לכן, במקרים שבהם חורגים, מאושר לעשות תהליכים כאלה אבל יש לגביהם הרבה דיס אינפורמציה ולכן היה חשוב להבהיר.

יובל לנדשפט: דרך אגב, ניתן להוסיף, שיבדקו למשל רדיולינטים לכל מוצר סופי, אם הוא עבר קרינה.

יובל לנדשפט: לעניות דעתי, קרינה משאירה איזשהו חומר שיכול לפגוע, קרינה, אני מדבר על בטא, מה שנקרא פסטור קר, נבדקה ואושרה, הוצג לנו על ידי אותו מקום שמעביר את המחקר על אותו פסטור קר, עשו מחקרים בתחומים האלה.

יובל לנדשפט: אבל אם רוצים לבדוק למשל רדיקליים חופשיים, זה עוד בדיקות שיתווספו אל המוצר הסופי.

יובל לנדשפט: אני מניח שהן יעלו את מחיר המוצר הרבה יותר מכל אותן בדיקות שעד עכשיו הסכמנו להוריד.

רננה מיסקין: בקיצור, אנחנו מתנגדים לאיסור גורף על קרינה, גם לא מעודדים אותו - - -

יובל לנדשפט: דרך אגב, אין חובת קרינה, היק"ר לא מחייב קרינה.

יובל לנדשפט: מי שמגדל נקי, לא צריך קרינה.

שרן השכל: מה זה מגדל נקי?

שרן השכל: מי שנמצא מתחת לחומרים המסוכנים, כמו שאמרת, 200,000 עד 500,000?

יובל לנדשפט: אמר קודם קובי בטר, שחלק מהאצוות שלהם לא צריכות קרינה.

יובל לנדשפט: הוא אמר את זה, אני פשוט חוזר על דבריו.

יובל לנדשפט: יש עוד חוות שמגדלות מאוד נקי ולא צריכות קרינה.

ניר יופטרו: אין מוצרים כאלה בשוק.

יובל לנדשפט: למה אתה אומר כך?

יובל לנדשפט: אתה מכיר את כל המוצרים?

ניר יופטרו: כן, אני מכיר את כל המוצרים בשוק.

יובל לנדשפט: תודה רבה, אני לא מכיר את כל המוצרים בשוק ואני לא זוכר את כולם בעל פה.

יובל לנדשפט: יש מוצרים בשוק שלא עברו תהליכי הקרנה.

ניר יופטרו: אין אחד כזה ולא היה אחד כזה, לא היה בשוק הישראלי מאז כניסת הרפורמה מוצר אחד שיצא ללא הקרנה.

ניר יופטרו: מאז הכניסה של הסמלילים אנחנו רואים באופן גורף על כל המוצרים בלי יוצא מן הכלל - - -

שרן השכל: יובל, יש לך דוגמה למוצר סופי שיצא ללא הקרנה?

יובל לנדשפט: אין לי פה, אבל אני אפנה – הנה, יש פה את קובי, שהרגע אמר את זה בדיון, הוא יוכל להגיד את מספרי האצוות שלהם, של בטר.

יובל לנדשפט: יש עשרות אלפי אצוות שכבר יצרו, יש לפחות שניים שנוכל לפנות אליהם.

שרן השכל: לישיבה הבאה אני מבקשת להביא לי מספר מוצרים - - -

יובל לנדשפט: בסדר גמור.

שרן השכל: סעיף 14.

רננה מיסקין: רק לסכם את 13, אמרנו שזה מתכנס - - -

יובל לנדשפט: רגע, מי אמר שהוא מכיר את כל האצוות שיצאו?

ניר יופטרו: אני, ניר יופטרו, ואני עומד מאחורי המילים שלי, יובל, אין אצווה בישראל שהפרח שלה לא עבר בידיים שלי.

יובל לנדשפט: אין אצווה בישראל שהפרח שלה לא עבר בידיים שלך?

ניר יופטרו: כן, עומד מאחורי המילים שלי.

שרן השכל: אני מבקשת להביא לדיון הבא רשימה של מספר מוצרים שלא עברו הקרנה.

יובל לנדשפט: אני לא רוצה להתייחס לזה, אני לא בטוח שזה מדויק מה שניר אמר, אבל אני לא רוצה להלבין פניו ברבים.

ניר יופטרו: פרט לתראפין ומדוקאן, שהן שתי החברות היחידות בשוק היום שמגיעות מתחת ל-1,000 בעומס של עובשים ופטריות, אין חברה שמגיעה לזה.

ניר יופטרו: גם שתי החברות שציינתי עדיין ממשיכות להוציא מוצרים עם הקרנות, נכון שרק עם הדברה ביולוגית או ללא הדברה בכלל, אבל אין ולא היה מוצר, לפחות מאז כניסת הסמלילים, שלא יצא ללא הקרנה.

יובל לנדשפט: אני לא רוצה לעשות משהו, אתה יודע, לא תלבין פני חברך ברבים, אבל לא נראה לי שאתה מודע לכול אותן אצוות.

יובל לנדשפט: הנה, אתה כבר קודם אמרת שאין בכלל והרגע כבר נקבת בשמותיהן של שתיים.

ניר יופטרו: נקבתי בשמותיהן של שתיים שעומדות בתקינה אבל עדיין מקרינות.

ניר יופטרו: אני עומד מאחורי המילים שלי, אין אצווה במדינת ישראל שיצאה ללא הקרנות.

שרן השכל: אוקי, אני מבקשת את הרשימה של המוצרים לדיון הבא.

יובל לנדשפט: אני אבדוק את הנושא.

שרן השכל: סעיף 14.

רננה מיסקין: הנוהל הרלוונטי לעניין הייצור הוא נוהל הייצור, נוהל ה-GMP.

שרן השכל: לגופו של עניין, יש בעיה עם הסעיף?

שרן השכל: בעל רישיון לגידול או ייצור קנאביס לצרכים רפואיים ידווח למנהל על כל שינוי מהותי בהליך הגידול או הייצור של הקנאביס.

יובל לנדשפט: אני אסביר למה זה יכול להיות מנוסח בצורה מספיק מדויקת.

יובל לנדשפט: שינוי מהותי בהליך הגידול או הייצור על פי נהלים, שינוי בתהליכים, צריך לעבור בקרה פנימית של המפעל או המגדל, על פי הנהלים שלו, לעבור ניהול סיכונים ולראות שהוא לא מזיק לתוצר.

יובל לנדשפט: זה חלק מאותם נהלים שנבדקים, בין אם על ידינו, על ידי היק"ר במפעלים ובין אם על ידי חברות ההתעדה בחוות כי ישנם מעת לעת שינויים בהליכי הייצור: פיתוחים חדשים, דברים מתקדמים.

יובל לנדשפט: אם זו הכוונה, זה מטיל אזיקים קשים מאוד על ידיהם של העוסקים ואני לא חושב שהם יתמכו בכך, לפחות לא איגוד התעשיינים או החקלאים שעושים את זה.

יובל לנדשפט: אבל במקרים של חשיפת חומר – אם יש משהו שאסור לפגוע באיכות התוצר, הרי דבר כזה ברור לחלוטין שאנחנו לא רוצים שיאושר.

יובל לנדשפט: אם מגדל מסוים רוצה להפעיל פעולה מסוימת, תהליך הפחתת עומס מיקרוביאלי על ידי אוזון, בלי שנבדקה היעילות, זאת אומרת, אנחנו אפילו לא יודעים אם לא מזיק, אז דבר כזה, ברור שעל פי הנהלים הוא חייב להכניס זאת לתהליכי הייצור שלו ולקבל על כך אישור, זה חלק מהנהלים.

יובל לנדשפט: אין בעיה אם הסעיף הזה יישאר.

יובל לנדשפט: אני חושב שהוא מטיל אזיקים גדולים מאוד על אותם חקלאים או מפעלים שרוצים להפעיל תהליכי שיפור והם עדיין לא יודעים את רמת האיכות שלהם.

יובל לנדשפט: אבל מבחינתי - - -

רננה מיסקין: עוד מה שאתה מדבר עליו זה מה שבעצם הסעיף הזה יוצר כי דיווח בפני עצמו, זה משותף לשלושת הסעיפים 14 עד 16.

רננה מיסקין: דיווח בפני עצמו של העוסקים שהם מדווחים למנהל ואין שום הוראה לפי מה – זה פשוט דיווח ואז כל האחריות עוברת למנהל.

ענת מימון: לא, זה דיווח והמנהל נותן הוראות.

ענת מימון: שוב, גם זה לקוח מחוק המזון ששם גם אתה צריך לדווח למנהל והמנהל יכול להורות לך אם אתה צריך להחזיר את המוצר מהשוק, אם אתה צריך רק לתת הודעה.

ענת מימון: אם אתם רוצים שנפרט פה את הדברים, אפשר לפרט אבל רצינו להשאיר לכם את שיקול הדעת.

ענת מימון: אפשר כמובן לעשות פה רשימה סגורה של הפעולות שהמנהל יכול להורות עליהן, אם אתם מעדיפים להעלות את זה לחקיקה ראשית.

רננה מיסקין: זאת בדיוק הנקודה של חקיקה ראשית, קודם כל זה מעביר את הנטל בצורה חריגה למנהל, כשהאחריות של הגנת הצרכן חלה על העוסקים בתחום.

ענת מימון: זה מקביל יותר לתרופה מאשר הגנת הצרכן.

ענת מימון: כלומר, האחריות פה היא של משרד הבריאות כי הוא זה שאישר ונתן את הרישיון והמטופלים סומכים על זה שמשרד הבריאות נתן את הרישיון לאותו עוסק.

ענת מימון: ואותו עוסק בא ומדווח, יש שינוי או התגלתה תופעת לוואי, אני מפסיק ותורה לי איך לנהוג בתור הרגולטור שאמון על בריאות הציבור.

ענת מימון: אם לא צריך, זה גם בסדר, רק ימסור הודעה שייתכנו תופעות ולעקוב.

רננה מיסקין: זה פשוט מטיל יותר ויותר רגולציה שאתם מבקשים מהמנהל.

ענת מימון: מה אתם מצפים, שאם יש תופעה כזאת, אתם לא רוצים לדעת עליה?

רננה מיסקין: לא, אם זו תופעה מהסוג שצריך לדווח עליה, הוא חייב לדווח.

ענת מימון: ברור שמדובר בתופעה מהסוג שצריך לדווח עליה, זה מה שאנחנו קובעים פה.

שלומית אבינח: הרופאים דיברו עליה, זה חלק מהבעיה של הרופאים, של המטפלים.

ענת מימון: יש לך בעיה עם ההגדרה של תופעת לוואי חריגה?

רננה מיסקין: כן, לגמרי.

שרן השכל: אז בוא נגדיר את זה.

ענת מימון: הייתה הערה ואמרנו שנשנה את זה ל: התקבל דיווח על תופעת לוואי חריגה.

ענת מימון: מעבר לזה אתם כן רוצים לקבל את הדיווח.

ענת מימון: אני רוצה להבין, אתם רוצים להיות בתמונה במצבים כאלה.

יובל לנדשפט: ברשותכם, אני רגע אגע בנושא של תופעות לוואי.

יובל לנדשפט: תופעות לוואי, באגף הרוקחות, שהוא המקביל שלנו לעולם הפארמה הרגיל, הדבר נקרא פארמה קוביג'ילנס, זאת אומרת, מעקב אחר תופעות לוואי.

יובל לנדשפט: במסגרת התקינה יש צבר מקרים, מקרים כאלה צריכים להיבדק ולא תמיד יש את הקישור ביניהם.

יובל לנדשפט: כשיש תופעות לוואי, חובה לדווח ולהעביר מערכת בקרה מסוימת.

שלומית אבינח: אבל בקנאביס זה לא קיים עד כה.

יובל לנדשפט: נכון.

יובל לנדשפט: בקנאביס מעבירים אלינו עד כה תלונות של מטופלים, ולא בתופעות לוואי.

יובל לנדשפט: מה שאנחנו ממליצים, להטיל את חובת הדיווח של תופעות הלוואי על הרופא כי מטופל הרי הולך לרופא ורופא מעביר את זה בדרכים המקובלות.

יובל לנדשפט: דרך אגב, ככה זה בעולם התרופות הרגיל.

שלומית אבינח: אבל רופאים אמרו, שאין מעקב, אין מידע אחיד.

יובל לנדשפט: רגע, רגע, בתקנות התכשירים יש חובת דיווח עבור תכשיר גם לא רשום.

יובל לנדשפט: אז יש תכשירים רשומים ויש תכשירים לא רשומים.

ענת מימון: לא, אבל פה החובה היא על העוסק, לא על המטופל.

ענת מימון: בוודאי שלא המטופל מדווח למשרד הבריאות, אלא העוסק, התקשר אליו מטופל אמר לו, צרכתי את המוצר שלך - - -

יובל לנדשפט: עד כה לא קיבלנו דיווחים מעוסקים.

ענת מימון: אז כנראה שלא, בסדר.

ענת מימון: אבל ככל שיהיו תופעות, אמורים לדווח.

ענת מימון: יכול להיות שגם אין חובה היום לדווח, אני לא יודעת.

ענת מימון: יש היום חובה לדווח?

ענת מימון: היום יש חובה לדווח על תופעות לוואי חריגות?

יובל לנדשפט: כן.

שרן השכל: למי הם מדווחים?

יובל לנדשפט: העוסקים, ככל שהם מגלים תהליך של אי התאמה - - -

ענת מימון: אז זה מה שכתוב.

יובל לנדשפט: הרי הם מקבלים את הפניות.

יובל לנדשפט: אין לנו מניעה, אני מנסה להרחיב.

ענת מימון: אני רוצה להבין אם יש בעיה עם הסעיפים.

ענת מימון: כרגע אנחנו מדברים על סעיפים 14, 15, 16, שמטילים על העוסק חובה לדווח במצבים שונים, אם יש שינוי בהליך הגידול, אם יש תופעת לוואי חריגה, או אם הוא מפסיק לגדל או לייצר תכשיר מסוים.

ענת מימון: פשוט לדווח אליכם ואתם מחליטים ונותנים הנחיות.

ענת מימון: השאלה, האם יש בעיה עם הסעיפים האלה?

יובל לנדשפט: הפסקת גידול, תיכף ניגע בזה.

יובל לנדשפט: אבל דיווח על תופעות לוואי, כתוב: ינקוט בהקדם האפשרי אמצעים למניעת השימוש בתכשיר, שמא הוא פוגע בכך - - -

ענת מימון: כפי שיורה המנהל, בוא נקרא את זה עד הסוף, וכמובן שככל שמשרד הבריאות לא יורה, לא צריך לנקוט.

רננה מיסקין: הנקודה היא, צריך לשמור שזה לא נעשה אמצעי להעברת אחריות.

רננה מיסקין: לרבות במקרים בהם חלה חשיפת התוצרת לחומר זר, שינוי מהותי, תופעות לוואי, תופעות חריגות, שצריך להבין למה הכוונה בדברים האלה.

ענת מימון: בוודאי שאם אתם רוצים להעביר לנו הגדרות מדויקות יותר, נשמח להכניס אותן לחוק.

יובל לנדשפט: ענת, זאת בדיוק הכוונה.

ענת מימון: מעולה.

יובל לנדשפט: מדובר פה בדברים שהם מאוד חשובים ובעיקר למטופלים.

יובל לנדשפט: אנחנו מנסים גם לקיים פה מנגנון של דיווח על ידי מטופלים.

יובל לנדשפט: אנחנו מקבלים לפעמים גם מטופלים שאומרים, דיווחנו לעוסק ומתעלמים מאתנו.

יובל לנדשפט: יש היום למעלה מ-100,000 מטופלים, אנחנו חושבים שיהיה גם יותר, קיימת חובה לעוסק לדווח לנו על חשד לפגם במוצר כהכנה לריקול, זה מוכר, זה צריך להיות גם מוכנס פה.

יובל לנדשפט: עוסק מסוים קולט תוך כדי תהליך הביקורת על פי נוהל GMP שהמכונה מייצרת איזשהו פגם בתהליך - - -

שרן השכל: מצוין, בסדר.

שרן השכל: נראה לי שיש לנו פחות או יותר סיכומים לעניין הזה.

שרן השכל: אתם צריכים להעביר לנו את ה-GAP, GMP נוהל 106, נוהל 108, כדי שנוכל לעבור עליהם.

יובל לנדשפט: אני רוצה להגיד על הפסקת גידול, זו נקודה מאוד חשובה.

יובל לנדשפט: סעיף 16 אומר שאם מגדל או יצר הכריז על הפסקת גידול, מה שנקרא הרבה פעמים זן, אנחנו טוענים שזן הוא שם שיווקי ולא שם מסחרי, יש אותו D.N.A שמגודל על ידי מגדלים שונים וקוראים לו בשמות, אז זה שם שיווקי.

יובל לנדשפט: אנחנו לא כופים על מגדל זה או אחר - - -

ענת מימון: גם אנחנו לא, אנחנו רק מבקשים שתימסר הודעה.

יובל לנדשפט: כן, אבל כתוב: יפעל בהתאם להנחיות המנהל.

ענת מימון: נכון.

ענת מימון: ככל שיש הנחיה שאתה רוצה שהוא ימשיך עוד חודש, שיודיע למטופלים - - -

יובל לנדשפט: ואם הוא אומר, אני לא יכול לגדל.

ענת מימון: בסדר, אתה בא אתו בדין ודברים ונותן לו הנחיות.

ענת מימון: אם אתה לא רואה לנכון להנחות, אתה לא צריך להנחות.

ענת מימון: אף אחד לא כותב פה: המנהל ינחה אותו ויחייב אותו לפעול.

ענת מימון: כתוב: ויפעל בהתאם להנחיות המנהל, ככל שיהיו כאלה.

יובל לנדשפט: איזה הנחיות אני יכול לקבל חוץ מאשר להגיד תודה שהודעת?

ענת מימון: לפרסם לכל ציבור המטופלים.

ענת מימון: לעדכן את הרופאים.

שרן השכל: המחשבה כאן מאחורי הסעיף הזה - - -

רננה מיסקין: זאת לא יכולה להיות אחריות המנהל לפרסם.

ענת מימון: לא אמרנו.

ענת מימון: אמרנו שהוא ינחה אותו את מי לעדכן, כיצד לעדכן.

ענת מימון: יכול להיות שגם לא צריך לעדכן.

ענת מימון: זה מה שכתוב.

ענת מימון: אתם מכניסים לסעיף יותר ממה שקיים בו.

שרן השכל: הוא יודיע לכם בתוך 60 ימים והוא יפעל בהתאם להנחיות שאתם תתנו לו, האם לפרסם את זה, להודיע למטופלים.

יובל לנדשפט: חברים, אני רוצה לומר, אנחנו לא מתנגדים ליידע את ציבור המטופלים בכל פגם, הפסקת תהליך, שינוי בתהליך.

יובל לנדשפט: באמת שלא.

יובל לנדשפט: אנחנו אומרים, היכולת שלנו היא מוגבלת.

יובל לנדשפט: בוא ניקח חברה מסוימת שהמוצר הכי נמכר שלה, מחליטה לא לגדל והם מודיעים לי, ותלויים בה 60,000 מטופלים מתוך ה-100,000 שיש.

יובל לנדשפט: מה אנחנו עושים?

יובל לנדשפט: אומרים לו תודיע?

יובל לנדשפט: בוא נכתוב, שיודיע ויפרסם על כל שינוי בהפסקת זן, הרי זה מקורו של העניין, הפסקת גידול של זן.

ענת מימון: היום יש עדכון כזה?

ענת מימון: אתה כיק"ר, לא רוצה לדעת אם מפסיקים לגדל זן מסוים?

ענת מימון: אז לא נמסור לכם דיווח, שיפרסמו לציבור.

ענת מימון: אני לא מבינה.

ענת מימון: מה שאנחנו אומרים פה, לפנות ליק"ר והיק"ר ינחה איך לפעול.

ענת מימון: אתה היום יודע שמפסיקים לגדל זן?

יובל לנדשפט: לא.

ענת מימון: אתה לא יודע ואתה לא רוצה לדעת?

ענת מימון: אוקי.

יובל לנדשפט: אני לא חושב שאנחנו יכולים להועיל אם נדע.

ענת מימון: אוקי, בסדר.

יובל לנדשפט: במקום שאין לנו מה לעשות עם זה - - -

ענת מימון: הכוונה הייתה שתדעו וככל שיש הוראות מיוחדות שתרצו לתת, לתת לכם את הסמכות.

ענת מימון: אתם לא רוצים - - -

ניר יופטרו: אז להכריח אותו, זה שומר על הרצף הטיפולי.

ענת מימון: אז אנחנו נקבע הוראה שזה יפורסם לציבור.

ניר יופטרו: היק"ר לא מפרסם.

ניר יופטרו: עשו ריקול.

ענת מימון: אבל זה מה שהוא אומר.

ניר יופטרו: הוא גם לא רוצה לפרסם, היק"ר בוחר לא לפרסם.

שרן השכל: בסדר, אנחנו נכתוב את ההוראות.

שרן השכל: הכול בסדר.

יובל לנדשפט: אם יוחלט, למשל הודעה על ריקול, יש חובת דיווח אלינו ואנחנו נפרסם אותה באמצעים המקובלים, באתר היק"ר - - -

ענת מימון: זה מה שכתוב.

יובל לנדשפט: אנחנו רוצים ליידע את המטופלים.

שרן השכל: נכון, זאת הסמכות שנתנו לכם פה.

שרן השכל: אתם לא רוצים אותה אז אנחנו נקבע את הנהלים איך לפרסם לציבור.

יובל לנדשפט: נשמח לקבל את הסמכות אבל השאלה איזה אחריות יש בצידה.

שרן השכל: אין שום אחריות למיטב ידיעתי.

רננה מיסקין: הטלת סמכות, יכולה להיות לה משמעויות נזיקיות.

שרן השכל: אוקי, אז אנחנו נקבע את הנהלים.

ענת מימון: לא הבנתי, אתם רוצים סמכות ללא אחריות?

יובל לנדשפט: אנחנו נשמח לקחת את האחריות הזאת ולהודיע על כך באתר היק"ר או לעשות כל דבר שהוא הגיוני, אבל לקחת אחריות על זה שמגדל מפסיק לייצר - - -

ענת מימון: הסעיף לא מטיל עליך אחריות אם מגדל מפסיק לייצר, ממש לא.

רננה מיסקין: אז איזה פעולות הוא יכול לנקוט חוץ מפרסום - - -

ענת מימון: מה זה חוץ מפרסום?

ענת מימון: זה פעולה מאוד חשובה ליידע את המטופלים.

ענת מימון: זו מטרת הסעיף.

ענת מימון: אז בוא נגיד, יפרסם לציבור בדרך שיורה לו המנהל, בסדר?

יובל לנדשפט: גם טוב.

ענת מימון: אוקי.

ענת מימון: אפשר להגיד, ככל שיהיו הוראות נוספות.

ענת מימון: אבל אני לא רוצה לכבול את שיקול הדעת שלכם.

שרן השכל: אם מישהו פתאום מאושפז עם התקף לב בגלל דבר כזה, בטח תצטרכו אמצעים אחרים לפרסום.

שרן השכל: אם אתם רוצים שנגביל אתכם, נגביל אתכם.

יובל לנדשפט: את צודקת.

יובל לנדשפט: ענת גם צודקת, במקרים שבהם אפשר לפעול במהירות, בסדר גמור.

שרן השכל: נהדר.

שרן השכל: עוד פרק לקראת סיום.

שרן השכל: עברנו על כל הסעיפים, לקח כמה שעות אבל עשינו עבודה טובה, התקדמנו בעוד פרק.

שרן השכל: אז ככה, נתכנס מחדש בשבוע הבא לעניין פרק הייצוא, ייבוא וייצוא, פרק מאוד חשוב.

ענת מימון: אני רק אעיר שיש לנו פרק של ייצוא.

ענת מימון: לגבי הייבוא, החוק שלנו שותק.

ענת מימון: נדון בזה גם.

שרן השכל: שם אנחנו צריכים לגעת בצורה ספציפית שהם צריכים לעמוד בתקנים ובנהלים שאותם קבעו במדינת ישראל.

שרן השכל: אני יודעת שיש עוד אנשים שרוצים לדבר, פשוט חרגנו ממסגרת הזמן, מה שנעשה, נעדכן את הדברים שדיברנו עליהם היום בוועדה יחד עם ההערות.

שרן השכל: מי שמעוניין, צופה בוועדה, משתתף בוועדה, מוזמן לשלוח לנו הערות לנוסח לייעוץ המשפטי.

שרן השכל: נשב בישיבה ונחליט מה אנחנו מקבלים ומה מכניסים ומה לא.

שרן השכל: הנוסח לאחר התיקונים והשינויים אל מול המשרד לביטחון פנים, אל מול משרד הבריאות, אל מול משרד החקלאות וכל שאר המשרדים, יפורסם וישלח לכם גם כן.

שרן השכל: בשבוע הבא נקיים ישיבה ארוכה יותר לעניין הייצוא, יכול להיות שנקבע את זה ביום ראשון, אנחנו נעדכן אתכם.

שרן השכל: אני מבינה שהייתה התעניינות מצד מספר חברי כנסת, מספר ועדות, המון גורמים וגופים שמעורבים בזה, נצטרך לשבת מספר שעות.

שרן השכל: אתם מוזמנים לשלוח לנו הערות לעניין הזה ולתיקוני החוק.

שרן השכל: נעשה את זה בצורה מעט שונה, הצורה שנעשה את זה, נקרא סעיף ונשמע הערות ספציפית לעניין הסעיף.

שרן השכל: מי שיהיו לו הערות לעניין הסעיף הספציפי עצמו, לא הערות כלליות אלא אך ורק הערות לעניין הסעיף הספציפי, יוכל להרים יד בזום ונשמע אותו.

שרן השכל: קודם כל אני מבקשת שלדיון הבא על הייצוא, הנציגים של משרד הבריאות יגיעו פיזית לוועדה.

שלומית אבינח: רק הם או כל משרדי הממשלה?

שרן השכל: כל משרדי הממשלה, זה מאוד נוח שיושבים כאן, שאנחנו יכולים לראות ולהגיע להסכמות ולהבנות, זה קל יותר ומקיים דיון יותר פורה.

שרן השכל: את כל הפרקים שהיו עד עכשיו, נפרסם לכם.

שרן השכל: יכול להיות שננסה להגביר קצב, אסביר למה.

שרן השכל: יש בג"ץ שמתנהל כרגע וקיבל דחייה לעניין המטופלים עד ל-28 בפברואר.

שרן השכל: כך שמעל 30,000 מטופלים שנמצאים היום בהתוויות של הרישיון הישן, למעשה ב-28 בפברואר הרישיון שלהם עומד לפוג תוקף.

שרן השכל: המשמעות לרוב המטופלים, קריסה כלכלית מוחלטת.

שרן השכל: זה אנשים מהשכבות הכי חלשות, מקרים קשים במצב בריאותיים שאף אחד לא רוצה להיות בו, נמצאים כבר שנים בתוך ההתוויות האלה, המצב שלהם, לעבור מתשלום של 400 שקלים לחודש ל-4,000 ו-5,000 שקלים לחודש הוא דבר בלתי אפשרי, זה גזר דין מוות על חלקם.

שרן השכל: לכן יכול להיות שבשבועות הקרובים נגביר את הקצב.

שרן השכל: אני אגיש בקשה מיוחדת גם לפרקליטות ולמשרד הבריאות בבקשה להאריך את התוקף, לתת לנו לפחות עוד חודש אחד כדי לסיים את החקיקה הזאת.

שרן השכל: נגביר את הקצב כדי לנסות לסיים את זה בזמן, על מנת לא לפגוע במטופלים.

שרן השכל: אני נועלת את הישיבה, תודה רבה לכל מי שהגיע, תודה רבה לכל מי שהשתתף, נתראה בשבוע הבא, הישיבה נעולה.